(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΒ΄

Παρασκευή 10 Φεβρουαρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Ιλχάν Αχμέτ, σελ.   
3. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Καρδάμαινας της Κω, το 41ο Δημοτικό Σχολείο Πειραιά, το 2ο Τοσίτσειο Δημοτικό Σχολείο Εκάλης και το 1ο Γενικό Λύκειο Νέας Σμύρνης, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση του δελτίου επικαίρων ερωτήσεων της Δευτέρας 13 Φεβρουαρίου 2017, σελ.   
2. Συζήτηση επικαίρων ερωτήσεων:  
 α) Προς τον Πρωθυπουργό, από τον Πρόεδρο της Κοινοβουλευτικής Ομάδας "Το Ποτάμι", σχετικά με τη διαφθορά στην Ελλάδα, σελ.   
 β) Προς τον Υπουργό Υποδομών και Μεταφορών, σχετικά με την καθυστέρηση της ολοκλήρωσης του έργου «Πάνορμο-Εξάντη», σελ.   
 γ) Προς την Υπουργό Πολιτισμού και Αθλητισμού, σχετικά με την Προσωρινή Διοικούσα Επιτροπή στο ελληνικό ποδόσφαιρο, σελ.   
 δ) Προς τον Υπουργό Υγείας:  
 i. σχετικά με τη δυσαρέσκεια των πολιτών με τον ΕΟΠΥΥ και τη Δημόσια Φροντίδα Υγείας, σελ.   
 ii. σχετικά με την ένταξη της Ογκολογικής - Αιματολογικής Μονάδας Ημερήσιας Νοσηλείας στον Οργανισμό του Νοσοκομείου Μυτιλήνης, σελ.   
 iii. σχετικά με τη μείωση δαπανών στην ειδική αγωγή για την εξειδικευμένη εκπαίδευση -«θεραπεία», σελ.

ΠΡΟΕΔΡΟΣ

ΒΟΥΤΣΗΣ Ν. , σελ.  
  
ΠΡΟΕΔΡΕΥΩΝ

ΛΥΚΟΥΔΗΣ Σ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
ΒΟΥΤΣΗΣ Ν. , σελ.  
ΓΕΩΡΓΙΑΔΗΣ Σ. , σελ.  
ΘΕΟΔΩΡΑΚΗΣ Σ. , σελ.  
ΚΕΓΚΕΡΟΓΛΟΥ Β. , σελ.  
ΚΥΡΙΑΖΙΔΗΣ Δ. , σελ.  
ΛΥΚΟΥΔΗΣ Σ. , σελ.  
ΝΙΚΟΛΟΠΟΥΛΟΣ Ν. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί των επικαίρων ερωτήσεων:  
ΒΑΣΙΛΕΙΑΔΗΣ Γ. , σελ.  
ΘΕΟΔΩΡΑΚΗΣ Σ. , σελ.  
ΚΑΡΑΜΑΝΛΗ Ά. , σελ.  
ΚΕΓΚΕΡΟΓΛΟΥ Β. , σελ.  
ΜΑΥΡΑΓΑΝΗΣ Ν. , σελ.  
ΝΙΚΟΛΟΠΟΥΛΟΣ Ν. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΟΛΑΚΗΣ Π. , σελ.  
ΤΑΣΣΟΣ Σ. , σελ.  
ΤΣΙΠΡΑΣ Α. , σελ.  
  
ΠΑΡΕΜΒΑΣΕΙΣ:  
ΓΚΙΟΛΑΣ Ι. , σελ.  
ΚΑΚΛΑΜΑΝΗΣ Ν. , σελ.  
ΠΑΝΤΖΑΣ Γ. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΒ΄

Παρασκευή 10 Φεβρουαρίου 2017

Αθήνα, σήμερα στις 10 Φεβρουαρίου 2017, ημέρα Παρασκευή και ώρα 10.16΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια,, για να συνεδριάσει υπό την προεδρία του Προέδρου αυτής κ. **ΝΙΚΟΛΑΟΥ ΒΟΥΤΣΗ**.

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-2-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΟΑ΄ συνεδριάσεώς του, της Πέμπτης 9Φεβρουαρίου 2017, σε ό,τι αφορά στην ψήφιση στο σύνολο του σχεδίου νόμου: «Ρύθμιση θεμάτων του Κρατικού Πιστοποιητικού Γλωσσομάθειας, της Εθνικής Βιβλιοθήκης της Ελλάδας και άλλες διατάξεις»)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την πρώτη με αριθμό 443/11/6-2-2017 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας Το Ποτάμι και Βουλευτή Α΄ Θεσσαλονίκης κ. Σταύρου Θεοδωράκη, προς τον Πρωθυπουργό, σύμφωνα με τα άρθρα 129 και 132 του Κανονισμού της Βουλής, σχετικά με τη διαφθορά στην Ελλάδα.

Κυρίες και κύριοι συνάδελφοι, θέλω να σας ενημερώσω ότι στην προηγούμενη Σύνοδο είχε απαντήσει ο Πρωθυπουργός και σε ερωτήσεις Βουλευτών που είχαν γίνει. Στην τρέχουσα Σύνοδο έχουν γίνει από Αρχηγό κόμματος μόνο δύο προτάσεις για συζήτηση στην «Ώρα του Πρωθυπουργού», όπως τη λέγαμε, και είναι και οι δύο από τον Πρόεδρο του Ποταμιού κ. Θεοδωράκη. Δεν έχουν κατατεθεί από άλλους Αρχηγούς κομμάτων.

Βεβαίως, έχει κατατεθεί επανειλημμένα μια πρόταση από Βουλευτή της Δημοκρατικής Συμπαράταξης και ίσως από κανα-δυο ακόμα Βουλευτές. Μιλάω πάντοτε για τη συγκεκριμένη διαδικασία. Με αυτή την έννοια θα μπορούσα να πω ότι υπάρχει μια συνέπεια σε έναν ισχυρό βαθμό σε σχέση με το παρελθόν. Και, εν πάση περιπτώσει, επανεκκινεί αυτή η διαδικασία, που νομίζω ότι είναι ιδιαίτερα ενδιαφέρουσα για όλους μας.

Να σας πω διαδικαστικά ότι στην αρχή τον λόγο έχει ο Πρόεδρος της Κοινοβουλευτικής Ομάδας του Ποταμιού για δύο λεπτά, προκειμένου να αναπτύξει την επίκαιρη ερώτησή του. Τον λόγο ύστερα έχει ο Πρωθυπουργός για την πρωτολογία του για έξι λεπτά. Τον λόγο ύστερα έχει ο ερωτών Βουλευτής για τέσσερα λεπτά. Και ύστερα τον λόγο έχει ο Πρωθυπουργός για τη δευτερολογία του για τρία λεπτά.

Επειδή η συζήτηση αυτή αφορά και Πρόεδρο Κοινοβουλευτικής Ομάδας και βέβαια τον Πρωθυπουργό, αντιλαμβάνεστε ότι θα υπάρχει αρκετά μεγάλη ελαστικότητα στον χρόνο, έτσι ώστε να γίνει ουσιαστική συζήτηση.

Θα παρακαλούσα πολύ τον Πρόεδρο της Κοινοβουλευτικής Ομάδας του Ποταμιού να πάρει τον λόγο, προκειμένου να αναπτύξει την επίκαιρη ερώτησή του.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Ευχαριστώ, κύριε Πρόεδρε.

Κυρίες και κύριοι συνάδελφοι, έχω ένα καλό νέο. Η χώρα μας έχει ενενήντα πέντε δομές για την καταπολέμηση της διαφθοράς. Δηλαδή, μπορούμε να κοιμόμαστε ήσυχοι. Έχουμε δεκάδες υπηρεσίες, έχουμε Υπουργό, έχουμε γενικό γραμματέα, έχουμε ανεξάρτητες αρχές, έχουμε γραφεία και επιτροπές που ασχολούνται με την καταπολέμηση της διαφθοράς. Άνθρωποι που δουλεύουν νυχθημερόν, άνθρωποι που πληρώνονται υπερωρίες. Τα καλά νέα τελειώνουν εδώ.

Τα κακά νέα είναι ότι για άλλη μια φορά η χώρα μας είναι στον πάτο των εκθέσεων διαφάνειας. Και συγκεκριμένα τα δύο τελευταία χρόνια, τα χρόνια δηλαδή των ΣΥΡΙΖΑ-ΑΝΕΛ, η Ελλάδα κατρακύλησε έντεκα θέσεις στη λίστα της διεθνούς διαφάνειας και βρίσκεται σήμερα στην εξηκοστή ένατη θέση επί συνόλου εκατόν εξήντα οκτώ χωρών. Μαζί με τη γειτονική Βουλγαρία αποτελούμε τις πιο αδιαφανείς χώρες στην Ευρώπη. Μιλάμε για αδιαφάνεια και διαφθορά που βλάπτουν σοβαρά, βέβαια, τη δημοκρατία και την οικονομία.

Η διαφθορά δημιουργεί –και δεν θα το ακούσετε μόνο από εμένα- ρήγματα αδικίας και αναξιοκρατίας στην κοινωνία, γεμίζει οργή τους πολίτες και τους σπρώχνει σε ακραίες πολιτικές συμπεριφορές.

Ως προς το οικονομικό σκέλος, το ύψος της διαφθοράς στην Ελλάδα υπολογίζεται σχεδόν στα 20 δισεκατομμύρια ευρώ και η αδιαφάνεια μαζί με την παραοικονομία δημιουργεί ένα κλειστό σύστημα, που στρεβλώνει τον ανταγωνισμό και ενισχύει αυτούς που ανέχονται ή αυτούς που προωθούν την διαφθορά.

Και ο υπεύθυνος της ομάδας εργασίας του ΟΑΣΑ κατά της διαφθοράς o Ντράγκο Κος λέει ότι η Ελλάδα είναι η «ωραία κοιμωμένη» της διαφθοράς, o ύπνος που λέγαμε. Kάνεις υπηρεσίες και νομίζεις ότι μπορείς να κοιμάσαι ήσυχος. Η διαφθορά μειώνει το ΑΕΠ και αποτελεί μια μορφή έμμεσης φορολόγησης.

Στην Ελλάδα, κυρίες και κύριοι, η έναρξη επιχειρηματικής δραστηριότητας απαιτεί σαράντα μέρες και στην Εσθονία τρεις μέρες, ενώ στην Ουγκάντα τα τελευταία στοιχεία δείχνουν ότι για να πουλήσεις ένα ακίνητο χρειάζονται δέκα ξεχωριστές διαδικασίες. Το ίδιο ακριβώς συμβαίνει και στην Ελλάδα. Μαζί με την αφρικανική χώρα είμαστε στα πρωτεία της γραφειοκρατίας, που αφορούν τις μεταβιβάσεις ακινήτων.

Το λέω αυτό, γιατί, όταν μιλάμε για διαφθορά, πρέπει να μιλάμε για τα προβλήματα που τη γεννούν. Η τερατώδης γραφειοκρατία, η καθυστέρηση απονομής δικαιοσύνης, τα εμπόδια στην επιχειρηματικότητα και η πολυνομία φέρνουν διαφθορά. Και βέβαια, η αναξιοκρατία του κομματικού κράτους, αλλά και η αδιαφάνεια στις προσλήψεις και τις προαγωγές.

Δεν θα μπω στον πειρασμό να αναφερθώ αναλυτικά στα σκάνδαλα και τα σκανδαλάκια που συνοδεύουν την κυβερνητική θητεία των ΣΥΡΙΖΑ-ΑΝΕΛ. Όμως, θέλω να κάνω δύο στάσεις, στο μεταναστευτικό και στις εργολαβίες δημοσίων έργων.

Η Κυβέρνηση δεν στάθηκε ικανή να στεγάσει καν τους μετανάστες και τους πρόσφυγες. Άνθρωποι πεθαίνουν στους καταυλισμούς, ενώ απ’ έξω γίνεται ένα πάρτι εκατομμυρίων. Κανένας συντονισμός, κανένας έλεγχος, μόνο σκάνδαλα.

Και στα δημόσια έργα με το κόλπο της κατάτμησης μοιράζονται συνεχώς τα λεφτά στους ίδιους ανθρώπους. Είναι χαρακτηριστική η υπόθεση του αυτοκινητόδρομου Πύργου-Πάτρας. Σπάσατε το έργο σε οκτώ εργολαβίες, για να δουλέψουν δήθεν περισσότεροι, και ήδη οι τέσσερις πρώτες εργολαβίες έχουν δοθεί στον εκλεκτό των ΣΥΡΙΖΑ-ΑΝΕΛ, έναν άνθρωπο που είχε προσπαθήσει να κάνει μια ΣΥΡΙΖΑ TV, δεν τα κατάφερε και τώρα αρκέστηκε σε άλλη μια συριζοεφημερίδα.

Είμαστε, λοιπόν, στον πάτο της Ευρώπης και το ηθικό σας πλεονέκτημα όχι μόνο δεν ανέκοψε τη διαφθορά, αλλά την ενίσχυσε, όπως αποδεικνύουν και τα στοιχεία της διεθνούς διαφάνειας.

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου του κόμματος Το Ποτάμι)

Δεν θέλατε τον Εθνικό Συντονιστή κατά της Διαφθοράς και τον αντικαταστήσατε με έναν Υπουργό κατά της διαφθοράς, τον κ. Νικολούδη, τον καταργήσατε και αυτόν και δημιουργήσατε μια θέση αναπληρωτή στο Υπουργείο Δικαιοσύνης, τοποθετώντας εκεί έναν πρώην διοικητή της ΕΥΠ. Ή έχετε πολύ χιούμορ ή δεν αντιλαμβάνεστε επακριβώς τις έννοιες «διαφθορά» και «διαπλοκή».

**ΠΡΟΕΔΡΟΣ (Νικόλαος Βούτσης):** Κύριε Θεοδωράκη, συντομεύετε λιγάκι, σας παρακαλώ.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Θα συντομεύσω με κάποιες συγκεκριμένες προτάσεις.

Είναι, όμως, ενδιαφέρον ότι με τις τροπολογίες, που φέρατε στον τελευταίο νόμο που ψήφισε η Βουλή το 2016 φέρνετε μια σειρά από καινούργια γραφεία στη Γενική Γραμματεία Καταπολέμησης της Διαφθοράς. Δηλαδή, γραφείο καταγγελιών, γραφείο εθνικού στρατηγικού σχεδιασμού καταπολέμησης της διαφθοράς, γραφείο συντονισμού πολιτικών καταπολέμησης της απάτης. Είναι σαν να επιστρέφετε και να πιστεύετε ξανά σε μια νέα μορφή εξορκισμού. Τοποθετείτε, δηλαδή, παντού ταμπέλες εναντίον της διαφθοράς, πιστεύοντας ότι έτσι δεν θα περάσει η διαφθορά μέσα στη χώρα, μέσα στη διοίκηση.

Τι προτείνουμε εμείς; Συγκεκριμένα, προτείνουμε τον Εθνικό Συντονιστή κατά της Διαφθοράς με ενισχυμένη εξουσία, μια ανεξάρτητη αρχή που θα έχει την εξουσιοδότηση να κάνει από αιφνιδιαστικούς ελέγχους μέχρι κατάσχεση τεκμηρίων, τη θεσμοθέτηση της υποχρέωσης του κράτους να υπάρχει ένας και μόνο τελικός νόμος ανά θέμα, χωρίς παράθυρα και αστερίσκους.

Και βέβαια, Ενιαία Αρχή Προμηθειών με ενιαίους κανόνες για τις δημόσιες προμήθειες, χωρίς παραθυράκια.

Δημιουργία ενός «Τειρεσία Διαφθοράς» για τις εταιρείες, που έχουν εμπλακεί σε υποθέσεις διαφθοράς και απαγόρευση στους προμηθευτές, όπως το έχουμε ξαναπεί, και τους εργολάβους του δημοσίου να κατέχουν τηλεοπτική συχνότητα.

Έλεγχος του πόθεν στο «πόθεν έσχες». Δειγματοληπτικό ξετίναγμα πολιτικών, δημοσιογράφων, εφοριακών, δικαστικών και όλων αυτών που παίρνουν δουλειές από το κράτος.

Τίποτα απ’ όλα αυτά που ανέφερα δεν θέλει λεφτά. Θέλει, όμως, διάθεση για σύγκρουση με συμφέροντα και συντεχνίες. Και θέλει σχέδιο και όρεξη για δουλειά, πράγματα που στερείται η διακυβέρνησή σας, κύριε Πρωθυπουργέ.

Ευχαριστώ.

**ΠΡΟΕΔΡΟΣ (Νικόλαος Βούτσης):** Ευχαριστώ κι εγώ.

Τον λόγο έχει ο Πρωθυπουργός, κ. Αλέξης Τσίπρας, για την πρωτολογία του.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ευχαριστώ, κύριε Πρόεδρε.

Κύριε Θεοδωράκη, κυρίες και κύριοι συνάδελφοι, η διαφθορά στη χώρα -και αυτό νομίζω το γνωρίζουμε όλοι- δεν είναι ένα περιθωριακό φαινόμενο. Είναι ένα φαινόμενο άρρηκτα συνδεδεμένο, θα έλεγε κανείς, με την κοινωνική και πολιτική ιστορία της χώρας. Δεν αφορά κάποιους λίγους που επιλέγουν, διακινδυνεύοντας την υπόληψή τους και την προσωπική τους ελευθερία, να επιδίδονται στο κυνήγι εύκολου πλουτισμού. Αυτό το φαινόμενο συνδέεται με τους όρους της ανάπτυξης του καπιταλισμού στην Ελλάδα και πρέπει να το αναλύσουμε σε βάθος, γιατί είναι ένα δομικό πρόβλημα.

Δεν θα ήταν κάτι καινούργιο, αν λέγαμε ότι η γιγάντωση της διαφθοράς σχετίζεται με τη θεσμική αναπηρία, την πολυνομία, την κακονομία, το πελατειακό κράτος. Με δυο λόγια, είναι εγγενές χαρακτηριστικό ενός οικονομικού και πολιτικού δικτύου εξουσίας που οικοδομήθηκε στη χώρα, ιδίως μετά τη Μεταπολίτευση, με πρωταγωνιστές συγκεκριμένες πολιτικές δυνάμεις, που βρήκαν στέγη και κάλυψη και στα δύο κόμματα που κυβέρνησαν τη χώρα σαράντα και πλέον χρόνια.

Νομίζω ότι θα κρούσω ανοικτές θύρες, αν πω ότι η τερατώδης γραφειοκρατία του ελληνικού κράτους, η ανυπαρξία σαφών διαδικασιών στη δημόσια διοίκηση, την οποία κληρονομήσαμε, δεν είναι αποτέλεσμα ανικανότητας των προηγούμενων κυβερνήσεων. Θα έλεγα ότι αντίθετα υπήρξε αποτέλεσμα πολιτικών επιλογών, ώστε να μην συγκροτηθεί το θεσμικό εκείνο πλαίσιο που θα μπορούσε να περιορίσει τα φαινόμενα της διαφθοράς. Υπήρξε αποτέλεσμα επιλογών που απέτρεψαν τη θεσμική θωράκιση. Επομένως, είναι ένας πολιτικός στόχος μακροπρόθεσμος, θα έλεγα, η αντιμετώπιση της διαφθοράς.

Ένα κράτος και μια κοινωνία, όμως, που έχουν μάθει να λειτουργούν κατ’ αυτό τον τρόπο δεν μετασχηματίζονται από τη μια μέρα στην άλλη. Απαιτείται στρατηγικό σχέδιο, μελετημένες κινήσεις. Πάνω απ’ όλα, όμως, θα έλεγα ότι απαιτείται πολιτική βούληση.

Και επιτρέψτε μου να πω ότι με δεδομένη την ανυπαρξία θεσμικού πλαισίου προστασίας για την αντιμετώπιση της διαφθοράς απαιτείται και ένα ηθικό ανάστημα, που η δική μας Κυβέρνηση έχει αποδείξει ότι διαθέτει. Και θα γίνω συγκεκριμένος.

Αυτή η Κυβέρνηση αναγνώρισε ότι η διαφθορά στην πιο διευρυμένη της έννοια, που περιλαμβάνει και τη φοροδιαφυγή, αλλά και το πιο εκλεπτυσμένο οικονομικό έγκλημα και τους χρηματισμούς πολιτικών προσώπων και το ξέπλυμα χρήματος και τις κάθε είδους πελατειακές πρακτικές και πρακτικές συγκάλυψης από ελεγκτικούς μηχανισμούς, αποτέλεσε μια από τις κύριες αιτίες που η οικονομική κρίση χτύπησε τη χώρα μας με πιο σφοδρό τρόπο απ’ ό,τι χτύπησε άλλες χώρες της Ευρωπαϊκής Ένωσης. Φτάνει κανείς να ρίξει μια ματιά στην πορεία των εσόδων του ελληνικού κράτους, που ακόμη και τις περιόδους της ανάπτυξης ήταν πολύ πίσω σε σχέση με τους ευρωπαϊκούς μέσους όρους.

Οι λόγοι, νομίζω, είναι απλοί: εκτεταμένη φοροδιαφυγή, οργιώδες λαθρεμπόριο, μαύρη οικονομία, απαράδεκτη διαχείριση των δημόσιων οικονομικών, υπερτιμολογήσεις δημόσιων έργων και πολλά άλλα. Όλα αυτά συνέτειναν, ώστε να φτάσει η χώρα μας στο χείλος της χρεοκοπίας.

Δεν μπορεί, λοιπόν, παρά να είναι προτεραιότητα η αντιμετώπιση της διαφθοράς. Αλλά, ξέρετε, αυτό έχει και πολιτικό κόστος για μια κυβέρνηση. Κι εμείς αυτό το πολιτικό κόστος το αναλαμβάνουμε, αφού τα ισχυρά συμφέροντα που έμαθαν να πορεύονται με αυτούς τους όρους και να κερδίζουν μέσα σε αυτό το πολύπλοκο δίκτυο, αντιστέκονται και εξαπολύουν καθημερινά μια λυσσαλέα επίθεση. Ξέρετε κάτι, ακριβώς αυτή η επίθεση είναι που αποτελεί για εμάς έναν δείκτη ότι κάτι κάνουμε καλά. Θα αρχίσω να ανησυχώ, όταν οι επιθέσεις σταματήσουν.

Επιτρέψτε μου τώρα να σας πω ότι, όταν αναφερόμαστε σε στοιχεία και στατιστικές, απαντώντας στο κύριο θέμα της ερώτησής σας, κύριε Θεοδωράκη, είναι απαράβατος όρος για την αξιοπιστία του επιχειρήματος ή της κριτικής που διατυπώνεται αυτά τα νούμερα να προέρχονται από επίσημους φορείς που η μεθοδολογία και η αξιοπιστία τους είναι αδιαμφισβήτητες.

Στην περίπτωση, λοιπόν, αυτής της περιβόητης κατάταξης στην οποία αναφέρεστε στην ερώτησή σας και η οποία αναπαράχθηκε και από μερίδα των μέσων ενημέρωσης, αυτή η συνθήκη δεν ικανοποιείται. Η μη κυβερνητική οργάνωση Διεθνής Διαφάνεια, την οποία επικαλείστε, δημοσιεύει μια κατάταξη η οποία αφορά την υποκειμενική αντίληψη για τη διαφθορά και όχι την πραγματικότητα της διαφθοράς. Δηλαδή, η συγκεκριμένη αξιολόγηση αφορά ατομικές αντιλήψεις που έχουν συγκεκριμένοι ειδικοί σχετικά με την ύπαρξη της διαφθοράς στο κράτος και στο πολιτικό σύστημα.

Για να γίνει σαφέστερο το πρόβλημα της αξιοπιστίας του δείκτη αντίληψης της διαφθοράς, θα σας πω μονάχα ότι, με βάση αυτή τη συγκεκριμένη αξιολόγηση στην οποία αναφέρεστε, η χώρα μας συγκέντρωσε καλύτερη βαθμολογία το 1996, το 1997 και το 2000. Τότε όπου, επί κυβερνήσεων του κ. Σημίτη με Υπουργό τον κ. Τσοχατζόπουλο, τον κ. Παπαντωνίου, τον κ. Μαντέλη και άλλους, υπήρξε ένα όργιο διαφθοράς σε σχέση με τις συμβάσεις για τα εξοπλιστικά. Τα γνωρίζετε. Τότε, λοιπόν, με βάση αυτές τις έρευνες στις οποίες αναφέρεστε είχαμε τις καλύτερες αποδόσεις. Αναρωτιέται κανείς, λοιπόν, ευλόγως αν όλα εκείνα τα χρόνια ήταν ρόδινα.

Έχει, όμως, μια σημασία αυτή η κατάταξη, την οποία δεν θέλω να απαξιώσω. Έχει μια σημασία όχι ως προς την ατεκμηρίωτη διόγκωση, όπως ισχυρίζονται κάποιοι, της διαφθοράς. Έχει μια σημασία ως προς την αντίληψη που διαμορφώνεται για την ύπαρξη της διαφθοράς. Αυτή η αντίληψη είναι σαφές ότι τις μέρες μας είναι πλέον ευρύτατη και άρα έχει μια δικαιολογητική βάση το αποτέλεσμα. Είναι ευρύτατη, διότι ζούμε σε μια περίοδο που πλέον έχει σπάσει η ομερτά των κυκλωμάτων της διαφθοράς και η Κυβέρνηση δεν φοβάται να συγκρουστεί, χωρίς να λογαριάζει πολιτικό κόστος, ενώ ταυτόχρονα η δικαιοσύνη έχει αφεθεί χωρίς πιέσεις να λειτουργεί αμερόληπτα και απρόσκοπτα, πέρα από παρεμβάσεις, που νομίζω ότι ήταν το βασικό χαρακτηριστικό των προηγούμενων κυβερνήσεων.

Επιτρέψτε μου να παραθέσω ορισμένα σημεία, τα οποία δείχνουν το στίγμα της δουλειάς αυτής της Κυβέρνησης στην κατεύθυνση της καταπολέμησης της διαφθοράς και της ενίσχυσης της διαφάνειας, αλλά και της ανομίας.

Πρώτον, η πρόοδος που έχει σημειωθεί με τις περιβόητες λίστες φοροφυγάδων, τις οποίες σας θυμίζω ότι οι προηγούμενες κυβερνήσεις είτε έκρυβαν σε συρτάρια είτε αρνούνταν καν να παραλάβουν. Ήδη από τις λίστες Μπόργιανς και Λαγκάρντ, από τους ελέγχους στις offshore, στα εμβάσματα εξωτερικού, στα φυσικά πρόσωπα και επιχειρήσεις, που κατέχουν μεγάλο πλούτο, υπάρχουν βεβαιωμένα ποσά άνω του ενός δισεκατομμυρίου ευρώ.

Η είσπραξη αυτών των ποσών προχωρά με γοργούς ρυθμούς και είναι μια από τις βασικές πηγές χρηματοδότησης της κοινωνικής πολιτικής και μέτρων στήριξης που είχαμε τη δυνατότητα να δώσουμε, παρά τις δημοσιονομικές δυσκολίες που έχει η χώρα, όπως η εφάπαξ δέκατη τρίτη σύνταξη, τα 620 περίπου εκατομμύρια ευρώ που δόθηκαν στους χαμηλοσυνταξιούχους στο τέλος του 2016.

Επιπλέον, έχουν σχηματιστεί περίπου χίλιες δικογραφίες, που αφορούν την λίστα Μπόργιανς, την οποία θυμίζω είχε αρνηθεί να παραλάβει η προηγούμενη κυβέρνηση από τις αρχές της Ρηνανίας - Βεστφαλίας, ενώ, παράλληλα, ολοκληρώθηκε μια κοπιώδης προσπάθεια, η οποία θα φέρει σημαντικά αποτελέσματα το επόμενο διάστημα, με την ενοποίηση όλων των λιστών μεγαλοκαταθετών που έχουν περιέλθει στα χέρια των ελληνικών αρχών σε μια ενιαία λίστα με ένα εκατομμύριο διακόσιους εβδομήντα χιλιάδες αριθμούς φορολογικών μητρώων, η οποία λίστα θα ελεγχθεί εξονυχιστικά σχετικά με τις χρήσεις και την πιθανή απόκρυψη φορολογητέας ύλης.

Δεύτερον, έχουν καταγραφεί ισχυρά πλήγματα στα κυκλώματα του λαθρεμπορίου καπνικών και καυσίμων και προχωρήσαμε στη σύσταση Συντονιστικού Κέντρου Καταπολέμησης του Λαθρεμπορίου.

Στα καπνικά έχουμε καταφέρει να υπερδιπλασιαστούν οι έλεγχοι στα τελωνεία και να δεκαπλασιαστούν, σχεδόν, τα βεβαιωμένα ποσά μέσα σε μια διετία.

Χαρακτηριστικά να αναφέρω τα εξής: Το 2014 είχαν γίνει έντεκα χιλιάδες επτακόσιοι πενήντα τέσσερις έλεγχοι, οι οποίοι απέδωσαν στα δημόσια ταμεία 59.000.000 ευρώ. Το 2016 οι έλεγχοι έφτασαν τις είκοσι τέσσερις χιλιάδες και από τα 59.000.000 πήγαμε στα 557.000.000 στα δημόσια ταμεία, για να μην αμφιβάλουν κάποιοι πώς ξαφνικά άρχισε να υπεραποδίδει η οικονομία, να έχουμε έσοδα και να πιάνουμε τους στόχους.

Ανάλογη προσπάθεια -χωρίς τόσο εντυπωσιακά αποτελέσματα, αλλά ανάλογη προσπάθεια- γίνεται και στον τομέα της πάταξης του λαθρεμπορίου, όπου σε μια διετία οι έλεγχοι από είκοσι επτά χιλιάδες ξεπέρασαν τις σαράντα χιλιάδες και διπλασιαστήκαν τα βεβαιωμένα πρόστιμα από 18.000.000 σε 37.000.000.

Τρίτον, θεσμοθετήσαμε ένα νέο, σύγχρονο και διαφανές πλαίσιο για τις δημόσιες συμβάσεις, ένα πλαίσιο που ορίζει ενιαίους κανόνες ανάθεσης για όλες τις κατηγορίες συμβάσεων και εισάγονται ρυθμίσεις που ενισχύουν την διαφάνεια, την λογοδοσία, την απλούστευση και την ευελιξία των διαδικασιών.

Επιπλέον, μέσω του Εθνικού Συστήματος Ηλεκτρονικών Δημοσίων Συμβάσεων εφαρμόζεται καθολικά για όλες τις αναθέτουσες αρχές της χώρας η ηλεκτρονική διαχείριση των διαγωνισμών για προμήθειες αγαθών και υπηρεσιών άνω των 60.000 ευρώ. Η ηλεκτρονικοποίηση των διαδικασιών για τα δημόσια έργα και τις μελέτες ευελπιστούμε ότι θα εφαρμοστεί από τα μέσα του 2017.

Επίσης, με το νέο νόμο έχει καταστεί υποχρεωτική η ανάρτηση στο Κεντρικό Ηλεκτρονικό Μητρώο Δημόσιων Συμβάσεων των στοιχείων όλου του κύκλου από το πρωτογενές αίτημα μέχρι και την πληρωμή κάθε προμήθειας ίσης ή ανώτερης των 1.000 ευρώ. Η υποχρέωση αυτή αφορά το σύνολο των αναθετουσών αρχών της χώρας.

Τέταρτον, φέραμε ένα νόμο, που ψηφίστηκε σε αυτήν την Αίθουσα με την συναίνεση σχεδόν όλων των κομμάτων, με ευρεία συναίνεση, ο οποίος επιτέλους απλοποιεί τις διαδικασίες σύστασης επιχείρησης μέσω των «Υπηρεσιών Μιας Στάσης». Η ελαχιστοποίηση του διοικητικού βάρους που αντιμετωπίζει μια επιχείρηση στο στάδιο της σύστασής της, αποτελεί βασική προϋπόθεση για την ομαλή ένταξη της λειτουργίας της και την ταχεία ανάπτυξη των εργασιών της, ενώ, παράλληλα, μειώνει στο ελάχιστο την πιθανότητα φαινομένων διαφθοράς κατά την διάρκεια αλλεπάλληλων γραφειοκρατικών διαδικασιών κατά την ίδρυσή της.

Πέμπτον, βάλαμε ένα τέλος σε αυτό το όργιο σπατάλης που χαρακτήριζε τις συμβάσεις για τα δημόσια έργα. Εξοικονομήθηκε σχεδόν ένα δισεκατομμύριο ευρώ από την επαναδιαπραγμάτευση που αφορούσε κυρίως αυτοκινητόδρομους και, παράλληλα, πετύχαμε την επανεκκίνηση όλων των έργων που είχαν σταματήσει και, μάλιστα, με σεβασμό στη διαφάνεια και στο δημόσιο συμφέρον.

Όμως, πέραν αυτών, έχουν αναδειχθεί επί των ημερών μας μια σειρά και από πολύ μεγάλες υποθέσεις διαφθοράς και διαπλοκής, υποθέσεις που για χρόνια κρύβαμε κάτω από το χαλί, διότι οι εμπλεκόμενοι σε αυτές τις υποθέσεις βρίσκονταν στα έδρανα της κυβέρνησης. Θα σταθώ μονάχα σε ορισμένες από τις υποθέσεις, διότι ο κατάλογος είναι μακρύς και ο χρόνος περιορισμένος.

Θέλω να αναφερθώ σε δύο υποθέσεις στον χώρο της Υγείας, εκεί όπου για χρόνια στήθηκε ένα πάρτι διαφθοράς και διασπάθισης του δημόσιου χρήματος, μια δυσώδης κατάσταση από την οποία κάποιοι πλούτισαν, τη στιγμή που οι κυβερνήσεις τότε -γιατί δεν μιλάμε για τις ρόδινες εποχές, μιλάμε για τις εποχές των μνημονίων- διέλυαν τις δομές της δημόσιας υγείας γιατί ήταν δήθεν δαπανηρές. Και αναφέρομαι στο σκάνδαλο του ΚΕΕΛΠΝΟ, το οποίο επί των ημερών μας, επιτέλους, οδηγήθηκε εκεί που αρνήθηκαν να το οδηγήσουν αυτοί οι οποίοι σήμερα κόπτονται για τη δημόσια υγεία και τα δημόσια νοσοκομεία. Οδηγήθηκε, δηλαδή, στη δικαιοσύνη.

Θα πω, χωρίς περιστροφές, τα εξής: Το ΚΕΕΛΠΝΟ, κατά την άποψή μας, πρόκειται για ένα άντρο μαύρου χρήματος, ρουσφετολογικών προσλήψεων και οικονομικής αδιαφάνειας. Είναι ένας οργανισμός, ο οποίος δεν διέθετε κανονισμό, δεν τηρούσε λογιστικά βιβλία, δεν λειτουργούσε γραφείο προμηθειών, δεν υπήρχε πρωτόκολλο παράδοσης-παραλαβής για τον εξοπλισμό και τις προμήθειες και το μόνο που άφησε ήταν ένα ασύλληπτο χρέος ύψους 185.000.000 ευρώ. Το πάρτι, όμως, αυτό τελείωσε. Οι εμπλεκόμενοι θα οδηγηθούν ενώπιον της δικαιοσύνης ως ελάχιστη υποχρέωση προς έναν λαό που έχει στερηθεί, τα χρόνια που όλα αυτά γίνονταν στο ΚΕΕΛΠΝΟ, το στοιχειώδες δικαίωμα πρόσβασης στη δημόσια υγεία.

Δίπλα στην υπόθεση του ΚΕΕΛΠΝΟ υπάρχει μια ακόμα πιο σκοτεινή υπόθεση, η υπόθεση της «NOVARTIS». Το σκάνδαλο «NOVARTIS» είναι η έκφραση ενός αδιαφανούς τρόπου τιμολόγησης των φαρμάκων, ο οποίος έχει βασιστεί σε συγκεκριμένα νομοθετικά μέτρα. Καθοριστικός παράγοντας υπήρξε το γεγονός ότι η χώρα μας αποτελούσε χώρα αναφοράς για τον καθορισμό της τιμής των φαρμάκων σε άλλες πενήντα πέντε χώρες. Κατά συνέπεια, μια υψηλή τιμή στη χώρα μας εξασφάλιζε αυξημένα κέρδη σε άλλες πενήντα πέντε χώρες για τις εταιρείες, οι οποίες πενήντα πέντε χώρες συνιστούν -αν θέλετε- και τη σημαντικά μεγαλύτερη αγορά.

Επιπλέον, ο τρόπος με τον οποίο τα ασφαλιστικά ταμεία -συμπεριλαμβανομένου και του ΕΟΠΥΥ- τα τελευταία χρόνια αποζημίωναν φαρμακεία, φαρμακευτικές εταιρείες κ.λπ., χωρίς καμμία διαπραγμάτευση για την τιμή των φαρμάκων, δεν είχε καμμία σχέση με όσα την ίδια στιγμή ίσχυαν σε άλλες ευρωπαϊκές χώρες. Το γεγονός αυτό οδήγησε σε μια τεράστια εκτίναξη της φαρμακευτικής δαπάνης μέσα και από την κατευθυνόμενη συνταγογράφηση.

Μία από τις εταιρείες -όχι πιθανά η μοναδική- για την οποία ερευνάται ότι υπήρξε κινητήριος δύναμη σε αυτήν τη διαδικασία, ήταν, λοιπόν, η «NOVARTIS». Ήδη παίρνουν τον δρόμο για τον εισαγγελέα διάφορα σοβαρά στοιχεία για τα δελτία τιμών φαρμάκων του 2012, 2013, 2014, εκεί όπου οι διατάξεις που προστέθηκαν στις υπουργικές αποφάσεις, οδήγησαν σε αύξηση της τιμής συγκεκριμένων φαρμάκων -και της «NOVARTIS» και άλλων- παρά την αντίθετη εισήγηση της αρμόδιας επιτροπής του ΕΟΦ.

Το ΚΕΕΛΠΝΟ και η «NOVARTIS», λοιπόν, είναι δύο κορυφαίες περιπτώσεις σκανδάλων στον χώρο της υγείας. Συνδέονται -κατά την εκτίμησή μας- και άτομα που συμμετείχαν σε επιτροπές -καθηγητές, πολιτικά στελέχη- που καθοδηγούσαν την τιμολόγηση φαρμάκων και αποτέλεσαν -αν θέλετε- σημαντικά γρανάζια του μηχανισμού διάχυσης μαύρου χρήματος προς συγκεκριμένες κατευθύνσεις στον χώρο της υγείας.

Από ένα σημείο και μετά, αν θέλετε αποτέλεσε επιπλέον και μηχανισμό εξαγοράς, προβολής συγκεκριμένων προσώπων μέσα από μέσα ενημέρωσης, ώστε να εξασφαλίζεται η ευνοϊκή μεταχείριση απέναντι στους εκάστοτε υπεύθυνους υπηρεσιακούς παράγοντες ή και σε πολιτικά στελέχη του Υπουργείου Υγείας.

Όλα αυτά, κυρίες και κύριοι συνάδελφοι, με συγκεκριμένα στοιχεία, έχουν δοθεί στη δικαιοσύνη. Η διαδικασία απόδοσης ευθυνών αναμένουμε να επιταχυνθεί από τη δικαιοσύνη, η οποία τώρα έχει τον λόγο.

Επιτρέψτε μου, όμως, εδώ να απευθύνω ένα πολύ απλό ερώτημα: Για ποιον ακριβώς λόγο κανείς από τους τότε αρμόδιους Υπουργούς, εκείνης της περιόδου, δεν μιλάει για το θέμα αυτό; Γιατί δεν ζητούν, με μία απλή δήλωση, να χυθεί άπλετο φως; Έχουν, μήπως, κάτι να κρύψουν; Ξέρετε, αν έστω οποιοσδήποτε βγει και πει ότι το 2015 ή το 2016 στο Μαξίμου -που είμαι εγώ- υπήρξε όργιο διαφθοράς, το πρώτο πράγμα που θα κάνω -και που θα έκανε οποιοσδήποτε δεν έχει να φοβηθεί τίποτα- θα είναι να ζητήσω από τη δικαιοσύνη να επιταχύνει να βγουν όλα στο φως.

Προφανώς εδώ έχουμε ένα πέπλο σιωπής. Προσωπικά εμένα αυτό με βάζει σε σκέψεις. Και έχουμε ένα πέπλο σιωπής σε ό,τι αφορά και μέσα ενημέρωσης, τα οποία, κατά τα άλλα, για ψύλλου πήδημα είναι λαλίστατα. Για αυτά τα κορυφαία, κατά την άποψή μας, σκάνδαλα στον χώρο της υγείας τσιμουδιά. Νομίζω, όμως, ότι τα θέματα αυτά το επόμενο διάστημα θα μας απασχολήσουν ξανά.

Δύο λόγια μόνο να πω, γιατί νομίζω ότι εξαντλήσαμε στη συζήτηση για την εξεταστική επιτροπή και το μεγάλο θέμα του περιβόητου τριγώνου της διαπλοκής πολιτικού συστήματος - τραπεζών και μέσων ενημέρωσης. Και, βεβαίως, να πω ότι μέσα από τη δράση του τριγώνου αυτού εκμαυλίστηκαν συνειδήσεις στη χώρα, εκβιάστηκαν κυβερνήσεις, διαμορφώθηκαν κοινωνικοί συσχετισμοί, επηρεάστηκαν εξελίξεις. Πολιτικοί σχηματισμοί γεννήθηκαν και πέθαναν, επειδή αυτό το τρίγωνο το αποφάσισε. Η διαπλοκή ανέβαζε και κατέβαζε κυβερνήσεις. Κυβερνήσεις μεγαλούργησαν στις τηλεοπτικές μας οθόνες. Πολιτικοί αντίπαλοι λοιδορήθηκαν. Χαρακτήρες πολιτικά δολοφονήθηκαν, επειδή δεν υπέκυψαν σε εκβιασμούς και άλλα πολλά γνωστά.

Εγώ θα πω μονάχα ότι το 1,7 δισεκατομμύριο ευρώ που δόθηκαν με θαλασσοδάνεια σε μέσα μαζικής ενημέρωσης και σε κόμματα εξουσίας, είναι ένα αποτέλεσμα το οποίο βγήκε από μία εξεταστική επιτροπή, μέσα από βαθύ και ουσιαστικό έλεγχο που για πρώτη φορά έγινε από το Κοινοβούλιο, και αποτελεί αδιάσειστο στοιχείο για το μεγάλο πάρτι, που έγινε στη χώρα με δημόσιο χρήμα μέσω του τραπεζικού δανεισμού.

Αναρωτιέται κανείς: Πού ήταν οι ελεγκτικοί μηχανισμοί στον τόπο; Πού ήταν η δικαιοσύνη; Πού ήταν η ανεξάρτητη δημοσιογραφία της σφοδρής κριτικής στην εξουσία όταν γινόντουσαν όλα αυτά;

Θα κλείσω, κυρίες και κύριοι με μία αναφορά σε ένα θέμα που αφορά και εμάς αλλά και το σύνολο αυτού που θα μπορούσαμε να ονομάσουμε «σύμπλεγμα της εξουσίας στην Ελλάδα» και θα ακούσω με μεγάλη προσοχή μετά τον κ. Θεοδωράκη για να απαντήσω σε όλα τα ερωτήματα και ενδεχομένως σε κάποια που έβαλε επιπροσθέτως της γραπτής του ερώτησης και στην πρωτολογία του.

Θέλω να αναφερθώ στη μεταρρύθμιση, που η δική μας Κυβέρνηση επιχείρησε στο θεσμό του «πόθεν έσχες». Με δικό μας νόμο κατέστη υποχρεωτική η δήλωση για όλους τους υπόχρεους, πράγμα που διευκολύνει τη διασταύρωση στοιχείων με τις φορολογικές δηλώσεις.

Την ίδια στιγμή επαναφέραμε την αρμοδιότητα ελέγχου για τους περισσότερους υπόχρεους στην ανεξάρτητη αρχή για το ξέπλυμα, ενώ σε ό,τι αφορά το πόθεν έσχες των πολιτικών, που παραμένει στην αρμοδιότητα της επιτροπής της Βουλής, φροντίσαμε ώστε να ενισχύσουμε την ανεξαρτησία αυτής της επιτροπής. Πλέον μόλις τα τρία από τα εννιά μέλη της επιτροπής προέρχονται από το Κοινοβούλιο, διότι, ως γνωστό, ο λαός μας λέει «κόρακας κοράκου μάτι…». Έτσι, λοιπόν, οι έξι από τους εννιά είναι είτε δικαστές είτε ανεξάρτητοι λειτουργοί.

Το τρίτο σημείο είναι η απόλυτη διαφάνεια μέσω της δημοσιότητας, ενώ το τέταρτο στοιχείο της μεταρρύθμισης αφορά την υποχρέωση δήλωσης όλων των κινητών μεγάλης αξίας, αλλά και των μετρητών που βρίσκονται εκτός τραπεζικών λογαριασμών. Και ειλικρινά δεν κατανοώ την αντίδραση ορισμένων σε αυτές τις πρωτοβουλίες.

Το βέβαιο, λοιπόν, είναι ότι αυτή η Κυβέρνηση, μέσα σε λιγότερο από δύο χρόνια, έχει κάνει πολύ περισσότερα απ’ όσα έκαναν για την καταπολέμηση της διαφθοράς και τη διαφάνεια οι κυβερνήσεις του ΠΑΣΟΚ και της Νέας Δημοκρατίας σχεδόν σε σαράντα χρόνια διακυβέρνησης.

Προφανώς δεν τα έχουμε υλοποιήσει όλα όσα θα θέλαμε να έχουμε υλοποιήσει. Όμως, είμαστε αποφασισμένοι να κάνουμε περισσότερα για το θεσμικό πλαίσιο της χρηματοδότησης των κομμάτων, για την ενίσχυση των εισαγγελικών αρχών, για την ενοποίηση των ελεγκτικών σωμάτων, για την αναβάθμιση των γραφείων εσωτερικού ελέγχου των Υπουργείων, για την απλοποίηση των διαδικασιών.

Είμαστε ανοικτοί, κύριε Θεοδωράκη, σε προτάσεις, οι οποίες θα μπορούσαν να είναι εποικοδομητικές.

Αυτό, όμως, που θα ήθελα να πω κλείνοντας, είναι ότι η πάταξη της διαφθοράς και η θεσμική θωράκιση του κράτους δεν είναι μόνο θέμα, αν θέλετε, οικονομικής αποτελεσματικότητας, αλλά είναι θέμα κοινωνικής δικαιοσύνης και ισότητας. Και αυτό που πρωτίστως χρειάζεται είναι πολιτική βούληση να αγνοήσουμε το πολιτικό κόστος, γιατί αυτές οι επιλογές έχουν μεγάλο πολιτικό κόστος.

Η δέσμευσή μας και απέναντι στο Κοινοβούλιο και απέναντι στον ελληνικό λαό είναι να μην λογαριάσουμε το πολιτικό κόστος και να προχωρήσουμε με αποφασιστικότητα στη θεσμική θωράκιση απέναντι στα φαινόμενα της διαφθοράς και της διαπλοκής.

Αυτή είναι η δέσμευσή μας απέναντι στον ελληνικό λαό και αυτήν τη δέσμευση θα την τηρήσουμε στο ακέραιο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Ευχαριστώ πολύ.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** Κύριε Πρόεδρε, ζητώ τον λόγο. Απευθύνθηκε σε εμένα.

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη, κύριε συνάδελφε, δεν έχετε τον λόγο. Γνωρίζετε πολύ καλά ποια είναι η διαδικασία της απάντησης του Πρωθυπουργού.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** …

**ΠΡΟΕΔΡΟΣ (Νικόλαος Βούτσης):** Σας παρακαλώ!

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** …

(Θόρυβος-διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη, δεν έχετε τον λόγο. Είναι συγκεκριμένος ο Κανονισμός.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** …

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη, δεν γράφονται στα Πρακτικά αυτά τα οποία λέτε.

Δεύτερον, εσείς ιδιαίτερα έχετε τη δυνατότητα…

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** …

(Θόρυβος-διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Μη με διακόπτετε, σας παρακαλώ! Δεν αναφέρθηκε το όνομά σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** …

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη, θα με ακούσετε; Σας παρακαλώ πολύ, σταματήστε. Δεν θα στήσουμε επεισόδιο εδώ μέσα. Καταλάβατε;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ:** …

**ΠΡΟΕΔΡΟΣ (Νικόλαος Βούτσης):** Κύριε Γεωργιάδη, πρώτον, δεν αναφέρθηκε το όνομά σας. Δεύτερον, γνωρίζετε πολύ καλά ποια είναι η συγκεκριμένη διαδικασία που γίνεται όταν απαντάει ο Πρωθυπουργός και μάλιστα σε Αρχηγό κόμματος.

Και τρίτον, είστε υψηλός αξιωματούχος, Αντιπρόεδρος του κόμματος της Αξιωματικής Αντιπολίτευσης και θα μπορούσατε -ή μπορείτε από εδώ και πέρα- το κόμμα σας, δια του Αρχηγού ή με τρόπο που εσείς θα κρίνετε, να αξιοποιήσετε –που δεν το έχετε κάνει επί δεκαπέντε μήνες- τη δυνατότητα και τη θέληση του Πρωθυπουργού να παρίσταται σε τέτοιες συζητήσεις.

(Χειροκροτήματα από την πτέρυγα του ΣΥΡΙΖΑ)

(Θόρυβος από την πτέρυγα της Νέας Δημοκρατίας)

Σας παρακαλώ πολύ!

Σε συζήτηση, λοιπόν, που γίνεται με πρωτοβουλία άλλου Αρχηγού κόμματος, όπου μάλιστα δεν αναφέρεστε ατομικά, είναι αδιανόητο δια της παρουσίας σας στην Αίθουσα να θέλετε να πάρετε τον λόγο.

Κύριε Θεοδωράκη, θα έχετε τον λόγο, αφού, παρακαλώ, χαιρετίσουμε τα παιδιά, που είναι εδώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι ένας μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο Καρδάμαινας της Κω.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Πρόεδρος του Ποταμιού κ. Θεοδωράκης.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Κύριε Πρόεδρε, πόσο χρόνο θα έχω;

**ΠΡΟΕΔΡΟΣ (Νικόλαος Βούτσης):** Την προηγούμενη φορά μιλήσατε τρεισήμισι φορές παραπάνω. Άλλο τόσο θα μιλήσετε τώρα. Είναι τέσσερα λεπτά το τυπικό. Το βάζω…

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Όχι, κύριε Πρόεδρε…

**ΠΡΟΕΔΡΟΣ (Νικόλαος Βούτσης):** Μιλήσατε επτάμισι λεπτά την πρώτη φορά και τώρα θα μιλήσετε δέκα, δώδεκα λεπτά, κύριε Θεοδωράκη, αν δεν έχετε αντίρρηση.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Όχι, κύριε Πρόεδρε…

**ΠΡΟΕΔΡΟΣ (Νικόλαος Βούτσης):** Αν θέλετε περισσότερο, θα μιλήσετε περισσότερο. Μη βάζετε θέμα χρόνου, γιατί σας λέω ότι είναι μια άνετη συζήτηση.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Θα μιλήσω λιγότερο. Όμως, θέλω, κύριε Πρόεδρε, να υπάρχει λίγο δικαιοσύνη στο παιχνίδι. Δηλαδή, κάνω την ερώτηση, με πιέζετε να τελειώσω στα τέσσερα λεπτά και ο Πρωθυπουργός απαντάει για είκοσι πέντε λεπτά. Να συμφωνήσουμε μεταξύ μας, ότι θα ερχόμαστε εδώ να συζητάμε, αλλά οι κανόνες δεν μπορεί να είναι μόνο προς τη μια πλευρά μόνο, να γέρνουν μόνο προς τη μία πλευρά.

**ΠΡΟΕΔΡΟΣ (Νικόλαος Βούτσης):** Θα συμφωνήσουμε στο εξής, κύριε Θεοδωράκη…

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Θα πρέπει να τηρήσετε τους κανόνες.

**ΠΡΟΕΔΡΟΣ (Νικόλαος Βούτσης):** Θα συμφωνήσουμε στο ότι οι κανόνες είναι ακριβώς οι ίδιοι. Επιτρέψτε μου να σας πω -ξέρω περισσότερο από νούμερα και αριθμούς- ότι μιλήσατε επτάμισι λεπτά, δηλαδή τρεισήμισι φορές παραπάνω από τα δύο λεπτά και ο Πρωθυπουργός το ίδιο κατά τύχη. Το ίδιο θα γίνει και την δεύτερη φορά. Με άνεση θα τοποθετηθείτε και εσείς, αλλά και ο κύριος Πρωθυπουργός.

Παρακαλώ πολύ να πάμε στην ουσία. Ευχαριστώ.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Κύριε Τσίπρα, νομίζω ότι για άλλη μια φορά αποδεικνύετε ότι έχετε την δική σας πραγματικότητα, που έχει μια μικρή σχέση με την πραγματικότητα που ζουν αυτή τη στιγμή οι Έλληνες, πρώτον για την προσπάθεια αμφισβήτησης των στοιχείων της Διεθνούς Διαφάνειας. Επικοινωνήσαμε -και δεν ήταν δύσκολο- με την Διεθνή Διαφάνεια και μας είπε ότι ο δείκτης διαφθοράς της Ελλάδας προέκυψε βάσει συγκεκριμένων στοιχείων, που έδωσαν επτά διεθνείς οργανισμοί, οι περισσότεροι, από τους οποίους συμβουλεύουν και υποψήφιους επενδυτές, που θέλουν να έρθουν στην χώρα μας.

Είπατε ότι προσπαθείτε με τις λίστες, προσπαθείτε με το λαθρεμπόριο. Θέλετε να συζητήσουμε για αυτά που είχατε υποσχεθεί στον ελληνικό λαό; Είχατε πει τον Γενάρη του 2015, κύριε Πρόεδρε, ότι μέχρι το καλοκαίρι του 2015 θα αποκομίσετε 2,5 δισεκατομμύρια από την εκκαθάριση υποθέσεων διαφθοράς, ότι σε έξι μήνες θα φέρετε 2,5 δισεκατομμύρια, ότι θα φέρετε 1,5 δισεκατομμύριο από την καταπολέμηση του λαθρεμπορίου καυσίμων και 800 εκατομμύρια από την καταπολέμηση του λαθρεμπορίου καπνικών. Και θυμάμαι τον κ. Αλεξιάδη σε μια τηλεοπτική αναμέτρηση να λέει, «Τα καταφέρνουμε, έχουμε πιάσει 60 λίτρα λαθραίου πετρελαίου». Αυτό είχε πει ο κ. Αλεξιάδης. Και εσείς, όμως, αναφερθήκατε σε κάποια εκατομμύρια, ενώ έχετε υποσχεθεί κάποια δισεκατομμύρια στον ελληνικό λαό για το 2015. Πού είναι τα λεφτά; Γιατί τόση ανικανότητα; Να δεχθώ ότι είναι ανικανότητα. Όμως, γιατί τόση ανικανότητα; Εάν δεν είναι προτεραιότητα η πάταξη της διαφθοράς, τότε τι είναι;

Και παρεμπιπτόντως, ξεχάσατε να μας πείτε για το αγαπημένο σας θέμα, το θέμα της «SIEMENS». Γιατί δεν προχωράει η υπόθεση; Γιατί δεν εκδικάζεται; Ακόμη να μεταφραστεί το βούλευμα από το Υπουργείο Εξωτερικών; Γιατί και στα δικά σας χέρια υπάρχει αυτή η καθυστέρηση, η καθυστέρηση που υπήρξε με όλες τις προηγούμενες κυβερνήσεις;

Προσέξτε, κυρίες και κύριοι συνάδελφοι. Αφού μελετάμε την έκθεση της Διεθνούς Διαφάνειας και αφού και ο Πρωθυπουργός δέχεται ότι υπάρχουν στοιχεία τα οποία πρέπει να αξιοποιηθούν, ας δούμε τι λέει η έκθεση, όχι για τους χειρότερους, αλλά για τους καλύτερους.

Λέει ότι οι χώρες με τις καλύτερες βαθμολογίες στη λίστα της Διεθνούς Διαφάνειας μοιράζονται τα εξής τέσσερα χαρακτηριστικά: υψηλά επίπεδα ελευθερίας του Τύπου, ανοιχτό κρατικό προϋπολογισμό, ώστε οι πολίτες να γνωρίζουν από πού προέρχονται οι πόροι και κυρίως πού ξοδεύονται τα λεφτά του. Τρίτον, ψηλά επίπεδα ακεραιότητας των ανθρώπων, που κατέχουν δημόσια αξιώματα και τέταρτον, δικαιοσύνη που δεν κάνει διακρίσεις μεταξύ φτωχών και πλουσίων και είναι απολύτως ανεξάρτητη από την κυβέρνηση.

Υπάρχουν, λοιπόν, τέσσερα πολύ συγκεκριμένα κριτήρια για να είσαι με τους καλύτερους. Πώς λέμε ΣΥΡΙΖΑ – ΑΝΕΛ; Καμμία σχέση! Γιατί είναι τα τέσσερα πεδία που εσείς θέλετε να ελέγξετε: έλεγχος του Τύπου, κομματικός προϋπολογισμός, κομματικό κράτος, κομματικοί διορισμοί και άνθρωποι που στα δικά σας χρόνια, στους δικούς σας μήνες τολμούν και αποφασίζουν να πάρουν κάποιες δεκάδες εκατομμύρια καθυστερούμενα για τη μικρή τους θητεία σε μια υπηρεσία. Μιλώ για τα 200 εκατομμύρια ευρώ που αποκαλύφθηκε ότι είχαν αποφασίσει κάποιοι να πάρουν για τον εαυτό τους, που είναι ένα ψήγμα ίσως όλων όσων δεν αποκαλύπτονται. Και, βέβαια, διαφαίνεται μια προσπάθεια κομματικής δικαιοσύνης. Μιλώ για μια προσπάθεια, που συνεχίζεται στα ανώτατα κλιμάκια, να παραβιαστεί ακόμα και το Σύνταγμα, για να μεγαλώσει η θητεία κάποιων δικαστών.

Αναφερθήκατε στο πόθεν έσχες και σας είπα και εγώ ότι θα πρέπει να γίνει μια προσπάθεια να ασχοληθούμε σοβαρά με το πόθεν. Και αφού έχετε ένα ενδιαφέρον, δείτε, κύριοι της Κυβέρνησης, και μερικά από τα πόθεν έσχες μερικών Υπουργών σας.

Προσέξτε, έχουν κότερα -κύριε Σταθάκη, δεν είναι για εσάς- κάνουν διακοπές στα ακριβότερα σαλέ της Ευρώπης και στο πόθεν έσχες δηλώνουν ότι το συνολικό τους πορτοφόλι είναι 5.000-6.000 ευρώ. Πώς πάνε στην Αυστρία; Με ωτοστόπ;

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Για ποιον λέτε;

(Θόρυβος – διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΟΣ (Νικόλαος Βούτσης):** Παρακαλώ, μη μιλάτε.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του Κόμματος Το Ποτάμι):** Ο κ. Τσίπρας ξέρει το όνομα, αλλά δεν θέλω να τον φέρω σε δύσκολη θέση. Αναφέρομαι, κύριοι συνάδελφοι…

(Θόρυβος - διαμαρτυρίες από την πτέρυγα του ΣΥΡΙΖΑ)

**…**κύριοι συνάδελφοι…

**ΓΕΩΡΓΙΟΣ ΠΑΝΤΖΑΣ:** Πείτε μας ονόματα.

**ΠΡΟΕΔΡΟΣ (Νικόλαος Βούτσης):** Κύριε Πάντζα, σας παρακαλώ.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του Κόμματος Το Ποτάμι):** Επειδή δεν προβλέπονται ερωτήσεις από τους Βουλευτές…

**ΠΡΟΕΔΡΟΣ (Νικόλαος Βούτσης):** Μη διακόπτετε.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του Κόμματος Το Ποτάμι):**  …επιτρέψτε μου να απαντήσω, γιατί εμείς μιλάμε πάντα με ονόματα. Η δήλωση πόθεν έσχες του κ. Καμμένου, η δήλωση του Υπουργού σας και οιονεί Αντιπροέδρου σε θέματα θρησκευτικών και άλλα θέματα, είναι μια δήλωση που τιμά τη διακυβέρνησή σας; Αν θέλετε, μπορούμε να συνεχίσουμε και με άλλα πόθεν έσχες άλλων Υπουργών.

Σε ό,τι αφορά τώρα τα ΜΜΕ…

(Θόρυβος από την πτέρυγα του ΣΥΡΙΖΑ)

Ρωτάτε για το δικό μου πόθεν έσχες; Τι εννοείτε, κύριε συνάδελφε;

**ΠΡΟΕΔΡΟΣ (Νικόλαος Βούτσης):** Παρακαλώ! Δεν γίνεται τέτοια συζήτηση.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του Κόμματος Το Ποτάμι):** Το δικό μου πόθεν έσχες, κύριε συνάδελφε, είναι νομίζω πολύ ξεκάθαρο και φωτογραφίζει έναν άνθρωπο, που άφησε ένα επάγγελμα με πολύ μεγάλα εισοδήματα, για να μπει στην πολιτική.

Θα παρακαλούσα να κάνετε υπομονή, γιατί τα πόθεν έσχες πρέπει να ελέγχονται και σε βάθος χρόνου. Δηλαδή, δεν έχει μόνο σημασία πώς μπαίνεις στην πολιτική, αλλά όπως έλεγε κάποιος παλιός της πολιτικής, που νομίζω ότι όλοι τον τιμούμε, σημασία έχει με πόσα λεφτά βγαίνεις από την πολιτική. Αυτό πρέπει να κρίνει να κρίνει ο ελληνικός λαός και για μένα και για όλους μας.

Σε ό,τι αφορά τα ΜΜΕ, που αναφέρθηκε ο Πρωθυπουργός, και βεβαίως πρέπει να κόψουμε τα θαλασσοδάνεια και βεβαίως πρέπει να τιμωρήσουμε αυτούς που τα πήραν.

Σας προτείναμε στην προηγούμενη συζήτηση, κύριε Πρόεδρε, να βρούμε λύσεις για να σώσουμε τα έντυπα, να σώσουμε τους δημοσιογράφους, όχι να σώσουμε τους εκδότες. Γιατί σε αυτό έχουμε συμφωνήσει, ότι αυτοί πρέπει να πληρώσουν και μεταφορικά και κυριολεκτικά. Αλλά πρέπει να σώσουμε τα έντυπα, πρέπει να κάνουμε μια προσπάθεια να σώσουμε και τις περιφερειακές εφημερίδες που βουλιάζουν.

Μπορούμε να το κάνουμε; Το έχουν κάνει σε πολλές ευρωπαϊκές χώρες. Αρκεί, όμως, να πειστείτε ότι υπάρχει λόγος να σώσουμε τις ανεξάρτητες εφημερίδες και τις ανεξάρτητες φωνές. Γιατί φοβάμαι ότι αυτό που σας ενδιαφέρει είναι να ενημερώνονται, με αντικειμενικό βέβαια τρόπο, οι πολίτες από εφημερίδες όπως είναι «ΤΟ ΧΩΝΙ», η «ΚΟΝΤΡΑ NEWS» και βέβαια από μέσα που είναι κομματικά και ελεγχόμενα…

**ΙΩΑΝΝΗΣ ΓΚΙΟΛΑΣ:** Για το «ΠΡΩΤΟ ΘΕΜΑ» δεν λέτε τίποτα.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** …μέσα –σας είπα να απαντήσετε και δεν απαντήσατε- που ενισχύονται αυτή τη στιγμή από κάποιους που φαίνεται να παίρνουν προνομιακά σπασμένες εργολαβίες.

Σας είπα για τον Πύργο-Πάτρα. Δώστε μου μια εξήγηση. Σπάσατε το έργο στα οκτώ και οι τέσσερις πρώτες εργολαβίες έρχονται σε έναν άνθρωπο, που συνδέεται φανερά με Υπουργούς του ΣΥΡΙΖΑ. Έχει πάρει ήδη το 50% του έργου, όσο έχει βγει δηλαδή, ένας άνθρωπος που προσπάθησε να δημιουργήσει μια ΣΥΡΙΖΑ TV με βοσκοτόπια και που στη συνέχεια εξέδωσε μια εφημερίδα που υμνεί κάθε μέρα, ή τέλος πάντων μια φορά την εβδομάδα, τον ΣΥΡΙΖΑ και τους ΑΝΕΛ.

Το κλείσιμο των εφημερίδων δεν είναι η λύση και το δόγμα μας δεν πρέπει να είναι: «Ή κλειστές εφημερίδες ή μαζί μας».

Ολοκληρώνοντας, για τη μεγάλη υπόθεση της διαφθοράς και της διαφάνειας, κάνετε ένα λάθος, κύριε Πρόεδρε. Συγκρίνετε και προσπαθείτε συνέχεια να συγκρίνετε τις δικές σας μέρες με τις πιο άσχημες μέρες του παρελθόντος. Αναφέρατε πολιτικούς οι οποίοι έχουν κλέψει τον ελληνικό λαό. Κάποιοι είναι στη φυλακή και κάποιοι όχι. Αυτό πρέπει να είναι το μέτρο; Αυτός είναι ο πήχης; Οι χειρότεροι του παρελθόντος;

Εμείς σας λέμε και σας καλούμε να αναμετρηθούμε με το παρελθόν, να χτυπήσουμε τη διαφθορά, να χτυπήσουμε τις συντεχνίες, να χτυπήσουμε τα συμφέροντα και να μην μιλάμε συνέχεια για το παρελθόν που έχει καταδικαστεί από τον ελληνικό λαό. Να τολμήσουμε να μιλήσουμε για τα λάθη του παρελθόντος, αναμετρώμενοι με αυτό που θέλει ο ελληνικός λαός.

Και νομίζω ότι αυτό που θέλει ο ελληνικός λαός από εσάς, από εμάς, από όλους, από τη Βουλή δεν είναι να συγκρινόμαστε με τις σκοτεινές μέρες, με τα «ατυχήματα» του παρελθόντος. Αυτό που θέλει ο ελληνικός λαός, είναι να συγκρουόμαστε με το μέλλον μας. Και εκεί νομίζω ότι η Κυβέρνηση σας έχει αποτύχει.

Η αδιαφάνεια συνεχίζεται. Η διαφθορά συνεχίζεται. Σας ανέφερα συγκεκριμένους τομείς που για πρώτη φορά κληθήκατε να διαχειριστείτε, όπως είναι το μεταναστευτικό, όπως είναι τα νέα έργα και εκεί η βαθμολογία σας είναι αρνητική. Περιμένω συγκεκριμένες απαντήσεις.

Σας ευχαριστώ.

(Χειροκροτήματα)

**ΠΡΟΕΔΡΟΣ (Νικόλαος Βούτσης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκατρείς μαθητές και μαθήτριες και ένας εκπαιδευτικός από το 41ο Δημοτικό Σχολείο Πειραιά.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο Πρωθυπουργός για τη δευτερολογία του.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κύριε Πρόεδρε, θα είμαι σύντομος, διότι μακρηγόρησα στην πρωτολογία μου.

Άκουσα τον κ. Θεοδωράκη με προσοχή. Κύριε Θεοδωράκη, δεν ισχυρίζεται κανείς ότι έχουμε μαγικό ραβδί και μαγικές λύσεις. Όμως, επαναλαμβάνω αυτό που είπα και στην πρωτολογία μου. Η Ελλάδα είναι μια χώρα, που προφανώς έχει σοβαρό ζήτημα και στο θέμα της διαφάνειας και στο θέμα της διαφθοράς.

Όμως αν συγκρίνει κανείς τις προσπάθειες και τις πρωτοβουλίες που πήρε αυτή η Κυβέρνηση τα δύο αυτά χρόνια, τα θέματα που αναδείχθηκαν και πήγαν στη δικαιοσύνη, τον τρόπο με τον οποίο επιχειρούμε να χυθεί άπλετο φως σε μία σειρά από κρίσιμες υποθέσεις (SIEMENS, ΚΕΕΛΠΝΟ, NOVARTIS) και αν συγκρίνει κανείς τις προσπάθειες που έχουμε εμείς καταβάλλει και τα αποτελέσματα με αυτό που γινόταν τα τελευταία κυρίως χρόνια, θα διαπιστώσει ότι είναι η μέρα με τη νύχτα. Είμαστε ανοιχτοί σε προτάσεις, σε θετικές συνεισφορές.

Όμως, κύριε Θεοδωράκη, δεν μπορεί να παραβλέπετε το γεγονός ότι αυτά τα δύο χρόνια έχουν γίνει πάρα πολύ σημαντικά και συγκεκριμένα βήματα. Μπορεί να μην καταφέραμε να πιάσουμε τα ποσά, τα οποία ευελπιστούσαμε όταν ξεκινάγαμε, ιδίως στον χώρο του λαθρεμπορίου. Όμως, πρέπει να παραδεχθείτε ότι τα αποτελέσματα μας είναι αξιόλογα αποτελέσματα, ιδίως στον τομέα των καπνικών.

Οι κατασχέσεις τσιγάρων στα τελωνεία το 2015 έφτασαν τα τριακόσια είκοσι επτά εκατομμύρια τεμάχια, το 2016 τετρακόσια πενήντα έξι εκατομμύρια. Απ’ αυτές τις κατασχάσεις βεβαιώθηκαν 600 εκατομμύρια ευρώ και μιλάμε για έναν δεκαπλασιασμό βεβαιωμένων εσόδων στα δημόσια ταμεία, που ήρθαν μόνο από την καταπολέμηση του λαθρεμπορίου στα καπνικά είδη. Γιατί οι προηγούμενες κυβερνήσεις δεν μπορούσαν να το κάνουν αυτό;

Το ίδιο συνέβη και στα αλκοολούχα ποτά.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Πόσα εισπράχθηκαν; Άλλο βεβαιώθηκαν, άλλο εισπράχθηκαν.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Σας είπα, κύριε Κακλαμάνη.

Το 2015 στα αλκοολούχα ποτά είχαμε πενήντα δύο χιλιάδες λίτρα, το 2016 διακόσιες σαράντα εννιά χιλιάδες λίτρα. Είχαμε διπλασιασμό των βεβαιωμένων ποσών, 40 εκατομμύρια.

Κοιτάξτε. Δεν υπάρχει καμμιά αμφιβολία ότι το να μπορέσει κανείς να συγκρουστεί και κυρίως να φέρει αποτελέσματα σε ένα δίκτυο διαφθοράς, το οποίο είναι διαδεδομένο και έχει βαθιές ρίζες, θέλει χρόνο, θέλει συγκρούσεις, θέλει αποφασιστικότητα. Εμείς αυτήν την αποφασιστικότητα την έχουμε επιδείξει.

Έρχομαι σε κάποια ζητήματα, τα οποία θέσατε και τα οποία, κατά τη γνώμη μου, είναι κρίσιμα. Αναφερθήκατε για άλλη μία φορά, διότι έχει γίνει η «καραμέλα» των ημερών, σε έναν επιχειρηματία, τον οποίον εμείς δεν φτιάξαμε, τον βρήκαμε. Δεν φτιάξαμε κανέναν επιχειρηματία εμείς.

Μάλιστα, κύριε Θεοδωράκη, να σας πω και κάτι; Δεν είναι συνεταίρος των δικών μου συνεργατών. Συνεταίρος του κ. Θεοδωρικάκου, ο οποίος είναι συνεργάτης του κ. Μητσοτάκη.

Εμείς δεν βγάλαμε κανέναν διαγωνισμό για να δώσουμε με ανάθεση, κύριε Θεοδωράκη. Δεν δώσαμε κανέναν διαγωνισμό με ανάθεση. Ο λόγος για τον οποίον, πράγματι, σπάσαμε το Πάτρα-Πύργος σε πολλές εργολαβίες, ήταν για να μπορέσουν να πάρουν περισσότεροι εργολάβοι εργολαβίες απ’ ό,τι γενόταν στο παρελθόν. Δεν το καταφέραμε προσώρας, γιατί ένας πηγαίνει και μειοδοτεί. Όμως, η διαδικασία είναι ανοιχτή. Γιατί μας κατηγορείτε γι’ αυτό;

Ο κ. Σπίρτζης, ο Υπουργός Υποδομών, είχε την ευθιξία και στις τρεις πρώτες και στην τέταρτη διαδικασία να πάει στον εισαγγελέα και στους επιθεωρητές και να δώσει όλα τα στοιχεία να ελέγξουν και, αν χρειαστεί, να παρέμβουν. Ποιος άλλος το είχε κάνει αυτό; Είναι εύκολο να πετάς λάσπη στον ανεμιστήρα λέγοντας κάτι το οποίο μπορεί να πιάσει, αλλά να δούμε συγκεκριμένα αποτελέσματα.

Έρχομαι σ’ ένα άλλο κρίσιμο, κατά την άποψή μου, ζήτημα. Μιλήσατε για την υπόθεση «SIEMENS» και πρέπει να σας πω ότι έχετε απόλυτο δίκιο. Εδώ υπάρχει ένα αόρατο χέρι, που όλο το προηγούμενο διάστημα παρεμβαίνει, ώστε να κωλυσιεργεί μία δίκη, την οποία την περιμένουμε εδώ και πάρα πολλά χρόνια και την περιμένει και ο ελληνικός λαός. Με κάποιον περίεργο τρόπο και για κάποιον περίεργο λόγο ξαφνικά, ενώ κατά τ’ άλλα έχουν φοβερές δυνατότητες, εκεί δεν είχαν την δυνατότητα να μπορέσουν να μεταφράσουν και αναβλήθηκε μία δίκη. Με δικές μας προσπάθειες συντονισμένες η δίκη αυτή δεν πήγε στις καλένδες.

Η δίκη ξεκινάει στις 24 Φεβρουαρίου 2017, τώρα δηλαδή. Στο εδώλιο του κατηγορουμένου θα καθίσουν εξήντα επτά στελέχη, αλλά δεν θα καθίσει ένας: ο κ. Χριστοφοράκος. Δεν θα καθίσει ο κ. Χριστοφοράκος διότι κάποιες κυβερνήσεις, των οποίων ήταν και κολλητός φίλος, είχαν φροντίσει να φύγει από τη χώρα. Όπως συνέβη και με κάποιον άλλο, τον κ. Καραβέλα, επί υπουργίας της κ. Μπακογιάννη. Εάν είχε αυτό συμβεί στις δικές μας ημέρες, θα μας είχαν «κρεμάσει στα μανταλάκια»!

Ο κ. Χριστοφοράκος δεν θα καθίσει στο εδώλιο του κατηγορουμένου. Η ελληνική δικαιοσύνη επί δικών μας ημερών, τον Ιούλιο, εξέδωσε νέο ένταλμα σύλληψης για τον κ. Χριστοφοράκο. Εγώ προσωπικά στην πρώτη μου συνάντηση αλλά και κατ’ επανάληψη έχω θέσει στην Καγκελάριο Μέρκελ το θέμα της έκδοσης του κ. Χριστοφοράκου, για να γίνει δίκαιη δίκη εδώ στην Ελλάδα, να αποδώσει η ελληνική δικαιοσύνη τις ευθύνες και να μας πει τι γνωρίζει για τον χρηματισμό κομμάτων και πολιτικών προσώπων.

Θα ήθελα να αναρωτηθώ και να θέσω το θέμα δημόσια: Γνωρίζω ότι ο κ. Μητσοτάκης θα βρεθεί σε λίγες ημέρες στην Καγκελαρία, για να συναντήσει την κ. Μέρκελ. Θα θέσει αυτό το θέμα; Θα ζητήσει να έρθει στην Ελλάδα ο κ. Χριστοφοράκος για να εκδοθεί και να δώσει στη δημοσιότητα όλα όσα έγιναν το προηγούμενο διάστημα;

(Χειροκροτήματα από την πτέρυγα του ΣΥΡΙΖΑ)

Αυτό θα πει κοινό μέτωπο των πολιτικών δυνάμεων, προκειμένου να χυθεί άπλετο φως στις υποθέσεις διαφθοράς στη χώρα.

Αναφερθήκατε στα ζητήματα του πόθεν έσχες. Κύριε Θεοδωράκη, γνωρίζετε πάρα πολύ καλά ότι αυτή η Κυβέρνηση έχει λοιδορηθεί όσο καμμία άλλη, παρά το γεγονός ότι, όπως εξήγησα πριν, έχουμε κάνει συγκεκριμένες θεσμικές παρεμβάσεις για τη διαφάνεια στο θέμα του πόθεν έσχες για θέματα που, όπως αποδείχθηκε από την εννεαμελή επιτροπή, η οποία δεν απαρτίζεται για πρώτη φορά από κοινοβουλευτικούς σε ό,τι αφορά στην πλειοψηφία της, δεν είχαν καμμία ουσία.

Παρ’ όλα αυτά, θυμάμαι επί ημέρες ολόκληρες σε μέσα ενημέρωσης, πρωτοσέλιδα, πηχυαίους τίτλους, πρώτες ειδήσεις για το θέμα του Φλαμπουράρη. Ποιο ήταν το μεγάλο έγκλημα του Φλαμπουράρη; Ότι πριν γίνει Βουλευτής και ασχοληθεί με την πολιτική δεν ήταν κρατικοδίαιτος, αλλά είχε μια επιχείρηση στον ιδιωτικό τομέα. Το μέγα έγκλημα που έψαχναν να βρουν, τότε ήταν εάν είχε προλάβει αμέσως μόλις είχε εκλεγεί Βουλευτής ή λίγο αργότερα να δηλώσει αυτά τα οποία δήλωσε ο άνθρωπος, γιατί δεν είχε τίποτα να κρύψει. Αυτό ήταν το μεγάλο έγκλημα!

Τώρα, εάν ζητείται από τον Αρχηγό της Αξιωματικής Αντιπολίτευσης να δώσει το σύνολο του πόθεν έσχες του, γίνεται θέμα ότι υπάρχει κιτρινισμός, ότι ασχολούμαστε με θέματα και ρίχνουμε λάσπη στον ανεμιστήρα. Κρίνετε εσείς, εάν υπάρχουν δύο μέτρα και δύο σταθμά από τα ίδια έντυπα και τα ίδια μέσα ενημέρωσης.

Όμως, θα ήθελα να σας πω κάτι, το οποίο έχει ουσία, διότι ο ελληνικός λαός προφανώς γνωρίζει και καταλαβαίνει. Το μεγάλο πρόβλημα, κύριε Θεοδωράκη, με το πόθεν έσχες είναι ότι μπορεί στο τέλος της ημέρας να γνωρίζουμε το «έσχες», αλλά δεν γνωρίζουμε το «πόθεν». Το πόθεν είναι το μεγάλο ζήτημα.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Αυτό λέμε και εμείς.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Συμφωνούμε, δεν αντιδικούμε.

Άρα το μεγάλο ζήτημα κατά την άποψή μου, που είναι και ένα κρίσιμο θέμα διαφάνειας για την πολιτική ζωή του τόπου, είναι να μπορεί κανείς να ελέγχεται, ιδίως όταν είναι δημόσιο πρόσωπο, είναι υπόχρεος ελέγχου, δεν είναι κιτρινισμός και προσωπικά δεδομένα και να δηλώνει ανοιχτά και δημόσια και το έσχες, αλλά κυρίως το πόθεν, το οποίο όσες επιτροπές και να στήσουμε και όσους μη κοινοβουλευτικούς και να βάλουμε δεν είναι εύκολο να το εντοπίσουμε, όπως γνωρίζετε πάρα πολύ καλά.

Θέσατε το ζήτημα των εντύπων. Θέλω πραγματικά να σας απαντήσω, γιατί ήσασταν ο μόνος ο οποίος, όταν είχα έρθει πριν από έναν μήνα στη Βουλή και είπα «θέλουμε την πλατιά συναίνεση των κομμάτων, προκειμένου να υπάρξει ρύθμιση για να διασωθεί ένα ιστορικό συγκρότημα», ο κ. Μητσοτάκης με κατήγγειλε και είπε ότι δεν μπορούμε να δίνουμε δημόσιο χρήμα σε οργανισμούς. O «Κήρυκας» ήταν καλό να παίρνει θαλασσοδάνεια, αλλά εκεί ήταν δημόσιο χρήμα! Εσείς ήσασταν ο μόνος που είπατε «ναι». Η κ. Γεννηματά δεν κατάλαβε τι έγινε. Η κ. Γεννηματά ήρθε μετά από δεκαπέντε ημέρες και μας πρότεινε μία διακομματική επιτροπή για να το εξετάσει. Ξέρετε το ανέκδοτο με το Βαμβακούλα που λέει να φτιάξουμε μία επιτροπή τριμελή από πέντε άτομα!

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Τι να την κάνουμε τη διακομματική επιτροπή; Ο χρόνος κύλησε. Υπάρχει μία απόφαση δικαστηρίου πια, η οποία είναι αμετάκλητη, και τώρα θα κληθεί το Κοινοβούλιο να πάει κόντρα στην απόφαση της δικαιοσύνης, όταν έχουν βγει στο φως της δημοσιότητας τόσα πολλά σε σχέση με το πώς οι πολιτικοί αποφασίζουν κόντρα στους νόμους να δίνουν δάνεια στα μέσα μέσα μαζικής ενημέρωσης;

Δυστυχώς -και το λέω αυτό εν πλήρη συνειδήσει, διότι σε τελική ανάλυση αν το έλεγε καμιά άλλη εφημερίδα η οποία θα ήταν φιλική προς τον ΣΥΡΙΖΑ, θα έλεγαν κάποιοι ότι το κάνω επειδή θέλω να έχω ας πούμε ευνοϊκή μεταχείριση από τα ΜΜΕ- εδώ δεν υπάρχουν μονάχα οι τεράστιες ευθύνες της ιδιοκτησίας. Υπάρχουν και οι τεράστιες ευθύνες ενός πολιτικού συστήματος, το οποίο είναι υποκριτικό και χύνει κροκοδείλια δάκρυα.

Οι θέσεις εργασίας για εμένα –σε κάθε επιχείρηση, όχι μόνο σε αυτήν- είναι το πιο μεγάλο αγαθό για τους ανθρώπους που δουλεύουν και κινδυνεύουν να τις χάσουν. Όντως εδώ έχουμε μία υπόθεση που πραγματικά είναι στενόχωρη.

Θέλω να κλείσω κάνοντας μία γενικότερη αναφορά. Τα αποτελέσματα που έχουμε από την καταπολέμηση της διαφθοράς σε ό,τι αφορά και τα βεβαιωμένα και της εισπράξεις, είναι εντυπωσιακά. Θα μπορούσε να ήταν μεγαλύτερα. Θέλω όμως να σας πω κάτι. Αν έχουμε καταφέρει σήμερα να έχουμε ξεφύγει σε μεγάλο βαθμό από τη ζώνη του πυρός, αν έχουμε καταφέρει να μην είμαστε στη φάκα, αν έχουμε καταφέρει να μην είμαστε με την πλάτη στον τοίχο και ενόψει της κρίσιμης διαπραγμάτευσης, αυτό οφείλεται στο γεγονός -κανείς δεν το περίμενε- ότι κλείσαμε το 2016 με ανάπτυξη, ενώ όλοι περίμεναν ύφεση -και το Διεθνές Νομισματικό Ταμείο- και ενώ μας έβαζαν διαρκώς εμπόδια και πέρσι το εμπόδιο του κόφτη και μάλιστα η Αξιωματική Αντιπολίτευση θεωρούσε ότι σίγουρα θα ενεργοποιηθεί, όχι μόνο δεν ενεργοποιήθηκε ο κόφτης, αλλά ενεργοποιήθηκε ο δότης και δώσαμε και στις συντάξεις. Αυτό σε μεγάλο βαθμό οφείλεται στο ότι ο στόχος ήταν 0,5% για το πλεόνασμα και ξεπεράσαμε το 2%. Γι’ αυτό για όλους τους σοβαρούς ανθρώπους στην Ευρώπη αυτά τα οποία μας ζητάνε είναι θέατρο του παραλόγου. Τα λένε αυτοί. Δεν τα λέμε εμείς. Διαβάστε τον γερμανικό Τύπο.

Πώς το καταφέραμε αυτό; Το καταφέραμε σε μεγάλο βαθμό και χάρη στο γεγονός ότι τελείωσε σε αυτόν τον τόπο το μεγάλο φαγοπότι, ότι καταφέραμε και βεβαιώσαμε χρήματα από τη φοροδιαφυγή, από το λαθρεμπόριο, ότι καταφέραμε και είχαμε εισπράξεις.

Αυτό, κυρίες και κύριοι συνάδελφοι, είναι κάτι που πρέπει να το πιστώσετε στην Κυβέρνηση, ακόμα και όσοι διαφωνείτε κάθετα με τις πολιτικές μας, με τις απόψεις μας, με τις δράσεις μας. Πρέπει στο ζήτημα αυτό να πω ότι έχει μέλλον αυτή η ιστορία.

Για πρώτη φορά κάθισαν στον γκισέ της εφορίας κάποιοι οι οποίοι όλα τα προηγούμενα χρόνια είχαν συνηθίσει να μην περνάνε καν από την εφορία. Για πρώτη φορά βεβαιώθηκαν οφειλές. Για πρώτη φορά πήραμε χρήματα από αυτούς που οι προηγούμενες κυβερνήσεις δεν είχαν ποτέ ακουμπήσει, από τους ιδιοκτήτες των ιδιωτικών τηλεοπτικών σταθμών.

Σε ό,τι αφορά την πρωτοβουλία μας για την εθελοντική αποκάλυψη, η συνεργασία με τις φορολογικές αρχές ξένων κρατών, σε συνδυασμό με την ασφυκτική πίεση που ασκούν οι ελεγκτικοί υπηρεσίες και οι διωκτικές αρχές στους μεγαλόσχημους και καθ’ έξιν φοροφυγάδες αποδίδει καρπούς.

Μέχρι τις αρχές του μήνα έχουν υποβληθεί περίπου δεκατρείς χιλιάδες δηλώσεις στο πλαίσιο του νόμου για εθελοντική αποκάλυψη, όταν κάποιοι θεωρούσαν ότι με αυτούς τους υψηλούς συντελεστές δεν θα έρθει κανείς να δηλώσει.

Θέλω να πω κλείνοντας ότι το μεγάλο «φαγοπότι» σταμάτησε στη χώρα, σταμάτησε η μεγάλη κλοπή. Για πρώτη φορά ζητήσαμε και κάθισαν στον γκισέ του ταμείου να πληρώσουν αυτοί που δεν πλήρωναν. Αυτό μας έχει οδηγήσει στη δυνατότητα να μπορούμε να ξεφύγουμε από τις παγίδες που μας στήνουν, διότι είναι βέβαιο ότι δεν τους αρέσει και πάρα πολύ ότι αυτή θα είναι η Κυβέρνηση που θα βγάλει τη χώρα από την κρίση. Θα τα καταφέρουμε, όμως. Θα βγάλουμε τη χώρα από την κρίση με την κοινωνία όρθια!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παπαχριστόπουλε, δεν υπάρχει διαδικασία με την οποία μπορείτε να ζητήσετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Σέβομαι τη διαδικασία και δεν έχω διακόψει ποτέ. Μισό δευτερόλεπτο θα ήθελα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, ούτε μισό, ούτε ένα. Δεν γίνεται.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Αναφέρθηκε ονομαστικά ο κ. Θεοδωράκης σε μένα…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν γίνεται, κύριε Παπαχριστόπουλε, γιατί θα δημιουργηθεί ζήτημα. Μετά θα ζητήσουν και άλλοι τον λόγο.

Ολοκληρώθηκε η συζήτηση της επίκαιρης ερώτησης προς τον Πρωθυπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 13 Φεβρουαρίου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 449/6-2-2017 επίκαιρη ερώτηση του Βουλευτή Χίου της Νέας Δημοκρατίας κ. Παναγιώτη Μηταράκη προς τον Υπουργό Υποδομών και Μεταφορών, σχετικά με την επέκταση του αεροδρομίου Χίου.

2. Η με αριθμό 442/6-2-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ– ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την περαιτέρω σταδιακή άρση των capital controls.

3. Η με αριθμό 458/7-2-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τους Υπουργούς Υγείας και Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συμβάσεις έργου στα νοσοκομεία και την καταστρατήγηση του δικαιώματος στη μητρότητα.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 450/6-2-2017 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Υποδομών και Μεταφορών, σχετικά με τις προτάσεις – αιτήματα των δήμων των Μεσογείων ενόψει της διαβούλευσης για την ανανέωση της σύμβασης του Διεθνή Αερολιμένα Αθηνών «Ελευθέριος Βενιζέλος» με το ελληνικό δημόσιο για την περίοδο 2025-2055.

2. Η με αριθμό 441/6-2-2017 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αναστολή του ασφαλιστικού νόμου για τα «μπλοκάκια», μέχρι την άρση των αδικιών που προκαλούνται από την στρεβλή εφαρμογή του.

3. Η με αριθμό 459/7-2-2017 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα σοβαρά προβλήματα λειτουργίας του ιδρύματος «Η ΠΑΜΜΑΚΑΡΙΣΤΟΣ» λόγω της κρατικής υποχρηματοδότησης.

4. Η με αριθμό 404/30-1-2017 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά-Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με τη σύνταξη Εθνικού Σχεδίου για τη στήριξη της βαμβακοκαλλιέργειας.

5. Η με αριθμό 413/30-1-2017 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υγείας, σχετικά με τη μη καταβολή των δεδουλευμένων στο προσωπικό καθαριότητας του Γενικού Νοσοκομείου Άρτας.

6. Η με αριθμό 399/27-1-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ιάσονος Φωτήλα προς τον Υπουργό Αγροτικής Ανάπτυξης και Τροφίμων, σχετικά με την καθυστέρηση του έργου επέκτασης της διώρυγας του ποταμού Πηνειού στη Δυτική Αχαΐα.

7. Η με αριθμό 365/20-1-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, σχετικά με την επαναλειτουργία μεταβατικών τμημάτων του ΤΕΙ Δυτικής Ελλάδας.

8. Η με αριθμό 423/31-1-2017 επίκαιρη ερώτηση του Βουλευτή Α΄ Θεσσαλονίκης του Λαϊκού Συνδέσμου – Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, σχετικά με την «κατάχρηση του ονόματος «Μακεδονία» σε αθλητικές οργανώσεις».

9. Η με αριθμό 387/24-1-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου – Χρυσή Αυγή κ. Ηλία Παναγιώταρου προς τον Υπουργό Οικονομικών, σχετικά με τη «νομοθετική ρύθμιση για επέκταση εγκεκριμένων εξόδων πέραν των νοσηλίων».

10. Η με αριθμό 403/30-1-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ–ΔΗΜΑΡ κ. Θεόδωρου Παπαθεοδώρου προς τον Υπουργό Εθνικής Άμυνας, σχετικά με την «κατασπατάληση ευρωπαϊκής χρηματοδότησης – ακατάλληλη σίτιση προσφύγων».

11. Η με αριθμό 337/13-1-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με το εύρος εφαρμογής της τηλεϊατρικής στην Ελλάδα.

12. Η με αριθμό 451/6-2-2017 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Ανδρέα Λοβέρδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τη γονική ισότητα και τη συνεπιμέλεια των τέκνων.

13. Η με αριθμό 428/31-1-2017 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την ΥπουργόΠολιτισμού και Αθλητισμού, σχετικά με την άμεση πρόσληψη των συμβασιούχων ορισμένου χρόνου (ΙΔΟΧ)-φυλάκων των μουσείων και αρχαιολογικών χώρων με καθεστώς μόνιμης και σταθερής εργασίας.

14. Η με αριθμό 389/24-1-2017 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Υγείας, σχετικά με την καταβολή των δεδουλευμένων των εργαζομένων καθαριστριών στις υπηρεσίες του Γενικού Νοσοκομείου Άρτας.

15. Η με αριθμό 408/30-1-2017 επίκαιρη ερώτηση του Βουλευτή Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Υγείας, σχετικά με τα σοβαρά προβλήματα των οικογενειών και των εργαζομένων στις υπηρεσίες Ειδικής Αγωγής.

16. Η με αριθμό 402/27-1-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, σχετικά με τη μείωση του κόστους των διαγνωστικών εξετάσεων για τον καρκίνο του μαστού.

17. Η με αριθμό 313/5-1-2017 επίκαιρη ερώτηση της Βουλευτού Β΄ Πειραιά της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τον κίνδυνο να μείνουν χωρίς θεραπείες τα παιδιά και οι έφηβοι της ειδικής αγωγής.

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 89/5-10-2016 ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Υγείας, σχετικά με την ολοκλήρωση και αυτονόμηση του Ογκολογικού Τμήματος του Νοσοκομείου Ρόδου.

2. Η με αριθμό 89/5-10-2016 ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την ολοκλήρωση και αυτονόμηση του Ογκολογικού Τμήματος του Νοσοκομείου Ρόδου.

Συνεχίζουμε με τις υπόλοιπες επίκαιρες ερωτήσεις που έχουν προγραμματιστεί για συζήτηση.

Θα συζητηθεί, λοιπόν, η με αριθμό 2117/100/19-12-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Υποδομών και Μεταφορών, σχετικά με την καθυστέρηση της ολοκλήρωσης του έργου «Πάνορμο-Εξάντη».

Θα απαντήσει ο Υφυπουργός Υποδομών και Μεταφορών κ. Μαυραγάνης.

Κύριε Κεγκέρογλου, έχετε τον λόγο για την πρωτολογία σας.

(Θόρυβος στην Αίθουσα)

Παρακαλώ ησυχία, κύριοι συνάδελφοι!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Μέχρι να ηρεμήσουν οι συνάδελφοι, θα ήθελα να κάνω μία πρόταση. Μια και τροποποιείται ο Κανονισμός τώρα, η Ώρα του Πρωθυπουργού να μετονομαστεί σε ώρα της προπαγάνδας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ενώ άλλοι πρωθυπουργοί έρχονταν εδώ και έκλαιγαν για τις ερωτήσεις. Αφήστε τα αυτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έχω τον λόγο ή όχι, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον έχετε και αξιοποιήστε τον, γιατί ο χρόνος τρέχει.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Συζητάμε σήμερα για άλλο ένα θέμα, στο οποίο με βάση το κριτήριο που έθεσε ο Πρωθυπουργός, ότι θα πρέπει να υπάρχει ηθικό ανάστημα, η Κυβέρνηση ΣΥΡΙΖΑ-ΑΝΕΛ μέχρι τώρα αποδεικνύεται πολύ «κοντή». Είναι το σύστημα ανάθεσης των δημοσίων έργων.

Ερχόμαστε, λοιπόν, πέρα από τις φωνασκίες που ακούγονται, να συζητήσουμε τη διαδικασία ολοκλήρωσης ενός τμήματος του Βόρειου Οδικού Άξονα της Κρήτης, προϋπολογισμού 47 εκατομμυρίων, που δημοπρατήθηκε στις 4-3-2014 και πέρασε από μία διαδικασία στη συνέχεια, με γνωμοδότηση του Νομικού Συμβουλίου του Κράτους, η οποία έγινε αποδεκτή από τον Υπουργό –και καλώς μέχρι εδώ- γιατί ο πρώτος που αναδείχθηκε από τη διαδικασία ως υποψήφιος ανάδοχος δεν είχε τις νόμιμες προϋποθέσεις. Επομένως, καλώς ο Υπουργός δέχθηκε τη γνωμοδότηση του Νομικού Συμβουλίου του Κράτους μέχρι εδώ.

Στη συνέχεια, όπως προβλέπει ο νόμος, θα πρέπει να υπάρξει εξέταση του δεύτερου, του τρίτου κ.ο.κ., αν έχουν τις νόμιμες προϋποθέσεις και να ανατεθεί το έργο.

Αντί αυτού, σε εκπρόθεσμη απάντηση του Υπουργείου αναφέρεται ότι «με βάση τα παραπάνω και για να υπάρξει» -λέει- «αποφυγή περαιτέρω εμπλοκών, θα προχωρήσουμε σε διαδικασίες επαναδημοπράτησης του έργου», δηλαδή δύο χρόνια επιπλέον, κύριε Υπουργέ. Χρειάζεται με τον νέο νόμο νέα διαδικασία και τεύχη δημοπράτησης, νέες διαδικασίες αξιολόγησης και προφανώς, θα έχουμε μία τεράστια καθυστέρηση.

Θα έλεγα, λοιπόν, όπως λέμε και στην ερώτηση, να εξετάσετε τη δυνατότητα που έχετε και τη νόμιμη, αν θέλετε, διαδικασία να προχωρήσουμε στον δεύτερο, στον τρίτο κ.ο.κ., προκειμένου το έργο να ανατεθεί και να μη χαθούν άλλα δύο χρόνια για το συγκεκριμένο τμήμα του Βόρειου Οδικού Άξονα, που και το Υπουργείο έχει αναγνωρίσει ότι πρέπει να μπει σε προτεραιότητα. Οι όποιες τεχνικές βελτιώσεις χρειάζονται, με παρόδους ή οτιδήποτε άλλο, μπορούν να γίνουν στη διαδικασία υλοποίησης του έργου.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μαυραγάνη, έχετε τον λόγο για τρία λεπτά.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Ευχαριστώ, κυρία Πρόεδρε.

Κατ’ αρχάς, ευχαριστώ, κύριε Βουλευτά για την ευκαιρία που δίνετε να αγγίξουμε αυτό το θέμα, το οποίο βεβαίως έχει και προεκτάσεις στο γενικότερο πεδίο ανάθεσης των έργων και τις διαγωνιστικές διαδικασίες.

Το συγκεκριμένο έργο, όπως γνωρίζετε -και αυτό αναδεικνύει τα προβλήματα που υπήρχαν στο παρελθόν- εγκρίθηκε πράγματι, όπως το είπατε, το πρώτο τρίμηνο του 2014 και εντάχθηκε στο πλαίσιο χρηματοδότησης που έληγε με τη χρονική επέκταση τον Δεκέμβριο του 2015. Αυτό σήμαινε τι; Ότι δεν θα πρόφταινε ποτέ να εκτελεστεί το έργο αυτό και να πάρει τα χρήματά του. Γιατί; Διότι το ίδιο το τεύχος δημοπράτησης -και θα σας το καταθέσω στα έγγραφα τα οποία ζητάτε- προέβλεπε χρόνο εκτέλεσης του έργου τέσσερα χρόνια. Άρα ποτέ δεν επρόκειτο εντός του 2015 να εκτελεστεί το έργο και ποτέ δεν επρόκειτο να δοθούν τα χρήματα αυτά.

Όμως, το έργο αυτό έχει και άλλα προβλήματα. Δεν ακολουθούσε καν, με τα τεύχη δημοπράτησης που είχαν εκδοθεί τότε, τις περιβαλλοντολογικές μελέτες και την απόφαση περιβαλλοντολογικών όρων που είχαν ακριβώς εκδοθεί. Παραδείγματος χάριν -φέρνω ένα παράδειγμα, γιατί είναι πολλά- τα υαλοπετάσματα για τη μείωση του θορύβου στις οικιστικές περιοχές από τις οποίες διέτρεχε ο δρόμος.

Επίσης, επειδή μιλήσατε για τον Βόρειο Οδικό Άξονα -και θέλω να το πω αυτό και είναι μία είδηση και οφείλεται εν πολλοίς και στους καλούς Βουλευτές που υπάρχουν σε όλους τους νομούς της Κρήτης- το Υπουργείο έχει στις προθέσεις του να προχωρήσει σε διαγωνιστική διαδικασία, και μάλιστα διεθνή, σε σχέση με την ανάθεση στρατηγικής μελέτης για τον Βόρειο Οδικό Άξονα, γιατί είναι ένα έργο πνοής για την Κρήτη, το οποίο εδώ και πάρα πολλά χρόνια σέρνεται και ενώ προβλέπει περίπου εκατόν πενήντα χιλιόμετρα σε όλο του το μήκος έχουν εκτελεστεί περί τα πενήντα εξ αυτών.

Στο συγκεκριμένο, όμως, όπως γνωρίζετε, πράγματι υπάρχει κατ’ αρχάς η εξής δυνατότητα, αφού εκπέσει η πρώτη εργολαβία, που ήταν κοινοπρακτική εδώ και υπήρχε το πρόβλημα. Από τη μία πλευρά, είναι γεγονός το ότι εξέπεσε του πτυχίου και ο δεύτερος εταίρος ουσιαστικά πτώχευσε και παραιτήθηκε ο ίδιος και φτάσαμε περίπου στο 2016, όπου εν τέλει, παραιτούμενος αυτός, έβγαλε την απόφαση η επιτροπή ότι δεν μπορεί να προχωρήσει η εργολαβία αυτή ή το μητρώο έργων μάλιστα.

Στη συνέχεια, λοιπόν, υπήρχε η δυνατότητα πράγματι να πας στον δεύτερο. Όμως, ο δεύτερος πέρα από το γεγονός ότι έχει μικρότερη έκπτωση-δόση από τον πρώτο -είναι προφανές- υπάρχει και το πρόβλημα ότι οι μελέτες αυτές καθαυτές δεν πληρούσαν τους όρους των περιβαλλοντολογικών μελετών και όρων. Από την άλλη πλευρά, από τον ν.4412/2016 και από τη μέχρι σήμερα εμπειρία μας προκύπτει ότι οι εκπτώσεις που εμείς πετυχαίνουμε μέχρι στιγμής είναι της τάξεως του 49% με 55%, όταν εκείνοι έχουν δώσει έκπτωση 34,5%, εννοώ τη δεύτερη εργολαβία.

Αυτό, σε συνδυασμό με το γεγονός ότι θέλουμε και είναι στις προθέσεις μας -και το ανακοινώνουμε από σήμερα- να επεκτείνουμε το υλικό αντικείμενο του έργου, δηλαδή να περιλάβουμε και την προέκταση του Γεροποτάμου, δηλαδή να γίνει αυτός ο οδικός άξονας χωρίς κατατμήσεις που υπονοήσατε -και καλώς τις είπατε πριν-, οι οποίες θα μπορούσαν να έχουν άλλες κρυφές επιδιώξεις, να γίνει ένα έργο με την επέκταση του φυσικού αντικειμένου και στον άξονα αυτό και με την περίληψη του Γεροποτάμου μέσα, ώστε να μην υπάρχει ανάσχεση ταχύτητας και να είναι ενιαίο το έργο, ενώ πρόκειται μόνο για επέκταση ενός χιλιομέτρου, κάτι που δεν είχε περιληφθεί ποτέ στο παρελθόν.

Έτσι, λοιπόν, γι’ αυτόν τον λόγο, επειδή αφ’ ενός είναι σχεδόν ώριμη η οριστική μελέτη –εντός διμήνου οριστικοποιείται- για την επέκταση του φυσικού αντικειμένου του έργου, όπως σας είπα, για την περίληψη και της επέκτασης της γέφυρας του Γεροποτάμου ούτως ώστε να αποτελέσει ουσιαστικά προέκταση του ΒΟΑΚ και από την άλλη πλευρά επειδή πρέπει να περιληφθούν μέσα όλες οι πρόνοιες για τις περιβαλλοντικές μελέτες που δεν είχαν περιληφθεί και όλο αυτό να γίνει μέσα σε ένα εξάμηνο από τότε που θα σταματήσουν –αν αρχίσουν ποτέ, βέβαια- οι διαδικασίες ενστάσεων και προσφυγών αυτής της δεύτερης εργοληπτικής κοινοπραξίας, φρονούμε ότι μπορούμε σε σύντομο χρονικό διάστημα να προχωρήσουμε σε ολοκληρωμένη πλέον εκτέλεση του έργου, με τη συμπερίληψη και του έργου του Γεροποτάμου, όπως σας είπα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Κεγκέρογλου, έχετε τον λόγο για τρία λεπτά.

Παρακαλώ να είστε όλοι ακριβείς στον χρόνο σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υφυπουργέ, θεωρώ ειλικρινείς τις προθέσεις σας. Πλην όμως, ο πρώτος ανάδοχος δεν απορρίφθηκε επειδή δεν ήταν πλήρεις οι μελέτες. Αν χρησιμοποιήσετε τα επιχειρήματα ότι οι μελέτες δεν είναι πλήρεις και θέλετε να εκτελέσετε ένα μικρό έργο, που είναι ένα πάρα πολύ μικρό ποσοστό σε σχέση με το συνολικό και μπορεί να εκτελεστεί εν κινήσει μετά την ανάθεση με μερική τροποποίηση των μελετών και συμπλήρωση, τότε πέφτετε σε μία μεγάλη αντίφαση. Ή το έργο δεν είναι ολοκληρωμένο, οπότε δεν ανατίθεται στον πρώτο γι’ αυτόν τον λόγο –δεν έχει ολοκληρωμένες μελέτες, έχει αντιφάσεις με τις περιβαλλοντικές ή ό,τι άλλο είπατε- ή ο πρώτος απορρίπτεται λόγω του νομικού προβλήματος.

Επειδή, λοιπόν, όλα αυτά εξετάστηκαν και φθάσατε στο σημείο να ζητήσετε γνωμοδότηση από το Νομικό Συμβούλιο, το οποίο σας ανέφερε ότι δεν έχει τις προϋποθέσεις ο πρώτος και δεν μπορεί να γίνει υποκατάσταση του ενός από τους εταίρους του κοινοπρακτικού σχήματος, οφείλετε να πάτε στον δεύτερο και με τις ίδιες προϋποθέσεις να εξετάσετε αν έχει τη δυνατότητα ή στον τρίτο. Αν αλλάξετε και θέλετε να κάνετε επαναδημοπράτηση, πρέπει να υπάρχει αιτιολογημένη απόφαση, η οποία όμως δεν μπορεί να είναι εκ των υστέρων μετά την απόρριψη του πρώτου για τον νομικό λόγο. Θα έπρεπε να ήταν από την αρχή.

Αυτό σημαίνει ότι υπάρχει εφεύρεση τεκμηρίωσης για να μην προχωρήσετε στην ολοκλήρωση της διαδικασίας δημοπράτησης και, προφανώς, θα προκαλέσει νομικές αξιώσεις από τον δεύτερο, τον τρίτο και τους άλλους, γιατί ακριβώς δεν τηρείται η διαδικασία που πρέπει. Σας το λέω εγώ αυτό, διότι αυτοί οι οποίοι εισηγούνται ότι με τη μικρή τροποποίηση του ημικόμβου θα θεωρείται άλλο έργο, πλανώνται. Υπάρχουν νομολογίες ότι το έργο θεωρείται άλλο, αν από ένα μεγάλο ποσοστό και μετά τροποποιείται και αλλάζει. Αυτό δεν ισχύει στη συγκεκριμένη περίπτωση.

Έτσι, λοιπόν, σας καλεί ο Περιφερειάρχης Κρήτης να προχωρήσετε άμεσα χωρίς να χάσουμε χρόνο –το ίδιο θέλουν όλοι στο νησί- για να μην έχουμε άλλα δύο χρόνια, όπως εκτιμούμε εμείς.

Θα το δείτε και εσείς, κύριε Υπουργέ. Μη μου πείτε ότι θα απαγορεύσουμε να κάνουν ενστάσεις από εδώ και πέρα ή θα απαγορεύσουμε να ελέγξουν τη νομιμότητα των άλλων που θα συμμετάσχουν. Όλα αυτά κρατάνε δύο χρόνια. Άσε που όσον αφορά την επικαιροποίηση των μελετών, δεν έχει ξεκινήσει ακόμα κανένα έργο με τον νέο νόμο! Ήταν ένα μεγάλο κενό της νομοθετικής πρωτοβουλίας. Παρ’ ότι ο νέος νόμος ήταν στη σωστή κατεύθυνση, δεν προέβλεπε, δυστυχώς, μεταβατικό διάστημα.

Σας καλούμε, λοιπόν, να επανεξετάσετε αυτή τη θέση –κι ας μη μας απαντήσετε σήμερα- στην κατεύθυνση τού να μη χαθεί άλλος χρόνος.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΜΑΥΡΑΓΑΝΗΣ (Υφυπουργός Υποδομών και Μεταφορών):** Οπωσδήποτε, κύριε Βουλευτά, πρόθεσή μας είναι η εξυπηρέτηση του δημοσίου συμφέροντος και του δημοσίου καλού. Νομίζω ότι κάθε πρόταση προς αυτήν την κατεύθυνση είναι θεμιτή, όπως και η δική σας.

Από την άλλη πλευρά, όμως, θέλω να υπενθυμίσω ότι αυτό το πρόβλημα στην πρώτη κοινοπραξία προέκυψε από καταγγελίες μεταξύ των εργοληπτών, οι οποίοι έλεγαν ότι στην πρώτη κοινοπραξία ένας εκ των δύο κοινοπρακτούντων δεν είχε το πτυχίο εκείνο, διότι δεν είχε κάνει την ανάλογη αύξηση μετοχικού κεφαλαίου.

Με τον νόμο Σουφλιά τότε δινόταν η δυνατότητα να προαναγγείλουν αύξηση μετοχικού κεφαλαίου -να τα ακούει ο ελληνικός λαός αυτά- χωρίς ποτέ να την εκτελούν. Εδώ, λοιπόν, μάλλον δεν την είχε εκτελέσει και έγινε καταγγελία από κάποιον από τους εκεί μέσα, το in corpo, ότι δεν την είχε εκτελέσει. Έτσι έχασε πράγματι κατά τα υπόλοιπα μέρη, όχι για τα οδικά έργα, το πτυχίο του και καθ’ ην στιγμήν αυτός θα μπορούσε να προχωρήσει έγινε παραίτηση ουσιαστικά από τον έτερο κοινοπρακτούντα, λόγω οικονομικής αδυναμίας, και εξέπεσε η πρώτη κοινοπραξία.

Έτσι, λοιπόν, η διαδικασία αυτή είχε αρχίσει ουσιαστικά πριν να αναλάβουμε εμείς τη διακυβέρνηση της χώρας. Δηλαδή ουσιαστικά οι καταγγελίες εγένοντο στο τέλος του 2014 και αρχές του 2015.

Απαντάω στο ερώτημά σας «γιατί δεν κάνατε μία συνολική αποτίμηση από τότε της όλης κατάστασης;». Διότι αυτή την κατάσταση, με τις καταγγελίες στα χέρια, την παραλάβαμε και έπρεπε να κριθεί πρώτα αυτή.

Τώρα, λοιπόν, ερχόμαστε εν τοις πράγμασι και βλέπουμε ότι δεν υπάρχει κοινοπραξία. Δεν υπάρχει δηλαδή αυτός εις στον οποίο πράγματι είχε κατακυρωθεί ο διαγωνισμός, ο μειοδότης. Μπορείς να πας πράγματι στον δεύτερο. Όμως, στην πράξη εδώ, επειδή μας έχουν προταθεί και άλλα έργα στην περιοχή, και λέτε ότι θα μπορούσε να γίνει το έργο της επέκτασης χωρίς να θεωρηθεί νέα εργολαβία, εκεί θα προσέκρουες στη βασική αρχή, την οποία διατρανώνει ουσιαστικά η Ευρωπαϊκή Ένωση εδώ και έξι, επτά χρόνια με δικούς της κανονισμούς και με δύο οδηγίες που έχει εκδώσει, ότι δεν πρέπει να νοθεύεις τον ανταγωνισμό. Πράγματι εδώ τον νοθεύεις, όταν μεταβάλλεις το υλικό αντικείμενο του έργου, καθ’ ην στιγμή το έχεις κατακυρώσει. Εκεί θα είχαμε πρόβλημα διαφάνειας και πρόβλημα νόθευσης του ανταγωνισμού. Αυτές οι ημέρες πέρασαν για εμάς.

Καταθέτω για τα Πρακτικά τα έγγραφα που προανέφερα ότι θα δώσω.

(Στο σημείο αυτό ο Υφυπουργός κ. Νικόλαος Μαυραγάνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεχίζουμε με την έβδομη με αριθμό 378/23-1-2017 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Άννας Καραμανλή προς την Υπουργό Πολιτισμού και Αθλητισμού, σχετικά με την Προσωρινή Διοικούσα Επιτροπή στο ελληνικό ποδόσφαιρο.

Θα απαντήσει ο αρμόδιος Υφυπουργός κ. Γεώργιος Βασιλειάδης.

Κυρία Καραμανλή, έχετε τον λόγο για δύο λεπτά.

**ΑΝΝΑ ΚΑΡΑΜΑΝΛΗ:** Ευχαριστώ, κυρία Πρόεδρε. Ίσως να χρειαστώ λίγο χρόνο παραπάνω.

Κύριε Υφυπουργέ, το ελληνικό ποδόσφαιρό ταλαιπωρείται από γνωστές παθογένειες εδώ και χρόνια. Η επίλυσή τους είναι ένα ζήτημα που υπερβαίνει τις κομματικές διαφορές.

Πιστεύουμε ότι η διαφάνεια είναι αρωγός της προσπάθειας εξυγίανσης. Γι’ αυτό και η Νέα Δημοκρατία έχει επιδείξει υπευθυνότητα -θα καταθέσω και στα Πρακτικά τις ανακοινώσεις μας-, σε αντίθεση με τον προκάτοχό σας που μας έφτασε τέσσερις φορές στα πρόθυρα του Grexit και καμάρωνε ότι γκρέμιζε συστήματα και αυτοδιοίκητα, αλλά τελικά στο ποδόσφαιρο άφησε μόνο τους λεονταρισμούς του.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ και τέσσερις μήνες, λοιπόν, το ελληνικό ποδόσφαιρό διοικείται από την Επιτροπή Εξομάλυνσης, η οποία μεταξύ άλλων έχει ως προτεραιότητα τις συζητήσεις με τις αθλητικές αρχές για την τροποποίηση των εθνικών νόμων.

Σήμερα δεν γνωρίζουμε σε ποιο ακριβώς σημείο βρίσκεται το έργο της προσωρινής διοίκησης. Όμως, και τα δικά σας ήξεις αφίξεις δείχνουν μία περίεργη τακτική και θα σας εξηγήσω γιατί. Τη μία φέρνετε τροπολογία για το σύστημα εκλογής του αντιπροσώπου στην ΕΟΕ, καταργώντας με συνοπτικές διαδικασίες τον νόμο του προκατόχου σας. Την άλλη δηλώνετε ότι η θητεία της επιτροπής εξαρτάται και από το θέμα της διαιτησίας. Την τρίτη λέτε ότι ως Υφυπουργείο δεν παρεμβαίνετε και περιμένετε να ολοκληρωθεί η εναρμόνιση του καταστατικού της ΕΠΟ με αυτό της UEFA.

Μόλις προχθές σε συνέντευξή σας μιλάτε για μείωση των ομάδων της SUPER LEAGUE σε δώδεκα και για απεξάρτηση της διαιτησίας από την Ομοσπονδία, διότι δεν επιθυμείτε εναγκαλισμούς. Γνωρίζετε, βεβαίως, ότι ευχές διατυπώνετε, γιατί δεν έχετε καμμία θεσμική ή νομική δυνατότητα παρέμβασης.

Εν τω μεταξύ, έχουν έρθει εκπρόσωποι της UEFA και έχουν συζητήσει τροποποίηση του καταστατικού της ΕΠΟ. Υπάρχουν συναντήσεις της επιτροπής των ενώσεων με αντικείμενο την αναθεώρηση του καταστατικού. Η ΕΠΟ έχει στείλει τα σχέδια τροποποίησης των κανονισμών στην UEFA για έγκριση. Η Προσωρινή Διοικούσα αποφάσισε τη δημιουργία επιτροπής νομικών για την επεξεργασία των αλλαγών του καταστατικού. Έχει αναπτυχθεί φημολογία αποχώρησης του κ. Κουτσοκούμνη. Υπάρχουν μια σειρά από διεργασίες για τις οποίες έχετε σαφή εικόνα και άποψη.

Επειδή, λοιπόν, το ζήσαμε με την τροπολογία για τους εκπροσώπους της ΕΟΕ -μια τροπολογία που ήρθε «νύχτα» μετά από απαίτηση της FIFA – UEFA, σε νομοσχέδιο του Υπουργείου Δικαιοσύνης, σπασμωδικά και αιφνιδιαστικά, όπως αποσπασματικά νομοθετείτε σε άσχετα νομοσχέδια βραδινές ώρες, αυτή είναι η αλήθεια, με τον κ. Κοντονή να βρίσκεται στην αμήχανη θέση να βλέπει τον νόμο του να κατεδαφίζεται σε νομοσχέδιο που εισηγείται ο ίδιος- σάς ρωτάμε, λοιπόν, αν σας έχει ζητηθεί αλλαγή του εκλογικού συστήματος της Ομοσπονδίας. Ναι ή όχι;

Υπάρχει το άρθρο 47 του αθλητικού νόμου 2725/1999 που αναφέρεται στην επαγγελματική διαιτησία και μέχρι σήμερα δεν έχει εφαρμοστεί. Είναι από τα άρθρα που θέλει η FIFA να τροποποιηθούν; Και αν ναι, προτίθεστε να το πράξετε; Διότι σε συνεντεύξεις σας έχετε εκφραστεί υπέρ της επαγγελματικής διαιτησίας. Αντίθετα οι αξιωματούχοι της FIFA είναι κατηγορηματικοί και το θεωρούν casus belli.

Θα πάρετε πίσω το άρθρο 1 του ν.4326/2015, νόμο του προκατόχου σας, που αναφέρεται στα διοικητικά μέτρα κατά της βίας, που τα θεωρείτε ένα από τα επιτεύγματα της Κυβέρνησής σας στον αθλητισμό;

Θα πάρετε πίσω το άρθρο 48 του ν.4373/2016 που αφορά στο επάγγελμα του προπονητή;

Ξεκαθαρίστε μας τελικά το εξής: Την Επιτροπή Εξομάλυνσης την έφερε ο κ. Κοντονής, όπως εξηγεί στην αιτιολογική έκθεση τότε που έφερε την τροπολογία για τη νομιμοποίηση της Προσωρινής Διοίκησης ή την όρισε από μόνη της η UEFA, μετά την απόφαση του Διαιτητικού Δικαστηρίου, όπως είπε ο κ. Κουτσοκούμνης –και θα το καταθέτω στα Πρακτικά- σε δηλώσεις του;

Ο κ. Κουτσοκούμνης είπε τα εξής: «Η απόφαση του Διαιτητικού έκρινε τελικά την παρέμβαση της FIFA. Ο νόμος παρεμβαίνει στο αυτοδιοίκητο, γιατί το θέμα εκλογής είναι αποκλειστικό δικαίωμα των μελών της ΕΠΟ».

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα σας παρακαλούσα πολύ, λοιπόν, να μου απαντήσετε και για ό,τι δεν προλάβετε, θα επανέλθω.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Βασιλειάδη, έχετε τον λόγο για τρία λεπτά.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Κυρία συνάδελφε, θέσατε αρκετά ζητήματα, ορισμένα από τα οποία ήταν πέρα από αυτά που είχατε διατυπώσει στην ερώτηση. Ωστόσο, θα προσπαθήσω να απαντήσω σε όλα.

Είπατε πολύ σωστά ότι οι παθογένειες του ελληνικού ποδοσφαίρου -εγώ θα έλεγα του ελληνικού αθλητισμού, αλλά ας επικεντρωθούμε στο ποδόσφαιρο- είναι γνωστές σε όλους και ότι απαιτείται διαφάνεια και συναίνεση, σύνεση και σύμπνοια.

Συμφωνώ απόλυτα. Και νομίζω ότι σε αυτό το πλαίσιο προσπαθώ και από τη δική μου την πλευρά και να ενημερώνω και να είμαι σε επικοινωνία, αλλά και να μην παρεμβαίνω όπου δεν χρειάζεται να παρέμβω, κρατώντας όμως το δικαίωμα της ελληνικής πολιτείας να παρεμβαίνω, όταν πρέπει να παρεμβαίνω και να διαπραγματευτώ, όταν πρέπει να διαπραγματευτώ.

Πριν μπούμε στην Προσωρινή Διοικούσα Επιτροπή είναι ένα θέμα που είχε τεθεί και την προηγούμενη φορά σχετικά με την τροπολογία για τις εκλογές στην ΕΟΕ, η οποία δεν ήρθε νύχτα και για την οποία είχαν ενημερωθεί οι πάντες, αλλά εκ λάθους όχι εσείς. Και αυτό είναι κάτι που ξέρετε.

Όμως, τέλος πάντων προσπαθήσαμε να λύσουμε ένα ζήτημα. Υπάρχει μια δεδομένη κόντρα με τη FIFA και την UEFA, σχετικά με το εκλογικό σύστημα.

Ας πάμε, λοιπόν, τώρα στην ουσία. Η Προσωρινή Διοικούσα Επιτροπή ήταν αποτέλεσμα όχι μόνο των γνωστών παθογενειών της FIFA και της UEFA και του συστήματος που κατέληξε στις δικαστικές αίθουσες και έγινε η παρέμβαση. Ήταν αποτέλεσμα της ελληνικής πολιτείας η οποία εκκίνησε τη διαδικασία και έθεσε το θέμα στους διεθνείς οργανισμούς.

Γιατί δεν έχει παρέμβει ποτέ άλλοτε η FIFA και η UEFA; Το πρόβλημα δεν ήταν χθεσινό και δεν γεννήθηκε χθες, αλλά σοβεί εδώ και δεκαετίες. Υπήρχαν νομοθετικές παρεμβάσεις που είχαν γίνει, και άλλες τηρούνταν και άλλες όχι, και ερχόντουσαν καταφανώς σε σύγκρουση και με τις διεθνείς ομοσπονδίες. Αυτές γινόντουσαν την προηγούμενη δεκαετία κατά σειρά και μετά τις έπαιρναν συνεχώς πίσω. Επίσης, υπήρχε αδιαφάνεια. Η FIFA και η UEFA δεν έκαναν τίποτα.

Αυτή η Κυβέρνηση και ο προκάτοχός μου ήταν αυτοί που έθεσαν την ατζέντα και προχώρησαν στον ορισμό της Προσωρινής Διοικούσας Επιτροπής, είτε μας αρέσει είτε όχι.

Διότι, κυρία Καραμανλή, ας δούμε τι είχαμε. Αποτύχαμε σε έναν Οργανισμό ο οποίος από το 2004 μέχρι το 2016 είχε τζίρους 300.000.000 ευρώ και αυτήν τη στιγμή οι ελεγκτές βρίσκουν έλλειμμα 15.000.000 ευρώ. Πού πήγαν αυτά τα χρήματα; Μάλιστα, από αυτά τα ποσά δεν έπεσε ούτε ένα ευρώ στις τοπικές ενώσεις, στα σωματεία και στις υποδομές. Ούτε ένα γήπεδο «5×5» δεν φτιάχτηκε από την Ομοσπονδία. Ακόμα και οι δικές της εγκαταστάσεις φτιάχτηκαν με χρήματα της FIFA και της UEFA.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κυρία Χριστοδουλοπούλου, τελειώνω σε λίγο.

Ας δούμε, όμως, σε ποιο σημείο βρισκόμαστε σήμερα. Έχουν προχωρήσει οι διαδικασίες της Προσωρινής Διοικούσας Επιτροπής, έχει ολοκληρωθεί ο κανονισμός του αρχικού ελέγχου και απ’ ό,τι με έχουν πληροφορήσει, έχει ολοκληρωθεί ο Κανονισμός Δεοντολογίας.

Επίσης, οι άνθρωποι της FIFA και της UEFA σε συνεργασία με την προσωρινή διοικούσα επιτροπή έχουν βρει ανήκουστα νομικά πράγματα που ίσχυαν στη χώρα. Έρχονται και νομιμοποιούν πρωτοβουλίες που πήρε τούτη εδώ η Κυβέρνηση φέρνοντας τακτικούς δικαστές στα δικαιοδοτικά όργανα της Ομοσπονδίας. Όχι μόνο αποδέχονται το νομικό πλαίσιο που τέθηκε σε ισχύ, αλλά ζητάνε και επέκτασή του και ανανέωση των θητειών των τακτικών δικαστών. Με την τοποθέτηση τακτικών δικαστών θα έχουμε και μία εξομάλυνση στην απονομή της αθλητικής δικαιοσύνης.

Ταυτόχρονα δε αίρονται τα ανήκουστα πράγματα, όπως η μονοετής παραγραφή των αδικημάτων. Αυτό δεν ισχύει πουθενά. Είναι πιο προκλητικό ακόμα και από τον νόμο περί ευθύνης υπουργών η μονοετής παραγραφή. Το έφερε η προηγούμενη διοίκηση και έριχνε στο καλάθι των αχρήστων όλες αυτές τις υποθέσεις των δεκάδων εκατομμυρίων ευρώ, οι οποίες σήμερα βγαίνουν στο φως. Να είναι μόνο η «Travel Plan», η «Κάρτα Υγείας», που έχουν πάρει τον δρόμο της δικαιοσύνης; Και πόσα άλλα ακόμα βρίσκει η «DELOITTE», όχι η προσωρινή διοικούσα. Η «DELOITTE» μπήκε μέσα, για να κάνει έναν τυπικό έλεγχο και αυτή τη στιγμή βρίσκονται πραγματικά σε πανικό από τα νούμερα, τα στοιχεία και τους σκελετούς που βρίσκουν μέσα στις ντουλάπες της Ποδοσφαιρικής Ομοσπονδίας.

Σχετικά με τις δηλώσεις μου για τη διαιτησία και για το εκλογικό σύστημα θέλω να πω ότι, προφανώς, το εκλογικό σύστημα είναι ένα σημείο τριβής, γιατί, κατά μια άποψη, επεμβαίνει στο αυτοδιοίκητο. Αυτό που είπα και στη συνέντευξη ήταν ότι το εκλογικό σύστημα είναι τεχνικό ζήτημα.

Για εμάς, ως πολιτεία, είναι κομβικό, πρώτον, η διεύρυνση της εκλογικής βάσης και, δεύτερον, η μεγαλύτερη συμμετοχή του επαγγελματικού αθλητισμού μέσα στο εκλογικό σώμα, με σαφέστατη και μεγάλη πλειοψηφία του ερασιτεχνικού κομματιού του αθλητισμού.

Ως προς τη διαιτησία, θέλω να πω ότι το θέμα της επαγγελματικής διαιτησίας δεν ξέρω αν είναι casus belli, αλλά ισχύει στη Μεγάλη Βρετανία. Άρα δεν μπορεί να είναι casus belli μερικώς σε κάποιες χώρες και μερικώς όχι σε άλλες χώρες. Το θέμα είναι οι δομές που υπάρχουν και ο εναγκαλισμός της Ομοσπονδίας με την ΚΕΔ. Προφανώς, όταν η ΚΕΔ επί της ουσίας είναι η ίδια η ΕΠΟ, όταν η ΕΠΟ ασκεί όχι ασφυκτικό έλεγχο, αλλά ασφυκτική πίεση και καθορίζει την ΚΕΔ, προφανώς, θα ζήσουμε αυτά που ζήσαμε ή τις υποψίες.

Άρα, λοιπόν, πρέπει να υπάρχει ένα σαφές πλαίσιο, για να μην υπάρχουν σκιές. Εγώ πάλι σας λέω ότι θέλω να είναι οι τόνοι χαμηλοί. Να μην πάρω θέση για το τι υπάρχει, τι δεν υπάρχει, τι υπήρχε, τι δεν υπήρχε, γιατί πρέπει να προχωρήσουμε μπροστά. Παρ’ όλα αυτά, όμως, πρέπει να ζητήσουμε ένα μοντέλο. Έχουμε άποψη, αλλά το μοντέλο θα το προτείνει και θα το συζητήσει η Ομοσπονδία, η FIFA και η UEFA. Δεν είναι δουλειά της Κυβέρνησης να απαιτήσει μοντέλο. Σ’ αυτό συμφωνούμε. Παρ’ όλα αυτά, όμως, μπορεί να κρίνει, να κουβεντιάσει και όταν έρθουμε στο ζήτημα των εκλογών, εκεί πέρα συζητάμε τα πάντα. Θα πρέπει, όμως, να έχουν μπει αυτοί οι συγκεκριμένοι κανόνες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Βασιλειάδη.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Ξέρουμε όλοι ποια είναι τα προβλήματα, κυρία Καραμανλή. Ας μην κρυβόμαστε. Περιμένουμε, λοιπόν, να δούμε από τη FIFA και την UEFA, που είναι τα αρμόδια διεθνή όργανα, οι αρμόδιοι διεθνείς οργανισμοί, τις προτάσεις τους, να δούμε πώς θα καταλήξουν και τι αποφάσεις θα πάρουν και τα όργανα της Ομοσπονδίας και μετά η πολιτεία, εφόσον χρειαστεί, θα παρέμβει και θα παρεμβαίνει κάθε φορά που θα υπάρχουν αδιαφανείς διαδικασίες.

Για τα υπόλοιπα θα σας απαντήσω στη δευτερολογία μου.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Καλό είναι να αναπτύσσονται οι ερωτήσεις που είναι γραμμένες. Διότι συμπληρώνετε και άλλες, συμπληρώνει και ο Υπουργός, οπότε δεν κάνουμε έτσι δουλειά, όπως καταλαβαίνετε.

Κυρία Καραμανλή, έχετε τον λόγο για τρία λεπτά.

**ΑΝΝΑ ΚΑΡΑΜΑΝΛΗ:** Κυρία Πρόεδρε, έχω καταθέσει επανειλημμένως τις ερωτήσεις και δεν έχω πάρει απαντήσεις. Οπότε τις έβαλα όλες μαζί, για να απαντηθούν. Ευχαριστώ.

Σοφότερους δεν μας κάνατε, κύριε Υφυπουργέ. Σχετικά τη διαιτησία, από τη μια λέτε ότι δεν παρεμβαίνετε, από την άλλη παρεμβαίνετε. Θέλω να μου διευκρινίσετε ποια είναι η άποψή σας και μέχρι πού θα φτάσετε και αν θα παρέμβετε στην UEFA και FIFA για το θέμα της διαιτησίας.

Επίσης, ο κ. Κουτσοκούμνης είπε: «Υπάρχουν παρερμηνείες για το έργο μας. Μέσα στο 2016 υπήρχαν περιπτώσεις που δικαιολογούσαν την παρέμβαση. Δεν το εξασκήσαμε το δικαίωμα. Η απόφαση του Διαιτητικού έκρινε την παρέμβαση της FIFA». Δηλαδή, όσες επιστολές και αν έστειλε ο προκάτοχός σας, ουδεμία σχέση είχαν με το θέμα, για το οποίο έβαλε η UEFA και FIFA την αρμόδια Επιτροπή Εξομάλυνσης.

Επίσης, ο κ. Κουτσοκούμνης έχει πει ότι η προσωρινή διοικούσα επιτροπή είναι μια ανωμαλία και πρέπει το γρηγορότερο να τελειώσει για να έχουμε δημοκρατικές εκλογές.

Εμείς γνωρίζουμε –όσο μπορούμε να γνωρίζουμε, κανείς δεν μπορεί να γνωρίζει, δεν είμαστε μέσα στην ΕΠΟ και μέσα στις ομοσπονδίες- ότι τα οικονομικά της ΕΠΟ ήταν χάλια, ακούμε για σκάνδαλα. Είμαστε υπέρ της κάθαρσης, προφανώς. Και όπως πολύ σωστά είπε ο κ. Κουτσοκούμνης για κακουργήματα και ποινικά αδικήματα ο νόμος είναι πάνω από το καταστατικό. Το καταστατικό, όμως, είναι πάνω για όσα αφορούν το αυτοδιοίκητο και όταν κατά το ήμισυ στο εκλογικό σύστημα της ομοσπονδίας της ΕΠΟ, που έρχεται με τροπολογία, καταρρέει ο νόμος Κοντονή, δεν μπορεί να το βάζετε στο τραπέζι ως θέμα συζήτησης, εάν, εφόσον, όταν θα. Ή κάτι ισχύει και για τα δύο σκέλη των εκλογών ή δεν ισχύει για κανένα.

Επίσης, δεν μου απαντήσατε σε πολλά από τα θέματα. Να σημειώσω κατ’ αρχάς ότι η προσωρινή διοικούσα επιτροπή είναι διορισμένη από την ίδια την UEFA και υπάρχουν μέσα και εκλεκτοί της Κυβέρνησής σας, οι οποίοι παίρνουν και εξωπραγματικά ποσά. Γι’ αυτό θέλω να μας πείτε εάν μέχρι τις 31 θα ολοκληρωθεί, αν θα έχετε τον χρόνο να μπει το ποδόσφαιρο σε μια κανονικότητα και να γίνουν οι εκλογές. Μόλις την 1η Φεβρουαρίου αποφάσισαν τη συγκρότηση επιτροπής νομικών που θα επεξεργαστεί τις αλλαγές του καταστατικού.

Το βρίσκεται λογικό, κύριε Βασιλειάδη, να χρειάζονται τόσοι μήνες για να συγκροτήσουν αυτήν την επιτροπή, τέσσερις μήνες και μόλις τώρα στις αρχές Φεβρουαρίου; Δηλαδή μια εκλεγμένη διοίκηση ΕΠΟ πόσο περισσότερο θα καθυστερούσε στην εναρμόνιση του καταστατικού;

Απομένουν λιγότερο από τέσσερις μήνες, το ξέρουμε όλοι, για την ολοκλήρωση της θητείας αυτής της επιτροπής. Πότε θα εισηγηθούν οι νομοθετικές αλλαγές; Πότε θα τις επεξεργαστείτε; Πότε θα τις φέρετε στη Βουλή; Θέλω να μας το πείτε, γιατί ακούγεται κάτι διαφορετικό, ότι θα πάρει παράταση αυτή η ιστορία. Αυτό τουλάχιστον το γνωρίζετε. Δεν μπορεί να μην γνωρίζετε τον χρόνο τον οποίον εσείς χρειάζεστε για τις νομοθετικές αλλαγές.

Δεν υπάρχει περίπτωση να μην σας ζητηθεί εξαίρεση την ΕΠΟ από όσα προβλέπει ο αθλητικός νόμος για τις εκλογές των αθλητικών ομοσπονδιών και αυτό που φέρνει η τροπολογία είναι προάγγελος και μας προϊδεάζει για το τι θα ακολουθήσει.

Να σας θυμίσω μόνο τι λέγατε ως ΣΥΡΙΖΑ στο πρόγραμμά σας για τον αθλητισμό:

Αναφορικά με το αυτοδιοίκητο λέγατε: «Το Εθνικό και Ευρωπαϊκό Δίκαιο υπερισχύει των κανόνων των διεθνών αθλητικών ομοσπονδιών». Να σημειώσω, επίσης, ότι ο προκάτοχός σας έφερε στον ν.4326/2015 διάταξη, άρθρο 15, σύμφωνα με την οποία το καταστατικό της ΕΠΟ πρέπει να είναι εναρμονισμένο με το Σύνταγμα και την κείμενη νομοθεσία.

Θα νομοθετήσετε αύριο για άλλη μια φορά κόντρα στον προκάτοχό σας; Γιατί δεν σας βλέπω και πολύ πρόθυμο να υπερασπιστείτε το έργο αυτό. Το σύνολο του φίλαθλου κόσμου μέρα με τη μέρα συνειδητοποιεί ότι αυτοί που πανηγύριζαν ότι άλλαξαν ριζικά την κατάσταση στη λειτουργία του ελληνικού ποδοσφαίρου τελικά κατάφεραν μια τρύπα στο νερό.

Θέλω να φέρετε άμεσα μια ολοκληρωμένη πρόταση σχετικά με το εκλογικό σύστημα των ομοσπονδιών, που θα προσδιορίζει με σαφήνεια τα όρια του αυτοδιοίκητου και στο ποδόσφαιρο.

Επίσης, θέλω να σας πω γι’ αυτόν τον περιβόητο αθλητικό νόμο που πηγαινοέρχεται και όλο ανακοινώσεις κάνετε, αλλά εν τω μεταξύ νομοθετείτε αποσπασματικά μονίμως για το ποδόσφαιρο και για όλα τα θέματα που καίνε την αθλητική κοινότητα. Κατεβάστε την μπάλα χαμηλά. Όταν είστε έτοιμος –όχι εσείς προσωπικά, γιατί το μεγάλο μερίδιο το φέρει ο προκάτοχός σας, εσείς είστε καινούργιος- και λίγα λόγια και καλά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Βασιλειάδη, έχετε τον λόγο. Να μείνετε στον χρόνο, σας παρακαλώ.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Θα προσπαθήσω, κυρία Πρόεδρε.

Βλέπω έχετε ευαγγέλιο τα λόγια του κ. Κουτσοκούμνη.

**ΑΝΝΑ ΚΑΡΑΜΑΝΛΗ:** Εμείς δεν κυβερνούμε, εσείς κυβερνάτε.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Σαφέστατα.

Σχετικά με τον αθλητικό νόμο, λοιπόν, θα σας απαντήσω για το θέμα «κανόνες κατά της βίας». Οι πρωτοβουλίες που πάρθηκαν ελήφθησαν μέσα σε δύσκολες συνθήκες και ήταν επιβεβλημένες για την περίοδο την οποία έγιναν. Στον νέο, λοιπόν, αθλητικό νόμο, ο οποίος ήταν, όπως γνωρίζετε, σε διαβούλευση μέχρι τις 9 Δεκέμβρη και είχε πολύ πλούσιο σχολιασμό, επειδή η διαβούλευση δεν πρέπει να γίνεται απλά για να γίνεται για τα μάτια του κόσμου, έχουμε πάρει, επεξεργαζόμαστε το σύνολο του σχολιασμού και σκοπός είναι μέσα στον Μάρτη και σε κάθε περίπτωση πριν από το Πάσχα να έχουμε καταθέσει τον αθλητικό νόμο, ενσωματώνοντας σωστές παρατηρήσεις, μη ενσωματώνοντας άλλες αιτιολογημένα και ξεκινώντας πάλι μια συζήτηση με τους αρμόδιους φορείς.

**ΑΝΝΑ ΚΑΡΑΜΑΝΛΗ:** Και τις ΕΠΟ μέσα; Και τις ομοσπονδίες;

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Σαφέστατα. Το σύνολο του αθλητικού νόμου, λαμβάνοντας υπ’ όψιν και τον σχολιασμό που έχει γίνει. Γι’ αυτό και έγινε και η διαβούλευση.

**ΑΝΝΑ ΚΑΡΑΜΑΝΛΗ:** Γιατί στη διαβούλευση υπήρχε μια παράγραφος που έλεγε...

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Καραμανλή, φτάνει! Έχετε πει όλη την ερώτησή σας! Δεν θα γίνει και διάλογος!

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός** **Πολιτισμού και Αθλητισμού):** Προφανώς, γιατί για το θέμα της ΕΠΟ και του ποδοσφαίρου είμαστε σε συζήτηση με τους διεθνείς οργανισμούς, με τους οποίους θα καταλήξουμε σε κάτι. Είναι δεδομένο αυτό το πράγμα και, προφανώς, θα υπάρχει και συνεργασία με την ΕΠΟ.

Και είναι δεδομένο ότι αν δεν υπήρχε η κίνηση της πολιτείας, είτε το θέλουμε είτε όχι, δεν υπήρχε περίπτωση να παρέμβει η FIFA και η UEFA, όπως παρενέβη πίσω στο 2006 και υπήρξε και τότε ο κίνδυνος του grexit, αν και έγινε για κάποιες ώρες και με παρέμβαση του Πρωθυπουργού λύθηκε το ζήτημα, φέρνοντας όμως, δυστυχώς, για να λύσουν το ζήτημα ένα ακόμα νομικό τερατούργημα.

Από εκεί και μετά σχετικά με τη θητεία της προσωρινής διοικούσας αυτήν τη στιγμή και με βάση το mandate που έχουν από την FIFA είναι μέχρι 31 Μαΐου. Στόχος και σκοπός είναι μέχρι 31 Μαΐου να έχει ολοκληρωθεί το έργο και να έχουν γίνει και όλες οι παρεμβάσεις που πρέπει να γίνουν. Ξεκινάει τώρα η συγγραφή τουκαταστατικού. Έχουν τελειώσει και οι αλλαγές του. Έχουν τελειώσει, όπως σας είπα, οι βασικοί κανονισμοί και το πειθαρχικό και οι κανονισμοί λειτουργίας και από εκεί και μετά νομίζω ότι διά της ανωμαλίας, όπως έχω πει και εγώ, προσπαθούμε να επανέλθουμε στην κανονικότητα, την κανονικότητα που δεν εξασφάλιζαν οι προηγούμενες διοικήσεις πολλές φορές ηθελημένα, πολλές φορές όμως, γιατί ήταν αυτό το πλαίσιο το οποίο άφηνε όλα αυτά τα σημεία.

**ΑΝΝΑ ΚΑΡΑΜΑΝΛΗ:** Δεν απαντάτε.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός** **Πολιτισμού και Αθλητισμού):** Να σας απαντήσω. Τι να σας απαντήσω; Δεν θα νομοθετήσω εγώ για τη διαιτησία, ούτε πρόκειται να απαντήσω...

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Βασιλειάδη, δεν θα κάνουμε διάλογο. Ολοκληρώστε παρακαλώ.

**ΑΝΝΑ ΚΑΡΑΜΑΝΛΗ:** Μα, δεν είπε τίποτα.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός** **Πολιτισμού και Αθλητισμού):** Εδώ πέρα υπάρχει μια διαδικασία συζήτησης με τους διεθνείς οργανισμούς παρέμβαση με τα όργανα της ομοσπονδίας, με τα όργανα του ποδοσφαίρου και από εκεί και μετά η πολιτεία, εάν δει να ξαναγίνονται άνομες καταστάσεις, εάν δει να ξαναϋπάρχει το όργιο της διαφθοράς, εκεί παρεμβαίνουμε.

**ΑΝΝΑ ΚΑΡΑΜΑΝΛΗ:** Η μπάλα στην κερκίδα.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός** **Πολιτισμού και Αθλητισμού):** Δεν είναι καθόλου η μπάλα στην εξέδρα. Η μπάλα στην εξέδρα ήταν οι ειδικές νομοθετικές πρωτοβουλίες, για να αυξηθούν οι ομάδες. όταν έπεφταν οι ομάδες στις πόλεις μας, να μειωθούν οι ομάδες, όταν μας βόλευε, να αυξήσουμε τους μισθούς, να έχουμε μισθοδοσία αυτήν τη στιγμή στην ΕΠΟ, η οποία έχει εξαιρεθεί από το ενιαίο μισθολόγιο της τάξης...

**ΑΝΝΑ ΚΑΡΑΜΑΝΛΗ:** Οι ερωτήσεις μου είναι άλλες.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός** **Πολιτισμού και Αθλητισμού):** Γιατί μιλάτε για τις αμοιβές της προσωρινής διοικούσας, αλλά δεν μίλησε κανένας τόσα χρόνια για το μισθολόγιο που φτάνει στα 300 εκατομμύρια για την δεκαετία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τελειώσατε.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός** **Πολιτισμού και Αθλητισμού):** Ας μην κάνουμε τώρα τους τιμητές με μέσο μισθό στην ΕΠΟ 5.000 ευρώ!

**ΑΝΝΑ ΚΑΡΑΜΑΝΛΗ:** Οι ερωτήσεις μου είναι άλλες. Δεν πήρα καμμία απάντηση.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός** **Πολιτισμού και Αθλητισμού):** Οι ερωτήσεις σας ποιες είναι κ. Καραμανλή;

Ακόμα δεν έχουμε μπει στο ενιαίο μισθολόγιο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχουμε πολλές ερωτήσεις ακόμα στον προγραμματισμό, μη μονοπωλείτε τον χρόνο. Ολοκληρώστε.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός** **Πολιτισμού και Αθλητισμού):** Από εκεί και μετά, λοιπόν, η μια τρύπα στο νερό....

**ΝΙΚΟΛΑΟΣ ΝΙΚΟΛΟΠΟΥΛΟΣ:** Γιατί του αφήνετε....

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Νικολόπουλε, σας παρακαλώ! Εγώ ασκώ τα καθήκοντα εδώ.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός** **Πολιτισμού και Αθλητισμού):** ...είναι η διαιτησία, η οποία δεν αποτελεί το μεγάλο πρόβλημα, όταν έχουν μπει οι κανόνες, είναι ότι η FIFA και η UEFA αυτήν τη στιγμή αντιμετωπίζουν το πρόβλημα της χώρας σε συνεργασία με την ομοσπονδία και με την ελληνική Κυβέρνηση, για να πάμε σε μια κανονικότητα και να μην γυρίζουμε πλέον τα μάτια ή να συντηρούμε τις όποιες παράγκες μέσα από τους κομματικούς βιομηχανισμούς.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθητές και μαθήτριες και δύο εκπαιδευτικοί- συνοδοί τους από το 2ο Τοσίτσειο Δημοτικό Σχολείο Εκάλης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Συνεχίζουμε με την έκτη με αριθμό 344/16-1-2017 επίκαιρη ερώτηση δεύτερου κύκλου της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα – Σιδηροπούλου προς τον Υπουργό Υγείας, σχετικά με τη δυσαρέσκεια των πολιτών με τον ΕΟΠΥΥ και τη δημόσια φροντίδα υγείας.

Στην επίκαιρη ερώτηση θα απαντήσει ο Αναπληρωτής Υπουργός Υγείας κ. Πολάκης.

Κυρία Παπακώστα, σε αυτό το παντελώς γενικό θέμα, για να δω τι θα πείτε σε δύο λεπτά.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ευχαριστώ πολύ, κυρία Πρόεδρε.

Επιτρέψτε μου μόνο να αξιοποιήσω λίγο από τον χρόνο μου σε σχέση με την Ώρα του Πρωθυπουργού και την προσπάθεια απαξίωσης μιας μεγάλης παράταξης, της Νέας Δημοκρατίας, σε σχέση με τα ζητήματα της διαφθοράς.

Έχω να κάνω την εξής δήλωση, ως Βουλευτής αυτής της ιστορικής παράταξης: Η Νέα Δημοκρατία, κυρία Πρόεδρε και αγαπητοί συνάδελφοι, είναι ένα κόμμα αρχών που στερέωσε με ισχυρές βάσεις και με ισχυρά θεμέλια τη δημοκρατία στη χώρα. Η Νέα Δημοκρατία στους κόλπους της είχε και έχει προσωπικότητες και πολιτική παρακαταθήκη και στο πολιτικό της DNA τις αρχές και τις αξίες του Κωνσταντίνου Καραμανλή, του Κωνσταντίνου Τσάτσου, του Ευάγγελου Αβέρωφ και εν πάση περιπτώσει, η διαφάνεια αποτελεί κορωνίδα στον αξιακό κώδικα της Νέας Δημοκρατίας.

Το λέω αυτό γιατί ο κύριος Πρωθυπουργός, δυστυχώς, προσπάθησε να απευθύνει ως μομφή στη Νέα Δημοκρατία τις συμπεριφορές που μπορεί να υπάρχουν στο κράτος από στελέχη κάθε πλευράς στη διακυβέρνηση. Όχι, αυτό είναι πολιτικό unfair! Κι έχω να πω ότι οι κυβερνήσεις, κατά τον Αριστοτέλη, δεν σπιλώνουν, δεν επιχειρούν να κάνουν διαφάνεια σε βάρος των πολιτικών τους αντιπάλων, γιατί σε αυτήν την περίπτωση, όπως λέει ο Αριστοτέλης, η εμπάθεια αυτών που ανεβαίνουν στην εξουσία φέρνει την καταστροφή. Γι’ αυτό, επειδή είμαστε νομικοί εμείς οι δύο, κυρία Πρόεδρε, σας λέω ότι ο νόμος είναι λογική χωρίς εμπάθεια. Τα θεσμικά όργανα οφείλουν να κάνουν τη δουλειά στο κράτος, δηλαδή, για την απονομή των φαινομένων, της δικαιοσύνης και για την καταχώρηση των φαινομένων της διαφθοράς και όχι οι εκάστοτε κυβερνήσεις.

Για την ερώτηση που είπατε ότι είναι πολύ γενική, είναι πολύ ειδική, κυρία Πρόεδρε. Πιστέψτε με.

Και εγώ θέλησα να ρωτήσω από τις 16 Ιανουαρίου -σήμερα πόσο έχουμε, δείτε είμαστε στον Φεβρουάριο- με βάση μια έρευνα, την πολιτική ηγεσία του Υπουργείου Υγείας, κατά πώς έχει μοιράσει τις αρμοδιότητές της -δεν είναι δικό μου το θέμα αυτό, είναι θέμα του κυρίου Πρωθυπουργού- τα εξής:

Οι απόψεις της πολιτικής ηγεσίας του Υπουργείου διά των υπηρεσιών του Υπουργείου, διά του Οργανισμού του Υπουργείου που είναι επιφορτισμένος να ελέγξει την έρευνα, που λέει ότι δεν πάει καλά η ποιότητα των υπηρεσιών που παρέχονται στους βαρύτατα φορολογούμενους πολίτες και μάλιστα σε ποσοστά τα οποία είναι πρωτοφανή, ταυτίζονται με την έρευνα αυτή; Το έχουν πει στην πολιτική ηγεσία του Υπουργείου Υγείας αυτό;

Οι πολίτες πληρώνουν βαρείς φόρους και σήμερα πληρώνουν πιο βαρείς φόρους για να έχουν ποιοτικές υπηρεσίες. Οι υπηρεσίες του Υπουργείου Υγείας ταυτίζονται με αυτήν την αντίληψη και συμπίπτουν τα στοιχεία της έρευνας με τα επίσημα στοιχεία του Υπουργείου Υγείας;

Οι ελλείψεις οι οποίες επισημαίνονται και στις ειδικότητες και στην παροχή υπηρεσιών ταυτίζονται με τις διαπιστώσεις των υπηρεσιών του Υπουργείου Υγείας;

Απασχολεί την πολιτική ηγεσία του Υπουργείου Υγείας και δίνει την εντολή στο να αναβαθμιστούν οι υπηρεσίες που πρέπει να παρέχονται μέσα από τις δομές του ΠΕΔΥ, ώστε να απευθύνονται περισσότεροι πολίτες, όπως το Σύνταγμα και ο νόμος ορίζει, σε αυτές, όπως και στα εξωτερικά ιατρεία των νοσοκομείων;

Εδώ θέλω να κάνω μια ακόμα επισήμανση. Η Νέα Δημοκρατία, κυρία Πρόεδρε -και κλείνω με αυτό την πρωτολογία μου- είχε έναν Δοξιάδη, ο οποίος Δοξιάδης είναι ο πρώτος μετά τη Μεταπολίτευση, ο οποίος προσπάθησε να εγκαταστήσει αυτό που ονομάζουμε Εθνικό Σύστημα Υγείας. Ας μην μας λέει ο κύριος Πρωθυπουργός, γιατί μας αδικεί, ότι κοπτόμεθα για την υγεία. Κοπτόμεθα για οτιδήποτε αφορά το υπέρτερο αγαθό σε μια κοινωνία, σε μια δημοκρατία που είναι η υγεία και το οποίο πληρώνει, όπως είπα προηγουμένως, βαρύτατα ο φορολογούμενος πολίτης και γι’ αυτό ερωτώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο Αναπληρωτής Υπουργός Υγείας κ. Παύλος Πολάκης για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ευχαριστώ, κυρία Πρόεδρε.

Την ίδια απορία με εσάς είχα κι εγώ, κυρία Πρόεδρε. Κυρία Παπακώστα καλώς ορίσατε στον πλανήτη Γη και στη χώρα Ελλάδα! Αυτή η έρευνα που επικαλείστε δεν κομίζει καμμία γλαύκα εις Αθήνας.

Δεν ξέρω αν έχετε υπ’ όψιν σας τι έγινε μετά το καταστροφικό σας πέρασμα και κάποιων Υπουργών -που ήταν πριν εδώ και προκαλούσαν και σκοτείνιαζε και η όψη τους, όταν άκουσαν αυτά που έλεγε ο Πρωθυπουργός- στην προηγούμενη, την πρώτη μνημονιακή πενταετία από το σώμα της πρωτοβάθμιας περίθαλψης.

Μήπως δεν ξέρετε, κυρία Παπακώστα, και ως παλιά κοινοβουλευτικός, ότι το 2013 ο κ. Γεωργιάδης, ο Αντιπρόεδρος του κόμματός σας, έδιωξε σε ένα βράδυ δυόμισι χιλιάδες ανθρώπους από την πρωτοβάθμια περίθαλψη;

Και μου κάνετε εδώ την ερώτηση ότι είναι δυσαρεστημένος ο κόσμος, επειδή το 50% επισκέπτεται ιδιώτη γιατρό, το 30% εξωτερικά ιατρεία νοσοκομείων και μόλις το 18% θα αναζητήσει περίθαλψη στις δομές του ΠΕΔΥ; Δεν το ξέρετε; Θέλατε την έρευνα για να το δείτε; Όταν, ας πούμε, από κάποιες δομές υπήρχαν διακόσια άτομα και έμειναν εξήντα, τι να πάνε οι άνθρωποι να κάνουν εκεί; Και ρωτάτε εσείς που καταστρέψατε εμάς που πάμε να τα ανατάξουμε εδώ και ενάμιση χρόνο αγωνιωδώς.

Εάν δεν έχετε ενημερωθεί, λοιπόν, να σας ενημερώσω ότι εδώ και ενάμιση χρόνο έχουν διοριστεί πάρα πολλοί γιατροί, είτε επικουρικοί είτε μόνιμοι είτε με οποιαδήποτε και άλλη εργασιακή σχέση και μέσω ΚΕΕΛΠΝΟ και ακόμα και με δελτίο παροχής υπηρεσιών, εκεί που υπάρχει ανάγκη, προκειμένου να καλύψουμε και να αρχίζουμε να στελεχώνουμε δομές των ΠΕΔΥ που καταστρέψατε τα προηγούμενα χρόνια.

Δεύτερον, να σας πω μερικά παραδείγματα. Για παράδειγμα, πριν από λίγο καιρό –και ας μην το είπαν τα ΜΜΕ- εγκαινιάστηκε στον Πειραιά η μονάδα ΠΕΔΥ στον κτήριο Οίκου Ναύτου με πενήντα γιατρούς, με πολλές ειδικότητες, το οποίο βλέπει χίλια άτομα καθημερινά. Εξοικονόμησε 540.000 ευρώ μόνο από τα ενοίκια τριών δομών που τους αφήσατε άδειους, σκελετούς. Και καθημερινά ολοένα και περισσότερος κόσμος εμπιστεύεται αυτήν τη δομή σαν πρωτοβάθμια περίθαλψη.

Να σας ενημερώσω, αν δεν το έχετε δει, ότι κάναμε μια τεράστια αναπροσαρμογή των χρημάτων από το ευρωπαϊκό κοινωνικό ταμείο και 140 εκατομμύρια ευρώ θα διατεθούν, για να υπάρξει πραγματικά πλέον στη χώρα μας πρωτοβάθμια περίθαλψη με τις τοπικές μονάδες υγείας σε εξήντα πέντε αστικές περιοχές με διακόσιες πενήντα δομές που θα καλύψουν 2.300.000 αστικού πληθυσμού.

Αυτά τα φληναφήματα και τα αριστοτεχνικά που είπατε προηγουμένως, ωραία ακούγονται, μόνο που –ξέρετε- δεν κάνετε τίποτα απ’ αυτά. Και δεν πέσατε από τον ουρανό. Κυβερνούσατε τα προηγούμενα χρόνια. Επίσης, στις δύο χιλιάδες θέσεις των μόνιμων γιατρών που προκηρύσσονται φέτος, περίπου τριακόσιοι με τετρακόσιοι θα κατευθυνθούν στις μονάδες ΠΕΔΥ που διαλύσατε, για να μπορέσει να επανέλθει και ένας κόσμος απ’ αυτούς που διώξατε.

Το σχέδιο για την πρωτοβάθμια που ανέφερα πριν περιλαμβάνει τρεις χιλιάδες εκατό άτομα προσωπικό το οποίο θα αρχίσει να αναπτύσσεται από τον Μάη και μετά σε όλη τη χώρα. Γιατί οι προηγούμενες κυβερνήσεις έχουν εξαγγείλει δεκαεννέα φορές τη δημιουργία της πρωτοβάθμιας φροντίδας. Ποτέ, όμως, δεν τη δημιουργήσατε, γιατί είχατε συνειδητή επιλογή με την πολιτική σας να σπρώξετε τον κόσμο προς τον ιδιωτικό τομέα.

Θα πω και μια κουβέντα για αυτό που αναφέρατε με τις συμβάσεις των γιατρών του ΕΟΠΥΥ. Οι συμβάσεις των γιατρών του ΕΟΠΥΥ που υπάρχουν σήμερα είναι οι πεντέμισι χιλιάδες που κληρονόμησε ο ΕΟΠΥΥ από τους συμβασιούχους των προηγούμενων ταμείων. Δημιουργήθηκε σε ένα βράδυ και ακόμα δεν έχει οργανισμό. Εμείς τώρα φτιάξαμε τον οργανισμό.

Και βέβαια σε συνδυασμό με τις θέσεις που θα δημιουργηθούν από τις τοπικές μονάδες υγείας, θα είναι και ο σχεδιασμός για με το πόσους γιατρούς θα συμβληθεί ο ΕΟΠΥΥ. Και στα σχέδια που έχουμε θα συμβληθούν περισσότεροι και στο βαθμό που ένας κόσμος θα απορροφάται από τις δημόσιες δομές που θα δημιουργούνται, θα μειώνεται η ανάγκη του να έχει συμβεβλημένους γιατρούς ο ΕΟΠΥΥ αργότερα. Και πρέπει σήμερα να τους έχει για να καλύψει ένα μεγάλο κομμάτι του πληθυσμού ανά την επικράτεια.

Αυτά σε πρώτη φάση, προσπαθώντας να καταλάβω τι ακριβώς εννοούσατε με την ερώτηση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η κ. Παπακώστα για τη δευτερολογία της.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Κυρία Πρόεδρε, η αποστροφή του λόγου του καθ’ ύλην αρμόδιου Υπουργού περί καλωσορίσματος στον πλανήτη Γη, προφανώς είναι εν τη ρύμη του λόγου του από μονομαχίες που έχει επιλέξει προνομιακά να κάνει με άλλους συναδέλφους μου για το θεαθήναι.

Επί της ουσίας, όμως, της πολιτικής για την υγεία, θα παρακαλούσα με εμένα να είναι επί της ουσίας και κοινοβουλευτικά να λειτουργεί δεοντολογικά και όπως πρέπει, διότι τον βγάζω έξω από τα νερά του.

Θέλω, λοιπόν, να σας πω το εξής. Είπατε ότι δήθεν υπήρξε καταστροφή και έφυγαν οι γιατροί. Θα σας πω το ακριβές στοιχείο. Γιατί πρέπει να μάθετε να μιλάτε με ακρίβεια. Εγώ δεν έχω κατηγορηθεί ποτέ ότι υπήρξα ανακριβής ή άδικη ή ότι εστόχευσα πολιτικά σε προσωπικό επίπεδο συναδέλφους μου. Περιμένω, όμως, απαντήσεις. Αυτός είναι ο ρόλος μου. Διότι ο πολίτης –επαναλαμβάνω- ο οποίος πληρώνει βαρύτατους φόρους επί των ημερών σας, βαρύτερους από κάθε άλλη προηγούμενη κυβερνητική περίοδο, έχει απαίτηση τουλάχιστον στην υγεία να μην λέτε πολλά, αλλά να κάνετε περισσότερα.

Διότι έλεγε ο Θουκυδίδης στον «Επιτάφιο», «Βλέπουμε τα λόγια τους και ακούμε τα έργα τους».

Εξηγούμαι: Είπατε ότι έφυγαν οι γιατροί. Αυτό που λέτε, αφορούσε στους γιατρούς του ΙΚΑ και όχι στους γιατρούς του ΕΣΥ. Το 2014 επαναπροσλήφθηκαν δυόμισι χιλιάδες στο πλαίσιο της πρωτοβάθμιας φροντίδας υγείας και οι υπόλοιποι έκαναν συμβάσεις. Αυτό για την αποκατάσταση μιας καραμέλας, η οποία δεν πουλάει σε αυτούς που ξέρουν. Σε αυτούς που είναι άσχετοι, μπορείτε να τα λέτε. Δεν σας αδικώ. Αφού πιάνουν, καλώς τα λέτε. Σε εμένα δεν θα τα λέτε.

Το δεύτερο που θέλω να σας πω είναι ότι δεν μπορεί να ερωτώνται οι πολίτες και να αποκαλύπτεται από την έρευνα -και εγώ σας ρώτησα- ότι το 50% πηγαίνει σε ιδιώτη γιατρό. Και πληρώνει φόρους και πληρώνει ιδιώτη γιατρό. Εσείς προηγουμένως είπατε εδώ ότι στρέφουμε εμείς ή προσπαθήσαμε εμείς να στρέψουμε τους πολίτες στην ιδιωτική υγεία. Εσείς τους στρέφετε, αφού το 50% και πληρώνει τους βαρείς φόρους και απευθύνεται σε ιδιώτη γιατρό γιατί δεν του δίνετε τη δυνατότητα, με την πολιτική ανικανότητά σας, να έχει δημόσιο γιατρό, ο οποίος θα τον εξυπηρετήσει.

Και εξηγούμαι, κυρία Πρόεδρε:

Πώς είναι δυνατόν να λέτε ότι δεν θέλουμε εμείς την πρωτοβάθμια φροντίδα υγείας την ώρα που επί δύο χρόνια -πόσους ανασχηματισμούς έχει κάνει ο κύριος Πρωθυπουργός;- έχουν περάσει επανειλημμένες, διαδοχικές πολιτικές ηγεσίες από το Υπουργείο Υγείας και ούτε μία δεν έχει ασχοληθεί σοβαρά με την εφαρμογή της πρωτοβάθμιας φροντίδας υγείας, την οποία σας τη δώσαμε έτοιμη και καλείστε να την υλοποιήσετε. Μετά από δύο χρόνια και πλέον δεν υπάρχει πρωτοβάθμια φροντίδα υγείας στη χώρα και αυτό είναι έργο των δικών σας κυβερνήσεων.

Φέρνετε μέσα στις γιορτές ρύθμιση για την Ειδική Αγωγή, η οποία στη φιλοσοφία της είναι σωστή. Εμείς την είχαμε ετοιμάσει. Κανείς δεν συζητά ότι δεν θα πρέπει να υπάρχει κλειστός προϋπολογισμός, ότι δεν θα πρέπει να υπάρχει νοικοκύρεμα στις δαπάνες, ότι δεν θα πρέπει να γίνεται πάρτι. Κανείς δεν το συζητάει. Είμαστε σύμφωνοι σε αυτά.

(Στο σημείο αυτό κτυπάει του κουδούνι λήξεως του χρόνου ομιλίας της κυρίας Βουλευτού)

Ένα λεπτό, κυρία Πρόεδρε.

Σε εκείνο στο οποίο διαφωνούμε και διαφωνώ προσωπικά, είναι ότι δεν μπορείτε στο πλαίσιο ενός κλειστού προϋπολογισμού να μην κάνετε προτεραιοποίηση. Δεν μπορεί να πετάτε την Ειδική Αγωγή, όπου δεν υπάρχει καμμία δημόσια δομή στη χώρα. Δυστυχώς, δύο χρόνια δεν έχετε κάνει τίποτα γι’ αυτό.

Εμείς σας ετοιμάσαμε, στο Υπουργείο, το νομοσχέδιο για την Ειδική Αγωγή -το βρήκατε έτοιμο- εμείς σας ετοιμάσαμε για το ελάχιστο εγγυημένο εισόδημα και σας το σερβίραμε και είστε ανίκανοι να το οργανώσετε και να το προσφέρετε στους πολίτες που φορολογούνται.

Για την Ειδική Αγωγή οφείλετε, κύριε Υπουργέ, στο σύνολό σας, η πολιτική ηγεσία, να κάνετε διαβούλευση -που δεν κάνατε- με τους γονείς, με τους παρόχους και με το Υπουργείο, έτσι ώστε να δώσετε μία λύση. Διότι σας λέω ένα πράγμα: Δεν έχετε κανένα απολύτως δικαίωμα -όπως και να το δείτε, όποια οπτική και να έχετε- να στερήσετε τις θεραπείες από παιδιά, τα οποία έχουν το δικαίωμα να τις λαμβάνουν από τον ΕΟΠΥΥ. Και δεν μπορείτε να βάλετε τους γονείς σε περιπέτειες, επειδή εσείς ασχολείστε περί άλλων και επειδή σας αρέσει να μιλάτε για ισχυρή χρηματοδότηση την ώρα που περικόπτετε, βάζετε claw back, βάζετε κόφτη στον ΕΟΠΥΥ. Ποια ισχυρή χρηματοδότηση; Για πείτε μου!

Να έρθετε μια μέρα εδώ να απαντήστε επί της ουσίας και να συνεννοηθούμε. Και σας παρακαλώ πολύ να σταματήσετε αυτές τις ατάκες και το πινγκ-πονγκ που κάνετε με άλλους συναδέλφους, που εμένα δεν με αφορούν, δεν με αφορούσαν ποτέ και δεν είναι του στυλ μου ξέρετε.

Σας λέω ότι αυτό που κάνετε -για να σας το αποδείξω- με την Επιστημονική Επιτροπή είναι σωστό. Όμως, τι αποδεικνύει; Αυτό που σας έλεγα προηγουμένως, δηλαδή, ότι κάνετε κάτι σωστό εκ των υστέρων αφού προηγουμένως έχετε κάνει λάθος. Ποιο ήταν το λάθος σας; Ότι τότε, που έπρεπε να διορθώσετε το ζήτημα, δεν το κάνατε. Έρχεστε τώρα άρον-άρον με την Επιστημονική Επιτροπή να καλύψετε το έλλειμμα και το κενό αφού προηγουμένως έγινε το λάθος. Σε κάποιους κόστισε, σε κάποιες οικογένειες έχει δημιουργήσει αγωνία και δεν κοιμούνται για το πώς θα ξημερώσουν τα παιδιά τους, για την Ειδική Αγωγή, τους λογοθεραπευτές, τα αναπηρικά αμαξίδια, για μια σειρά υπηρεσιών. Σε κάποιους κοστίζει σε χρήμα και σε χρόνο. Σε εσάς προφανώς δεν κοστίζει, γι’ αυτό σας αρέσει να επιδίδεστε σε άλλου είδους μονομαχίες, οι οποίες, όμως, τίποτα δεν προσφέρουν στις οικογένειες οι οποίες λένε, «πληρώνω τους φόρους μου και δεν παίρνω υπηρεσίες από το Εθνικό Σύστημα Υγείας».

Και σήμερα δεν θα έρχεστε να μας λέτε εδώ, «Δεν κυβερνάμε...

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ελάτε, κυρία Παπακώστα, έχετε κάνει μεγάλη υπέρβαση χρόνου.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Τελείωσα, κυρία Πρόεδρε.

Δεν θα λέτε ότι «Δεν κυβερνάμε εμείς», κύριε Πολάκη. Αν εγώ το 2014 που ήμουν στο Υπουργείο αισθανόμουν ότι δεν παίρνω τις αποφάσεις, θα είχα παραιτηθεί. Παραιτηθείτε αφού δεν κυβερνάτε εσείς ή πείτε μας ποια είναι η αόρατος χειρ, που εν πάση περιπτώσει, σας οδηγεί να κάνετε τέτοιου είδους αβλεψίες, οι οποίες κοστίζουν βαρύτατα στο υπέρτατο αγαθό της υγείας.

Γι’ αυτά να μας μιλήσετε. Για τις μαντινάδες εγώ θεωρώ ότι έχετε τα πρωτεία, γιατί η Κρήτη είναι μια περιοχή της χώρας που την αγαπώ πολύ και σέβομαι πάρα πολύ τις μαντινάδες του κρητικού λαού, διότι είναι μέσα στη γνήσια κρητική ελληνική παράδοση. Αυτά, όμως, στο γλέντι. Εδώ ο ελληνικός λαός δεν γλεντάει, κύριε Πολάκη, αλλά κλαίει και οφείλετε πάνω σε αυτά τα θέματα να σκύψετε. Και αυτό σας ζητώ να κάνετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Καταλαβαίνω την ανάγκη της κ. Παπακώστα να επιβεβαιώσει τη θέση που της έδωσε ο Πρόεδρος του κόμματός της περί αναπληρωτού τομεάρχη Υγείας και πως κάτι πρέπει να επιδείξουμε.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Πάλι προσωπικά;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όσον αφορά την Ειδική Αγωγή, θα απαντήσω αναλυτικά στην ερώτηση που θα γίνει μετά.

Τα σπαραξικάρδια κλάματα σε σχέση με κάποια πράγματα, είναι τόσο υποκριτικά, κυρία Παπακώστα, όσο δεν συμμαζεύεται. Και λέτε και ψέματα. Διώξατε -και μην το κρύβετε αυτό και μη μου λέτε εμένα ότι μιλάτε με στοιχεία, γιατί αν ένας μιλάει με στοιχεία, είμαι εγώ- σε ένα βράδυ δυόμισι χιλιάδες γιατρούς εκτός του συστήματος των ιατρείων του ΙΚΑ-ΕΟΠΥΥ. Κάποιοι από αυτούς έκαναν σύμβαση με τον ΕΟΠΥΥ. Οι συμβάσεις που έχει ο ΕΟΠΥΥ σήμερα, η συντριπτική τους πλειοψηφία, έρχεται από τους συμβεβλημένους γιατρούς του ΟΠΑΔ. Να μην λέτε ψέματα. Αυτό το πράγμα έχει γίνει.

Τώρα, για τα υπόλοιπα, τι να σας απαντήσω; Νομίζω ότι απάντησα στην πρωτομιλία. Όσον αφορά την Ειδική Αγωγή, θα δώσω αναλυτική απάντηση στον κ. Νικολόπουλο, που έχει ρωτήσει συγκεκριμένα επί του θέματος, γιατί εσείς εδώ ρωτήσατε μια αοριστολογία, δηλαδή για μια έρευνα η οποία υποτίθεται καταγράφει το τι συμβαίνει σήμερα μετά τη μνημονιακή καταστροφή, την οποία κάνατε στη χώρα τα προηγούμενα χρόνια.

Καλώς ορίσατε στον πλανήτη Γη, κυρία Παπακώστα! Και το λέω αυτό, γιατί τη δεκαετία του 1990, τη δεκαετία του 2000, όσον αφορά την πρωτοβάθμια, η πλειοψηφία των πολιτών πού πήγαινε; Πού πήγαινε, κυρία Παπακώστα; Και δεν κυβερνούσε ο ΣΥΡΙΖΑ τότε. Μάλιστα τότε υπήρχαν ιατρεία του ΙΚΑ με παραπάνω γιατρούς από ό,τι σήμερα. Από τις πέντε χιλιάδες, όμως, αφήσατε δυόμισι χιλιάδες. Άρα, θα πάνε οι περισσότεροι παραέξω. Ποιος το έκανε αυτό; Εσείς το κάνατε! Και έρχεστε εδώ τώρα, λες και γεννηθήκατε από παρθενογένεση και λέτε, «Πω-πω Παναγία μου, τι λέει η μελέτη;». Εσείς τα φτιάξατε, κυρία Παπακώστα. Είστε και προσωπικά υπεύθυνη, διότι περάσατε και από θέση ευθύνης. Μπορείτε να μου πείτε ένα πράγμα, για το οποίο να σας θυμάμαι κατά το πέρασμά σας από το Υπουργείο Υγείας, γιατί δεν μου έρχεται κάτι;

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** …(δεν ακούστηκε)

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γιατί για κάποιους Υπουργούς παλιότερα μπορεί να θυμηθούμε και δυο, τρία θετικά πράγματα που έκαναν. Από εσάς έχουμε να θυμόμαστε τίποτα; Πέρασμα και καταστροφή έχουμε.

Δεν έχω να απαντήσω τίποτε άλλο. Νομίζω ότι τελειώνουμε.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Κυρία Πρόεδρε, ζητώ τον λόγο επί προσωπικού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Παπακώστα, πήρατε τον διπλάσιο χρόνο. Τώρα σε αυτή τη διαδικασία δεν υπάρχουν προσωπικά.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** …(δεν ακούστηκε)

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν υπάρχουν προσωπικά, κυρία Πρόεδρε.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Κυρία Πρόεδρε, ακούστε. Εδώ είναι Κοινοβούλιο…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κοινοβούλιο είναι, θεωρείται Ολομέλεια, αλλά τώρα έχουμε κοινοβουλευτικό έλεγχο.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Ακριβώς.

Ο κοινοβουλευτικός έλεγχος δεν μπορεί να επιτρέπει σε κανέναν Υπουργό, ο οποίος δεν έχει να απαντήσει επί της ουσίας απολύτως τίποτα, να εξαπολύει …

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αν ρωτάτε επί της ουσίας, να σας απαντήσω.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Κυρία Πρόεδρε, λέω απλώς στον κύριο Υπουργό….

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρία Παπακώστα, πήρατε τον λόγο χωρίς να σας τον δώσω. Έχει μια άποψη. Πολιτική κριτική κάνει. Ό,τι θέλει …

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Απαντώ, λοιπόν, σε αυτό που με ρώτησε όσο με αφορά. Με ρώτησε τι έχει να θυμάται…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μα, δεν υπάρχει διαδικασία διαλόγου σε αυτή τη φάση. Είναι μια ερώτηση, απαντήθηκε, τελείωσε.

**ΑΙΚΑΤΕΡΙΝΗ ΠΑΠΑΚΩΣΤΑ - ΣΙΔΗΡΟΠΟΥΛΟΥ:** Όχι, κυρία Πρόεδρε. Με ερώτησε τι έχει να θυμάται. Έχει να θυμάται εκατόν εβδομήντα δύο υπουργικές αποφάσεις δικές μου, οι οποίες παράγουν έργο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σε αυτό το στάδιο αφήστε, κυρία Παπακώστα. Μην με φέρνετε σε δύσκολη θέση τώρα και φωνάζουμε. Δεν έχει νόημα.

Κυρίες και κύριοι συνάδελφοι, ο Βουλευτής Ροδόπης της Δημοκρατικής Συμπαράταξης κ. Ιλχάν Αχμέτ ζητεί άδεια ολιγοήμερης απουσίας στο εξωτερικό το χρονικό διάστημα από 10 Φεβρουαρίου 2017 έως 12 Φεβρουαρίου 2017 για έκτακτους προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς η Βουλή ενέκρινε τη ζητηθείσα άδεια.

Επίσης, θα ήθελα να ανακοινώσω κάποιες από τις ερωτήσεις οι οποίες δεν θα συζητηθούν.

Η όγδοη με αριθμό 420/31-1-2017 επίκαιρη ερώτηση δεύτερου κύκλου του Βουλευτή Μαγνησίας του Λαϊκού Συνδέσμου-Χρυσή Αυγή κ. Παναγιώτη Ηλιόπουλου προς τον Υπουργό Οικονομικών, σχετικά με τις «ληξιπρόθεσμες οφειλές του δημοσίου προς τους ιδιώτες», δεν θα συζητηθεί λόγω απουσίας του Αναπληρωτή Υπουργού στο εξωτερικό, του κ. Νικολάου Χουλιαράκη.

Επίσης, δεν θα συζητηθούν λόγω κωλύματος των αρμοδίων Υπουργών και θα επαναπροσδιοριστούν προς συζήτηση οι παρακάτω ερωτήσεις:

Η τρίτη με αριθμό 447/6-2-2017 επίκαιρη ερώτηση πρώτου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, σχετικά με τη «συνάντηση του Πρωθυπουργού με εκπροσώπους της Επενδυτικής Τράπεζας Rothschild».

Η πέμπτη με αριθμό 345/16-1-2017 επίκαιρη ερώτηση δεύτερου κύκλου του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Οικονομικών, σχετικά με τα ζητήματα κακοδιαχείρισης στα Ελληνικά Αμυντικά Συστήματα (ΕΑΣ).

Επίσης, η τέταρτη με αριθμό 452/6-2-2017 επίκαιρη ερώτηση πρώτου κύκλου του Βουλευτή Αττικής του Λαϊκού Συνδέσμου – Χρυσή Αυγή κ. Ηλία Κασιδιάρη προς τον Υπουργό Οικονομικών, σχετικά με τις «συνομιλίες Τσίπρα-Επενδυτικής Τράπεζας Rothschild και την εμπλοκή της οικογένειας Rothschild στην οικονομική ζωή της Ελλάδος».

Η ένατη με αριθμό 414/30-1-2017 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την ενημέρωση για το στάδιο που βρίσκεται η διαδικασία υλοποίησης της επένδυσης στο πρώην αεροδρόμιο του Ελληνικού.

Η δέκατη τέταρτη με αριθμό 409/30-1-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «Εθνικής Ασφαλιστικής».

Η δέκατη έκτη με αριθμό 400/27-1-2017 επίκαιρη ερώτηση δεύτερου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Οικονομικών, σχετικά με τα αναξιοποίητα ακίνητα για τα οποία το δημόσιο πληρώνει υψηλά ενοίκια.

Η δεύτερη με αριθμό 453/7-2-2017 επίκαιρη ερώτηση πρώτου κύκλου της Βουλευτού Κέρκυρας του Συνασπισμού Ριζοσπαστικής Αριστεράς κ. Φωτεινής Βάκη προς την Υπουργό Τουρισμού, σχετικά με τη δημόσια τουριστική εκπαίδευση στην Κέρκυρα.

Μετά την απάντηση του Υπουργού, του κ. Πολάκη, θα σας διαβάσω και τις υπόλοιπες, για να μην καθυστερούμε.

Θα συζητηθεί τώρα η δωδέκατη με αριθμό 427/31-1-2017 επίκαιρη ερώτηση δεύτερου κύκλου του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με την ένταξη της Ογκολογικής – Αιματολογικής Μονάδας Ημερήσιας Νοσηλείας στον Οργανισμό του Νοσοκομείου Μυτιλήνης.

Κύριε Τάσσο, έχετε τον λόγο για δύο λεπτά.

**ΔΗΜΗΤΡΙΟΣ ΚΥΡΙΑΖΙΔΗΣ:** Συγγνώμη, κυρία Πρόεδρε, θα αναγνωστούν οι υπόλοιπες ερωτήσεις;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα τις εκφωνήσω μετά την ολοκλήρωση της ερώτησης.

Κύριε Τάσσο, έχετε τον λόγο.

**ΣΤΑΥΡΟΣ ΤΑΣΣΟΣ:** Ευχαριστώ, κυρία Πρόεδρε.

Κύριε Υπουργέ, η Ογκολογική - Αιματολογική Μονάδα Ημερήσιας Νοσηλείας του Νοσοκομείου της Μυτιλήνης, που λειτουργεί τα τελευταία χρόνια, δεν υπάρχει καν στον οργανισμό του νοσοκομείου. Είναι μονάδα που δέχεται έναν τεράστιο όγκο ασθενών από το νησί. Το 2015 είχε περίπου τρεις χιλιάδες εισαγωγές για χημειοθεραπείες. Το 2016 αυξήθηκαν στις τρεις χιλιάδες πεντακόσιες πενήντα –περίπου 20% αύξηση– και έχει και τρεις χιλιάδες εξακόσιες ενενήντα συνταγογραφήσεις.

Επιπλέον, υπάρχουν έκτακτα περιστατικά -περίπου είκοσι- που εξετάζονται καθημερινά. Και σε αυτούς τους ασθενείς προστίθενται άλλες τρεις χιλιάδες, που αντιμετωπίζουν αιματολογικά προβλήματα και ασθένειες.

Η μονάδα αυτή λειτουργεί μόνο χάρη στο φιλότιμο και την αυτοθυσία του ιατρικού και νοσηλευτικού προσωπικού. Για όλον αυτόν τον αριθμό ασθενών υπάρχει μόνο ένας γιατρός ογκολόγος, ένας γιατρός αιματολόγος και τέσσερις νοσηλεύτριες που κάνουν και την διάλυση των χημειοθεραπευτικών φαρμάκων. Μέχρι τέλος Δεκέμβρη του 2016 υπήρχε και άλλος ένα γιατρός, με μπλοκάκι, ο οποίος, βέβαια, απολύθηκε, έφυγε και βρήκε αλλού δουλειά.

Επίσης, η μονάδα αυτή στεγάζεται σε ακατάλληλο χώρο, χωρίς παράθυρα για φως και ανανέωση αέρα, με μια στέγη που στάζει, όταν βρέχει, και δεν υπάρχει καν πρόβλεψη εάν και πότε θα μετεγκατασταθεί, παρ’ όλο που στο Νοσοκομείο της Μυτιλήνης έχει γίνει μια νέα μονάδα και υπάρχουν νέες πτέρυγες. Ακόμα, όμως, δεν ξέρουμε αν και πότε θα μεταφερθεί σε αυτές τις νέες πτέρυγες.

Επίσης, ένα άλλο πολύ σοβαρό πρόβλημα που έχουν οι ασθενείς είναι η μεταφορά τους όταν υπόκεινται σε χημειοθεραπείες. Όπως είναι γνωστό οι χημειοθεραπείες γίνονται στην Ογκολογική Μονάδα του νοσοκομείου, που βρίσκεται στο κέντρο της Μυτιλήνης και επομένως οι ασθενείς από τις άλλες περιοχές του νησιού, μετακινούνται εκεί με ταξί -δεν γίνεται διαφορετικά- και τα έξοδα είναι δυσβάσταχτα γι’ αυτούς και τις οικογένειές τους.

Ρωτάμε, λοιπόν, κύριε Υπουργέ: Τι μέτρα θα πάρετε ώστε η μονάδα να ενταχθεί στον οργανισμό του νοσοκομείου, να στελεχωθεί με το απαραίτητο ιατρικό και νοσηλευτικό προσωπικό για την απρόσκοπτη λειτουργία της, να γίνει άμεσα η μετεγκατάστασή της σε χώρο κατάλληλο και να μην πληρώνουν οι ασθενείς και οι οικογένειές τους τις υποχρεωτικές κατά τα άλλα μετακινήσεις τους;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, έχετε τον λόγο για τρία λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Τάσσο, κρούονται ανοιχτές θύρες και θα πω συγκεκριμένα πράγματα. Όντως, δεν βρήκαμε και πουθενά κανέναν οργανισμό με τα σωστά του. Ίσα-ίσα παραλάβαμε μια κατάσταση στην οποία σε ένα βράδυ πάλι είπαμε ό,τι υπάρχει, υπάρχει, ό,τι δεν υπάρχει, καταργείται.

Επαναφέραμε πρόσφατα τη δυνατότητα να βγαίνουν οργανισμοί είτε των υγειονομικών περιφερειών είτε των νοσοκομείων -γιατί ξέρετε, ούτε οι υγειονομικές περιφέρειες έχουν οργανισμό, είναι το έργο που λέγαμε- με κοινές υπουργικές αποφάσεις και όχι με προεδρικό διάταγμα. Κι έχουν πάρει σαφή εντολή όλες οι διοικήσεις των νοσοκομείων της χώρας -και ξεκινάμε από τις υγειονομικές περιφέρειες- αλλά και πάρα πολλά νοσοκομεία όπου υπάρχουν συμφωνημένοι οργανισμοί και με τα σωματεία των εργαζομένων και με τη σύμφωνη γνώμη των διοικήσεων, των επιστημονικών επιτροπών κ.λπ. -και όπου μπορούμε κάνουμε και τροποποιήσεις και προς τα πάνω- αυτά να έρχονται γρήγορα στο Υπουργείο, να περνάνε από ΚΕΣΥΠΕ, προκειμένου να προχωρούν οι διαδικασίες της έκδοσης των κοινών υπουργικών αποφάσεων.

Το διοικητικό συμβούλιο του νοσοκομείου και η Β΄ Υγειονομική Περιφέρεια έχουν συναινέσει στο να υπάρξει τροποποίηση του οργανισμού, ώστε η μονάδα που σήμερα λειτουργεί στο πλαίσιο της Παθολογικής Κλινικής να ενταχθεί στον οργανισμό του νοσοκομείου.

Ξέρουμε πολύ καλά την κίνηση και ξέρουμε πολύ καλά και το ειδικό βάρος αυτής της μονάδας και τις ανάγκες που καλύπτει στο νησί σας. Έχουμε ήδη προκηρύξει την κενή θέση του αιματολόγου. Προβλέπεται ότι θα συσταθούν και άλλες θέσεις στον Οργανισμό, δηλαδή θα προστεθεί άλλη μια θέση επιμελητή ογκολόγου και άλλη μια θέση επιμελητή αιματολόγου.

Έχουμε προκηρύξει θέσεις επικουρικού γιατρού και ξαναπροκηρύσσουμε τη θέση με το δελτίο παροχής υπηρεσιών. Και από ό,τι με ενημερώνουν έχει βρεθεί ο ιδιώτης που θα υπογράψει τέτοια σύμβαση προκειμένου να βοηθήσει την εξυπηρέτηση παρά αυτός που τελείωσε η σύμβαση κι έφυγε.

Έχουμε τα στοιχεία της κίνησης και στο πλαίσιο και της γενικότερης οργάνωσης και αναδιοργάνωσης των υγειονομικών περιφερειών, το Νοσοκομείο της Μυτιλήνης αποκτά κι έναν πιο κεντρικό ρόλο, γιατί όπως θα ξέρετε, το νησί σας είναι το επόμενο που θα αναπτύξουμε βάσει των αεροδιακομιδών του ΕΚΑΒ, όπως κάναμε στη Σύρο. Αυτό σημαίνει ότι πρέπει το νοσοκομείο να ενισχυθεί και με ειδικότητες -για παράδειγμα προκηρύξαμε και δύο θέσεις νευροχειρουργών πέρα από αυτές που έχετε- ακριβώς για να μπορεί να αντιμετωπίζει μια σειρά από περιστατικά τα οποία θα έρχονται εκεί από διπλανά νησιά, καθώς θα αποτελέσει την τρίτη βάση αεροδιακομιδών του ΕΚΑΒ στο Αιγαίο.

Επίσης, έχουμε ενισχύσει το νοσοκομείο και από πλευράς του κρατικού προϋπολογισμού. Φέτος για πρώτη φορά στην ιστορία του πήρε και 7.000.000 πραγματικό χρήμα, χρηματοδότηση από τον ΕΟΠΥΥ. Καλύψαμε κάποιες πληγές με τους εργαζόμενους -απλήρωτες υπερωρίες και εφημερίες του 2014- με τη νομοθετική ρύθμιση που πρόσφατα κατατέθηκε στη Βουλή. Ένα από τα νοσοκομεία που υπήρχε το πρόβλημα ήταν και το δικό σας.

Όσον αφορά το πρόβλημα το κτηριακό, υπάρχει ένα έργο σε εξέλιξη. Έχει ολοκληρωθεί η διοικητική παραλαβή και από ό,τι με ενημέρωσε η διοίκηση του νοσοκομείου, έχουν συμφωνήσει και με το Σύλλογο των Ογκολογικών Ασθενών σε ποιο μέρος θα μεταφερθεί η Ογκολογική Κλινική, που όντως οι συνθήκες που υπάρχουν τώρα δεν είναι οι καλύτερες.

Νομίζω ότι αποτελεί επιλογή ότι θα ενταχθεί στον οργανισμό. Θα ενισχυθεί με το απαραίτητο προσωπικό. Νομίζω ότι δεν υπήρξε κανένα πρόβλημα με την προμήθεια σε όλα τα φάρμακα τα οποία είχαν ανάγκη αυτοί οι ασθενείς. Κάνετε λίγο λάθος στα στοιχεία. Τρεις χιλιάδες είναι η κίνηση που έχει τον χρόνο το τμήμα αυτό. Σαφώς και δικαιολογεί την ύπαρξή του.

Νομίζω πως ό,τι περνάει από το χέρι μας και με βάση τα συγκεκριμένα πράγματα που είπα, θα το κάνουμε.

Όσον αφορά το θέμα της δωρεάν μετακίνησης των ασθενών, κύριε Τάσσο, αυτό δεν μπορεί να λυθεί αυτήν τη στιγμή. Ο ΕΟΠΥΥ καλύπτει μετακινήσεις σε ασθενείς που είναι νεφροπαθείς και σε ορισμένες περιπτώσεις μπορεί να καλύψει και κάποια άλλα. Όμως, το θέμα της δωρεάν μετακίνησης των ασθενών για την πρόσβασή τους στις Μονάδες Υγείας, θα λυθεί σε ένα πιο προχωρημένο στάδιο του κοινωνικού μετασχηματισμού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Τάσσο, έχετε τον λόγο για τρία λεπτά.

**ΣΤΑΥΡΟΣ ΤΑΣΣΟΣ:** Κύριε Υπουργέ, παρ’ όλο που είπατε ότι θα γίνουν κάποιες προσλήψεις, δεν απαντήσατε τι θα γίνει άμεσα, τώρα, αυτήν τη στιγμή.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Σας είπα ότι ο ένας είναι με το δελτίο παροχής και πως υπάρχει και επικουρικός. Και θα υπάρξει και επικουρικός αιματολόγος, όπου αν υπάρξει διαθεσιμότητα από τη λίστα της Υγειονομικής Περιφέρειας, θα πάει άμεσα. Οι πιστώσεις υπάρχουν. Και είναι μαζί με άλλες οχτώ θέσεις, που είναι σε εξέλιξη η κρίση τους και ορισμένες έχουν ολοκληρωθεί, και η θέση του αιματολόγου.

**ΣΤΑΥΡΟΣ ΤΑΣΣΟΣ:** Όταν λέτε οχτώ θέσεις, δεν εννοείτε οχτώ θέσεις στο Ογκολογικό.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όχι, εννοώ οχτώ θέσεις μόνιμων γιατρών από την προηγούμενη προκήρυξη των νοσοκομείων.

**ΣΤΑΥΡΟΣ ΤΑΣΣΟΣ:** Συνολικά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μία απ’ αυτές είναι και του αιματολόγου.

**ΣΤΑΥΡΟΣ ΤΑΣΣΟΣ:** Ναι, συνολικά. Να το δούμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Δεν είναι λίγοι.

**ΣΤΑΥΡΟΣ ΤΑΣΣΟΣ:** Όσον αφορά τα άλλα ζητήματα που είπατε, θα ξεκινήσω από το θέμα της μετακίνησης. Μα, είναι δυνατόν σήμερα, με τέτοιες συνθήκες που υπάρχουν στην κοινωνία μας, αυτά τα έξοδα να μην καλύπτονται; Βέβαια, είναι φυσικό να υπάρχουν αυτές οι ελλείψεις όταν οι δημόσιες δαπάνες για την υγεία, δηλαδή οι δαπάνες από τον κρατικό προϋπολογισμό, έχουν μειωθεί από 23 δισεκατομμύρια το 2009 σε 8,4 δισεκατομμύρια το 2015.

Για εμάς, παίρνοντας αφορμή και την προηγούμενη συζήτηση που έγινε για τα θέματα της διαφθοράς και ειδικότερα για τη διαφθορά στην υγεία, όπου ο κύριος Πρωθυπουργός ανέφερε τη «NOVARTIS» και το ΚΕΕΛΠΝΟ, το μεγαλύτερο σκάνδαλο στον χώρο της υγείας είναι η συνεχώς υποβαθμιζόμενη υγεία του ελληνικού λαού. Αυτό είναι για εμάς το μεγαλύτερο σκάνδαλο.

Και είναι νομίζω υποκριτικό να παριστάνουμε τους έκπληκτους για τα σκάνδαλα των φαρμακοβιομηχανιών. Ξέρουμε πώς λειτουργούν οι φαρμακοβιομηχανίες σε παγκόσμιο επίπεδο. Μέχρι και εγκλήματα και φόνους διαπράττουν μόνο και μόνο για να διαφυλάξουν αυτό που για αυτούς είναι υπέρτατη αξία, να κερδίζουν από το εμπόρευμα-φάρμακο, γιατί στο σύστημα αυτό και το φάρμακο είναι ένα άλλο εμπόρευμα και, μάλιστα, ένα εμπόρευμα που φέρει αμύθητα κέρδη στις φαρμακοβιομηχανίες.

Για εμάς, λοιπόν, δεν μπορεί να υπάρξει δημόσια και δωρεάν πολιτική υγείας στο πλαίσιο αυτού του συστήματος, γιατί στο σύστημα αυτό η υγεία, όπως είπα, είναι ένα εμπόρευμα

Για να γίνουν, λοιπόν, έστω κάποια βήματα στην κατεύθυνση να υπάρξει όσο το δυνατόν μια ελάφρυνση του ελληνικού λαού θα πρέπει κανείς να συγκρουστεί μετωπικά με αυτήν την πολιτική. Και, βέβαια, η Κυβέρνηση αυτή έχει πει πάρα πολλές φορές ότι γι’ αυτήν η παραμονή στην Ευρωπαϊκή Ένωση και, βέβαια, στο καπιταλιστικό σύστημα είναι υπέρτατη αξία.

Επομένως, θα πρέπει πραγματικά να υπάρξει μια άλλη πολιτική στον χώρο της υγείας για να μπορέσουν να καλυφθούν οι ανάγκες υγείας του ελληνικού λαού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Πολάκη, έχετε τον λόγο για τη δευτερολογία σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Τάσσο, νομίζω ότι σας απάντησα επί της ουσίας για το ερώτημα που θέσατε για τη Μυτιλήνη.

Για τη γενικότερη αναφορά που κάνετε, θα σας πω μόνο μια κουβέντα. Έχετε ένα λάθος στην ανάλυσή σας. Το είχα πει και στην επίκαιρη ερώτηση, την οποία κάνατε ως Κοινοβουλευτική Ομάδα του ΚΚΕ, σε σχέση με το θέμα των δαπανών του προϋπολογισμού κ.λπ.. Κοιτάξτε, πρέπει να αποφασίσετε. Δεν μπορεί να λέμε από τη μια μεριά ότι περικόπτονται οι δαπάνες και από την άλλη να λέμε ότι οι φαρμακοβιομηχανίες κερδίζουν.

Κύριε Τάσσο, θα σας πω για τα 23 δισεκατομμύρια ευρώ του 2009, που δεν είναι του κρατικού προϋπολογισμού, αλλά το άθροισμα των χρημάτων του κρατικού προϋπολογισμού και του χρήματος που έδιναν τα ασφαλιστικά ταμεία. Αυτό είναι τα 23 δισεκατομμύρια ευρώ. Μέσα σ’ αυτό το πράγμα υπήρχαν τουλάχιστον 6,5 με 7 δισεκατομμύρια ευρώ μαύρο χρήμα.

Αυτό εμείς δεν θέλουμε να συνεχίσει να υπάρχει. Έφτασε το άθροισμα στα 9,7 δισεκατομμύρια με τις περικοπές που έγιναν. Αυτή τη στιγμή είμαστε σχεδόν στα 11 δισεκατομμύρια και θα είμαστε λίγο παραπάνω και του χρόνου με τις ασφαλιστικές εισφορές που θα μπαίνουν, οι οποίες θα αυξάνονται.

Ξέρουμε ότι δεν μας φτάνει. Αυτό είναι αυτήν τη στιγμή το 5,1% του ΑΕΠ μας. Θέλουμε και είναι στόχος μας να φτάσουμε στο 6-6,5% του ΑΕΠ, που είναι ο ευρωπαϊκός μέσος όρος. Προσέξτε, όμως, κύριε Τάσσο, για ποιο ΑΕΠ μιλάμε; Γι’ αυτό που μας το κατρακύλησαν στα 174 δισεκατομμύρια ή γι’ αυτό που έχουμε ως μια, ας πούμε, κανονική χώρα, στα 220 δισεκατομμύρια ευρώ;

Εμείς λέμε για το δεύτερο. Το 6,5% του ΑΕΠ μιας κανονικής χώρας, που έχει ανάπτυξη, που έχει εργασία, που δεν έχει ενάμισι εκατομμύριο ανέργους, που δεν έχει τόσους ανασφάλιστους κ.λπ.. Όμως, όταν θα φτάσουμε εκεί, είναι προφανές ότι δεν θα το μοιράσουμε με τον ίδιο τρόπο.

Ακόμα και σήμερα, μέσα στα βαθιά μνημονιακά χρόνια, το σκάνδαλο της «ΝOVARTIS», που έχει βγει τώρα και που ξεκινάει από πολύ παλιά, τι είναι νομίζετε μέσα στα μνημονιακά χρόνια; Είναι ότι ενώ έγινε οριζόντια περικοπή δαπάνης, διότι είχε φτάσει, κύριε Τάσσο το 2009 στα 7,3 δισεκατομμύρια η δημόσια δαπάνη για το φάρμακο –το καταλαβαίνετε;- και 6,1 τα ασφαλιστικά ταμεία -αυτό που λένε με το 5,2, ενώ είναι 6,1- και άλλο 1,2 δισεκατομμύριο από τα νοσοκομεία. Μιλάω για τη δημόσια δαπάνη, όχι για την ιδιωτική συμμετοχή.

Και όταν κατέβηκε αυτό και είχε φτάσει στα 7 δισεκατομμύρια η δημόσια δαπάνη, έχει φτάσει τώρα στα 2,6 με 2,7 δισεκατομμύρια. Όμως, και μέσα στα 2,7 δισεκατομμύρια υπήρχε η δυνατότητα, με τον τρόπο που τιμολογούσαν, ενώ ένα φάρμακο έπρεπε για παράδειγμα να πάει στα 500 ευρώ, να παραμένει στα 1000 με 1200 ευρώ. Αυτό είναι το θέμα.

Εμείς, λοιπόν, θέλουμε μια άλλη αναδιανομή, που σημαίνει προσλήψεις προσωπικού, ολοκλήρωση υποδομών και ολοκλήρωση της πρωτοβάθμιας. Γιατί, όταν θα τελειώσουν τα 140 εκατομμύρια ευρώ, που παίρνουμε από το Ευρωπαϊκό Κοινωνικό Ταμείο για να στήσουμε κατ’ αρχάς την πρωτοβάθμια, πρέπει να τα αναλάβει το κράτος, ο κρατικός προϋπολογισμός, τα ασφαλιστικά ταμεία.

Επίσης, πρέπει να αρχίσουμε να αποκαθιστούμε και τις μισθολογικές απώλειες που δέχθηκε ένας κόσμος όλα τα προηγούμενα χρόνια. Και εκεί θα πάει αυτή η διανομή των 13 με 14 δισεκατομμυρίων, που πρέπει να φτάσει. Επιπλέον, θέλουμε ανανέωση εξοπλισμού σε κάποια πράγματα κ.λπ.. Και ορισμένα μπορεί να είναι έξω από αυτό το ποσό.

Αυτό είναι το θέμα και νομίζω ότι κινούμαστε σε αυτή την κατεύθυνση. Γιατί, ξέρετε, είναι άλλο πράγμα η θεωρητική επίκληση των αναγκών και άλλο πράγμα το συγκεκριμένο, ταξικά στοχευμένο σχέδιο του πώς θα το φτιάξουμε, σε αυτόν τον κόσμο, με αυτές τις κοινωνικές και πολιτικές δυνάμεις, με αυτή τη διαπλοκή, με αυτή τη βρωμιά, με αυτόν τον πόλεμο, ο οποίος κάνει τη νύχτα μέρα σε πάρα πολλά πράγματα.

Έχετε ακούσει να βγαίνει κανείς αυτές τις ημέρες και να λέει μπράβο στην Κυβέρνηση που μπαίνουν οι τρεις χιλιάδες εκατόν εβδομήντα που θα μπουν από το πρόγραμμα του ΟΑΕΔ; Θυμάστε τι λάσπη είχαμε φάει, ότι δεν θα γίνουν, ότι θα είναι 500 ευρώ, ότι θα είναι από τα λεφτά των αδειών και δεν θα τα βρείτε και τι είναι αυτά τα προγράμματα του ΟΑΕΔ; Τώρα μπαίνουν κάθε μέρα στα νοσοκομεία!

Έχετε δει κάποιο ΜΜΕ της διαπλοκής ή κανένα κανάλι -τα λέω έτσι όπως τα λέω και παρεξηγούν- να πει ότι μπαίνουν σήμερα στα νοσοκομεία, προσλαμβάνονται αυτοί οι άνθρωποι με δωδεκάμηνη σύμβαση, με πλήρεις αμοιβές, με αμοιβή υπερωριακής απασχόλησης, με πλήρη εργασιακά δικαιώματα; Το λέει κανείς; Τους παίρνουν από την ΠΟΕΔΗΝ τηλέφωνο και τραβάνε μισή ώρα βίντεο την κατσαρίδα! Αυτό είναι το θέμα.

Έχει πει κανείς, ας πούμε, ή επαναλαμβάνει ότι μετά από το αίτημα των κατοίκων των νησιών των Κυκλάδων έχει μειωθεί ο χρόνος ανταπόκρισης με τις αεροδιακομιδές του ΕΚΑΒ, αυτή τη στιγμή έχουν μειωθεί τα κόστη, έχει επιταχυνθεί πάρα πολύ η μεταφορά των ασθενών, έχουμε γλιτώσει αεροδιακομιδές στην Αθήνα; Έχετε δει κανένα κανάλι να κάνει ένα αφιέρωμα σε αυτό;

Τι έδειξαν; Ένα «σαπάκι» ασθενοφόρο, το οποίο έλεγαν ότι είναι στην Κάσο, ενώ ήταν στην Τζιά, που το έχει δωρίσει κάποιος, κάπου, κάποτε, και έλεγαν «α, κοίταξε πώς είναι;». Το ότι πήγαν ενενήντα ασθενοφόρα δεν το έδειξε κανένας. Αυτό είναι το θέμα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Πολάκη, υπερβήκατε και εσείς τον χρόνο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Απαντάω και στο γενικότερο.

Και όπως έχω απαντήσει πολλές φορές στο παρελθόν –δεν αφορά εσάς, κύριε Τάσσο- εμείς θα συνεχίσουμε την πορεία της ελπίδας και αυτοί ας συνεχίσουν την αντιπολίτευση της κατσαρίδας!

**ΠΡΟΕΔΡΕΥΟΥΣΑ(Αναστασία Χριστοδουλοπούλου):** Ευχαριστούμε.

Σε αυτό το σημείο συνεχίζω με τις ερωτήσεις, που δεν θα απαντηθούν.

Δεν θα συζητηθεί η πέμπτη με αριθμό 451/6-2-2017 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. ΑνδρέαΛοβέρδου προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων,σχετικά με τη γονική ισότητα και τη συνεπιμέλεια των τέκνων.

Επίσης, δεν θα συζητηθεί, λόγω κωλύματος του Υπουργού Αγροτικής Ανάπτυξης και Τροφίμων κ. Ευαγγέλου Αποστόλου, λόγω φόρτου εργασίας, η πρώτη με αριθμό 448/6-2-2017 επίκαιρη ερώτηση δευτέρου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Αγροτικής Ανάπτυξης και Τροφίμων, σχετικά με τις αποζημιώσεις των πατατοκαλλιεργητών του Λεκανοπεδίου του Κάτω Νευροκοπίου στο Νομό Δράμας.

**ΔΗΜΗΤΡΙΟΣ ΚΥΡΙΑΖΙΔΗΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, κύριε Κυριαζίδη;

**ΔΗΜΗΤΡΙΟΣ ΚΥΡΙΑΖΙΔΗΣ:** Κυρία Πρόεδρε, επειδή γνωρίζω την ευαισθησία σας, θα μου επιτρέψετε να σημειώσω κάτι. Είναι η τρίτη χρονιά, που προσπαθώ να πάρω μια απάντηση από τον Υπουργό Αγροτικής Ανάπτυξης για μια περιοχή…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Για τις ίδιες πατάτες ή για διαφορετικές;

**ΔΗΜΗΤΡΙΟΣ ΚΥΡΙΑΖΙΔΗΣ:** Για το ίδιο ζήτημα. Είναι η τρίτη χρονιά. Γνωρίζετε τι συμβαίνει στο λεκανοπέδιο του Κάτω Νευροκοπίου, ποιες είναι οι καιρικές συνθήκες, που φέτος είναι ακόμη δυσκολότερες. Δεν θα μιλήσω για τη συνέχεια των φετινών καλλιεργειών και του ζωικού κεφαλαίου. Θα σας μιλήσω για ένα γεγονός, για το οποίο προσπαθώ να έχω μία απάντηση εδώ και τρία χρόνια.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν αναβάλεται μόνο η δική σας ερώτηση. Δεν θα απαντήσει σε τρεις ερωτήσεις. Νομίζω ότι αντιλαμβανόμαστε τον φόρτο εργασίας, λόγω των κινητοποιήσεων των αγροτών.

**ΔΗΜΗΤΡΙΟΣ ΚΥΡΙΑΖΙΔΗΣ:** Αφήστε.Δεν είναι αυτό.

Κυρία Πρόεδρε, μας εγκάλεσε προηγουμένως ο Προεδρεύων και ο Πρόεδρος της Βουλής, διότι δεν κάνουμε ερωτήσεις προς τον Πρωθυπουργό, που πιθανόν να έρθει να απαντήσει. Εδώ δεν έρχονται οι Υπουργοί, τώρα εσείς μου λέτε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, έρχονται. Κάνουμε και εκκλήσεις. Προσπαθούν.

**ΔΗΜΗΤΡΙΟΣ ΚΥΡΙΑΖΙΔΗΣ:** Το λέω γιατί είναι η τρίτη χρονιά. Και αν θέλετε για να σας βοηθήσω, να σας πω ότι στις 25 Νοεμβρίου έκανα ερώτηση, μήπως και πάρω μια απάντηση. Δεν εδέησε να μου απαντήσει ο κ. Αποστόλου. Γι’ αυτό εξαναγκάστηκα να κάνω την επίκαιρη με την ελπίδα ότι θα έρθει.

Γιατί το λέω αυτό; Γιατί μπαίνουμε στην τρίτη καλλιεργητική περίοδο, έχουν λόγω ενός μύκητα που εντοπίστηκε στο Λεκανοπέδιο…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, αλλά εγώ δεν μπορώ αυτήν τη στιγμή να σας πω κάτι, κύριε Κυριαζίδη. Άρα, όλο αυτό που λέτε δεν έχει αξία για εμάς που είμαστε εδώ.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Πρέπει «να τους τραβήξετε το αυτί». Όχι να τους χαϊδεύετε, κυρία Πρόεδρε.

**ΔΗΜΗΤΡΙΟΣ ΚΥΡΙΑΖΙΔΗΣ:** Ακούστε με, σας παρακαλώ.

Θέλω να σας πω ότι είναι σε απόγνωση οι καλλιεργητές του Λεκανοπεδίου. Η ανθρωπιά επιβάλλεται κάποιες στιγμές να υπάρχει από όλους μας. Γιατί το λέω; Ξέρετε για ποια περιοχή μιλάμε, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, αλλά εγώ τι μπορώ να κάνω, κύριε Κυριαζίδη;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Να σας πω για να το καταλάβετε. Δεν θέλετε, όμως, να το καταλάβετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κατανοώ το ενδιαφέρον σας. Κατανοώ και τον φόρτο εργασίας του Υπουργού, λόγω των κινητοποιήσεων.

**ΔΗΜΗΤΡΙΟΣ ΚΥΡΙΑΖΙΔΗΣ:** Όχι, δεν το καταλαβαίνετε. Μιλάμε για επιβίωση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, εντάξει, αλλά τι να κάνουμε εμείς τώρα; Εγώ τι να κάνω ως Προεδρεύουσα; Καταλαβαίνετε ότι δεν υπάρχει αντικείμενο.

**ΔΗΜΗΤΡΙΟΣ ΚΥΡΙΑΖΙΔΗΣ:** Ακούστε, έχουν τεθεί σε καραντίνα δυόμισι χιλιάδες στρέμματα. Δεν υπάρχουν μεγαλοαγρότες, γαιοκτήμονες…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα επαναπροσδιοριστεί.

Κύριε Κυριαζίδη, δεν μπορείτε να συνεχίσετε τώρα. Πρέπει να λήξει η συνεδρίαση στις 13.00΄ και ακόμα δεν έχουμε ολοκληρώσει.

**ΔΗΜΗΤΡΙΟΣ ΚΥΡΙΑΖΙΔΗΣ:** Ωραία. Λέω, λοιπόν, ότι ο κλήρος αυτών των αγροτών είναι ορισμένος. Είναι είκοσι στρέμματα. Τα χωράφια πολλών εκ των αγροτών αυτών βρίσκονται ακριβώς σε αυτό το σημείο και αδυνατούν για τρίτη χρονιά να καλλιεργήσουν, χωρίς οποιαδήποτε κρατική αποζημίωση.

Τι μου απάντησε το 2015 ο κύριος Υπουργός; Ότι θα υπάρξει αυτήν τη στιγμή ένα ενδιαφέρον, γι’ αυτούς για τους οποίους δεν υπήρξε εδώ και τρία χρόνια.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, δεν μπορώ να ακούσω άλλο, κύριε Κυριαζίδη. Σας έδωσα πέντε λεπτά, είπατε τα παράπονά σας. Δεν μπορώ να κάνω κάτι όμως.

**ΔΗΜΗΤΡΙΟΣ ΚΥΡΙΑΖΙΔΗΣ:** Οφείλετε, όμως, να παρέμβετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι. Στη Διάσκεψη των Προέδρων κάνουμε εκκλήσεις προς όλους τους Υπουργούς να απαντούν. Για όσους δεν έχουν τη δυνατότητα τι να κάνουμε;

**ΔΗΜΗΤΡΙΟΣ ΚΥΡΙΑΖΙΔΗΣ:** Την Κυβέρνησή σας τη διακρίνει αυτό ακριβώς. Τι να πω;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Η δέκατη με αριθμό 415/31-1-2017 επίκαιρη ερώτηση δεύτερου κύκλου, που είναι πιο παλιά από τη δική σας, του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την αναβολή των προκηρύξεων του Προγράμματος Αγροτικής Ανάπτυξης δεν θα συζητηθεί.

Επίσης η ενδέκατη με αριθμό 348/16-1-2017 επίκαιρη ερώτηση δεύτερου κύκλου -δηλαδή ενάμιση μήνα πριν από τη δική σας, αλλά δεν ήρθε κανείς να παραπονεθεί- του Βουλευτή Αργολίδας της Δημοκρατικής Συμπαράταξης ΠΑΣΟΚ – ΔΗΜΑΡ κ. Ιωάννη Μανιάτη προς τον Υπουργό Αγροτικής Ανάπτυξης και Τροφίμων, σχετικά με την επανάληψη της παράτασης του σχεδίου διαχείρισης για τη βιντζότρατα που θέτει σε άμεσο κίνδυνο τη βιωσιμότητα των ελληνικών θαλασσών δεν θα συζητηθεί.

**ΔΗΜΗΤΡΙΟΣ ΚΥΡΙΑΖΙΔΗΣ:** «Μας τη λέτε» κιόλας, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, δεν σας «τη λέμε», κύριε Κυριαζίδη. Εγώ δεν γνωρίζω, δεν μπορώ να ξέρω το ιστορικό. Βλέπω ότι δεν είστε ο μοναδικός, είναι και άλλοι Βουλευτές που έχουν υποβάλει ερωτήσεις. Να έχετε και εσείς μία κατανόηση.

Συνεχίζουμε με την τελευταία ερώτηση. Είναι η δέκατη έβδομη με αριθμό 390/24-1-2017 επίκαιρη ερώτηση δεύτερου κύκλου του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Υγείας, σχετικά με τη μείωση δαπανών στην ειδική αγωγή για την εξειδικευμένη εκπαίδευση –«θεραπεία».

Κύριε Νικολόπουλε, έχετε δύο λεπτά για να εισηγηθείτε την ερώτησή σας.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κυρία Πρόεδρε, στη σημερινή συνεδρίαση ακούστηκε από τον κ. Θεοδωράκη μία ανυπόστατη καταγγελία για τον κ. Καμμένο, με τον οποίο συνεργάστηκα –όπως ξέρετε για το Χριστιανοδημοκρατικό Κόμμα- στις τελευταίες εκλογές και νιώθω την ανάγκη, πριν υποβάλω τα ερωτήματά μου στον κ. Πολάκη, να πω στο Σώμα, σε εσάς και σε όσους μας παρακολουθούν, ότι περιμένοντας υπομονετικά τη σειρά μου, είδα στο twitter μία ανάρτηση του κ. Καμμένου, την οποία διαβάζω: «Αφού μετέτρεψε το Ποτάμι σε ξεροπόταμο με βοθρολύματα, κουβαλώντας σακίδια της διαπλοκής, έχει το θράσος να μιλά σε όσους πληρώνουμε φόρους, δηλώνουμε εισόδημα από καθαρές πηγές και είμαστε πολύ φτωχότεροι από την πολιτική».

Κυρία Πρόεδρε, κλείνοντας, θέλω να σας πω ότι πράγματι, τον κ. Καμμένο τον ξέρω από τα χρόνια της Νεολαίας της Νέας Δημοκρατίας…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Χάνετε τον χρόνο σας, όμως από την ερώτηση. Δεν θα σας δώσω άλλον.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ελπίζω ότι θα μου δώσετε όσον χρόνο δώσατε και στους άλλους.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, στις 13.00΄ εγώ φεύγω.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Θα έρθει άλλος Πρόεδρος. Τι να κάνουμε; Εμείς είμαστε από το πρωί εδώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν υπάρχει άλλος.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Δεν πειράζει, κυρία Πρόεδρε, θα μείνουμε λίγο παραπάνω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μα, έχουμε κάνει δύο ώρες για πέντε ερωτήσεις.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Αυτά να τα λέγατε και πριν, όχι σε εμένα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τα είπα.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Αφήσατε πριν δέκα λεπτά, εκτός Κανονισμού, να μιλούν. Σας ενοχλεί γιατί λέω για τον κ. Καμμένο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ, ο τόνος της φωνής σας πιο χαμηλά, γιατί μπορώ να σας διακόψω.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Μη με διακόπτετε, λοιπόν, σας παρακαλώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, λοιπόν.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ο κ. Καμμένος, λοιπόν, τον οποίο γνωρίζω από τα χρόνια της νιότης μας, φεύγει…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι μας νοιάζει τώρα αυτό;

**ΝΙΚΟΛΑΟΣ ΝΙΚΟΛΟΠΟΥΛΟΣ:** Εσάς δεν νοιάζει, νοιάζει τον ελληνικό λαό. Σας παρακαλώ πολύ, μην με διακόπτετε. Δεν σας επιτρέπω!

Ο κ. Καμμένος, λοιπόν, φεύγει φτωχότερος από την πολιτική.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, κύριε Υπουργέ, δεν θα βαρέσουμε παλαμάκια σε όσα μπορεί να συμβαίνουν και να κάνετε. Εμείς είμαστε εδώ για να ασκούμε πίεση, για να γίνουν και άλλα, πίεση για να πάμε σε εκείνη την κανονικότητα που είπατε. Δεν μπορεί να μην πληρώνονται οι εργαζόμενοι του MEGA, αλλά να μην κατάσχετε τους λογαριασμούς του κ. Μπόμπολα, γιατί δεν δίνει τις εργοδοτικές-ασφαλιστικές εισφορές.

Δεν μπορεί να γράφουν και να μην διαψεύδεται ότι ο κ. Μαρτίνης -ο πρώην Πρόεδρος του Ερυθρού Σταυρού, που είναι τώρα στον Κορυδαλλό- έδωσε, λέει, ένορκες καταθέσεις και ονομάτισε τους πρώην Υπουργούς Υγείας. Τους είπε με το όνομά τους. Για έναν Υπουργό Υγείας είπε ότι η πεθερά του πληρωνόταν από εκεί με αργομισθία. Δεν μπορεί να λέγονται αυτά και εσείς να μην κάνετε τίποτε.

Να γυρίσουν πίσω τα λεφτά -αυτό θέλει ο κόσμος- από τα εμβόλια που τα έχετε εκεί θαμμένα, από έναν άλλο Υπουργό Υγείας. Μια κυριακάτικη εφημερίδα έγραφε για 200 εκατομμύρια και είχε και τη φωτογραφία του. Μιλούσε για το σκάνδαλο «ΝΟVARTIS» και δεν έβγαλε κανείς, καμμία ανακοίνωση γι’ αυτό ούτε ο κ. Μητσοτάκης βέβαια.

Ως προς το θέμα της ερώτησης, κύριε Υπουργέ, και η Κατερίνα, η συνάδελφός μου, και εγώ και πολλοί ακόμα βιώσαμε και βιώνουμε το πρόβλημα αυτών των ευλογιών, που είχαμε μέσα στο σπίτι μας, με άτομα με ειδικές ανάγκες.

Η ερώτηση, λοιπόν, δεν χρειάζεται ιδιαίτερες επεξηγήσεις ούτε μελοδραματικούς τόνους. Κοιτάξτε, όμως. Ξέρετε ότι έχει εγείρει πολύ σοβαρές ανησυχίες και αντιδράσεις και για τους γονείς και για τους επαγγελματίες. Βρίσκονται στον αέρα και τα θεραπευτικά κέντρα, πολύ δε περισσότερο σας παρακαλώ να αντιληφθείτε μαζί με όλη την άλλη οικονομική, την ψυχολογική δυσκολία που έχουν οι γονείς, στα μέσα της χρονιάς να μην ξέρουν τι θα κάνουν.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Μπορεί κανένας να αναγνωρίσει την προσπάθεια να φύγει το οικονομικό βάρος από τις πλάτες των γονέων που επιχειρείται να συμβεί, αλλά φοβάμαι ακριβώς λόγω του μνημονίου για την ειδική αγωγή. Το λέω, γιατί λίγο πριν σας είπε η κ. Παπακώστα «γιατί δεν παραιτείστε;».

Είχα την ατυχία, δύο μέρες Υφυπουργός Εργασίας και Κοινωνικών Ασφαλίσεων, η πρώτη συνάντηση της τρόικα με Υπουργούς της Κυβέρνησης Σαμαρά-Βενιζέλου να είναι στο δικό μας Υπουργείο με τον κ. Βρούτση, τότε που ειπώθηκαν αυτά τα απερίγραπτα και είπαν τότε, λοιπόν, να γίνουν αυτές οι περικοπές που πληρώνουμε σήμερα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Νικολόπουλε, συντομεύετε. Έχετε φτάσει τα πέντε λεπτά!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Δεν ξέρω αν έκανα καλά, αλλά εγώ είπα ότι δεν μπορεί να έχω ένα παιδί στον αυτισμό και εγώ με τη δική μου την υπογραφή, ζώντας και γνωρίζοντας το πρόβλημα, να δεχτώ να γίνουν αυτές οι μειώσεις των δαπανών. Αυτό, όμως, δεν απαλλάσσει κανέναν μας, να φτάσουμε στο σημείο αυτό, όπου γνωρίζετε και τις διαμαρτυρίες, που είναι ειλικρινείς και έντονες.

Κλείνω, κυρία Πρόεδρε, διαβάζοντας δύο μικρές επιστολές.

Αναφέρει, λοιπόν, το πρώτο παιδί, κύριε Πολάκη…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Νικολόπουλε, δεν γίνεται να φτάσουμε στα έξι λεπτά! Σας παρακαλώ!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ακούστε, κυρία Πρόεδρε.

Αναφέρει, λοιπόν, ένα παιδί σε γράμμα του προς τον κ. Πολάκη: «Κύριε Υπουργέ, δεν είναι καλό πράγμα να μη δίνεις λεφτά, γιατί δεν μπορούν τα παιδιά να κάνουν λογοθεραπείες, εργοθεραπείες και φυσικοθεραπείες. Γι’ αυτό είστε ένας κακός Υπουργός.

Τα παιδάκια έχουν ανάγκη. Αν δεν κάνουν λογοθεραπείες, δεν θα μπορούν να μιλούν. Αν δεν κάνουν εργοθεραπείες, δεν θα μπορούν να πιάσουν το κουτάλι, ούτε το μολύβι, να συγκεντρωθούν να μάθουν γράμματα και αριθμούς. Αν δεν κάνουν φυσικοθεραπείες, δεν θα μπορούν να περπατήσουν και να τρέξουν. Εγώ κατάφερα να μιλώ, να γράφω, ποιοι είναι οι φίλοι μου, μου έμαθαν να πηγαίνω στο σούπερ μάρκετ. Δεν θέλω να σταματήσω τη λογοθεραπεία και την εργοθεραπεία, γιατί μαθαίνω καινούργια πράγματα».

Καταθέτω, κυρία Πρόεδρε -και σταματώ με αυτό- τις επιστολές αυτών των μικρών παιδιών.

(Στο σημείο αυτό ο Βουλευτής κ. Νικόλαος Νικολόπουλος καταθέτει για τα Πρακτικά τις προαναφερθείσες επιστολές, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό το παιδί μπορεί να είναι ενός φίλου σας ο αδερφός, ενός Υπουργού της Κυβέρνησης, που το πήρε ο πατέρας του και πήγε σε μια άλλη χώρα και εκείνο το παιδί -γιατί εκείνη η χώρα ήταν μια κανονική- μπαινοβγαίνει στο Μαξίμου και το καμαρώνουμε όλοι, γιατί κατάφερε το ακατόρθωτο, που πρέπει με τη βοήθεια της πολιτείας να καταφέρουν όλα αυτά τα παιδιά.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Υπουργέ, βοηθήστε εσείς τουλάχιστον στην απάντησή σας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να βοηθήσω, κυρία Πρόεδρε, αλλά δεν πρέπει να αφήσω και σκοτεινά σημεία.

Ακούστε, κύριε Νικολόπουλε. Είμαστε οι τελευταίοι που μπορούν να κατηγορηθούν για κοινωνική αναλγησία, όταν πριν από δύο χρόνια το 1/3 των καρκινοπαθών της χώρας έψαχνε τα φάρμακά του στα κοινωνικά φαρμακεία -αυτό σήμερα δεν συμβαίνει και το κάναμε εμείς- όταν πριν από έναν χρόνο δυόμισι εκατομμύρια ανασφάλιστοι συμπολίτες μας ήταν εκτός πρόσβασης των δημόσιων υπηρεσιών υγείας και έπρεπε, αν επέλεγαν να πάνε, που δεν πήγαιναν οι περισσότεροι, να υπογράψουν δήλωση ότι αναλαμβάνουν το χρέος και θα πάει στην εφορία. Αυτή την κατάργηση την κάναμε εμείς.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Την ίδια στιγμή, όμως, κύριε Νικολόπουλε, επειδή εμείς υπηρετούμε άλλο κοινωνικό συμβόλαιο, θα κάνουμε και έναν εξορθολογισμό των δαπανών, διότι θέλουμε να αμείψουμε την πραγματική εργασία με αξιοπρεπή τρόπο και όχι την πλασματική εργασία, την υπερσυνταγογράφηση ή την πλασματική ζήτηση. Να εξηγούμαστε, για να μην παρεξηγούμαστε.

Λειτουργούμε –και θα λειτουργούμε για ενάμιση χρόνο ακόμα- μέσα σε ορισμένα δημοσιονομικά πλαίσια. Δεν μπορούμε να φύγουμε απ’ αυτά, μέχρι τον Ιούνιο του 2018. Όμως, αναγνωρίστε και εσείς ότι για πρώτη φορά, μετά από διαρκείς περικοπές των προηγούμενων χρόνων, το συνολικό όριο δαπανών του ΕΟΠΥΥ προς τους ιδιώτες παρόχους υγείας ή υγειονομικών προϊόντων, από 1.402.000.000 ευρώ που είχε συμφωνήσει η προηγούμενη κυβέρνηση και που το κατέβαζε, σε σχέση με τα προηγούμενα χρόνια, το πήγαμε φέτος με την τελευταία διαπραγμάτευση, στο 1.525.000.000 ευρώ και κάνουμε μία αναδιανομή στο εσωτερικό του, κύριε Νικολόπουλε. Σε όλες τις κατηγορίες, εκτός από την κατηγορία των νοσηλειών στο εξωτερικό, μπαίνει όριο δαπάνης, γιατί πρέπει να μπει. Πρέπει να έχουμε μία εικόνα του τι έχουμε ανάγκη και μέχρι πού μπορούμε να φθάσουμε.

Πριν από κάποια χρόνια, η Κυβέρνηση σε ένα βράδυ έβαλε όριο δαπάνης σε μία σειρά από κατηγορίες. Τότε δεν μίλησαν και πολλοί. Αυτή τη στιγμή, εμείς κάναμε δύο μεγάλες τομές στον ΕΟΠΥΥ. Η πρώτη μεγάλη τομή είναι ότι το 2016 είναι η πρώτη χρονιά που ο ΕΟΠΥΥ, ο διάδοχος των ασφαλιστικών ταμείων, δεν δημιουργεί νέο χρέος, διότι εκκαθαρίζει με δειγματοληπτικό πραγματικό έλεγχο σε ένα μεγάλο ποσοστό των υποβολών, το σύνολο που του υποβάλλει ο κάθε πάροχος. Αν είναι όλα εντάξει, του πληρώνει το 100%. Αν δεν είναι εντάξει, τότε κάνει την περικοπή που πρέπει να κάνει. Έτσι δεν παράγει νέο χρέος.

Τι ήταν το χρέος των ασφαλιστικών ταμείων προς τους ιδιώτες παρόχους, κύριε Νικολόπουλε; Ήταν ότι στο ΙΚΑ παλαιά κατέθετες 100.000 ευρώ, σου έδινε τις 80.000 ευρώ ή τις 90.000 ευρώ και τα άλλα «άστα να τα βρούμε». Ποτέ! Το ξέρετε ότι τώρα πληρώνουμε από τα ληξιπρόθεσμα δαπάνες του ΙΚΑ του 2006, του 2009, του 2010, που είναι απ’ αυτόν τον μηχανισμό; Φέτος, για πρώτη φορά, το ασφαλιστικό ταμείο της χώρας μας δεν παράγει καινούργια χρέη από τη χρήση του 2016 και έχει, βέβαια, όριο δαπάνης. Κάνουμε μία αναδιανομή.

Η δεύτερη μεγάλη τομή που κάνουμε είναι ότι όλοι οι πάροχοι του ΕΟΠΥΥ πλέον, θα έχουν συμβάσεις με τον ασφαλιστικό οργανισμό. Δεν θα γίνεται, όπως σε ορισμένες κατηγορίες που είχαν μείνει εκτός των συμβάσεων. Μία απ’ αυτές ήταν και η ιστορία της ειδικής αγωγής. Έπρεπε να πληρώνει ο γονιός ή ο ασθενής κάποια υλικά, κάποια πράγματα και μετά να πηγαίνει να καταθέτει και να τα παίρνει. Αυτό είναι μεγάλη ανακούφιση, σε όλες τις οικογένειες. Τώρα θα κάνουμε συμβάσεις.

Προσέξτε τώρα κάτι άλλο. Κάνοντας τις συμβάσεις, έχουμε τη δυνατότητα να κάνουμε και έλεγχο, όπως κάνουμε. Αρχίζουμε να κάνουμε και πραγματικό έλεγχο σε όλους τους παρόχους, με τους οποίους είχαμε και τα προηγούμενα χρόνια συμβάσεις, αλλά δεν γινόταν. Και μιλώ για τις ιδιωτικές κλινικές, για τις μονάδες τεχνητού νεφρού, για τις ψυχιατρικές κλινικές, για τα κέντρα αποκατάστασης, για τους φυσικοθεραπευτές κ.λπ..

Εμείς, λοιπόν, εκτιμώντας τη δαπάνη, κάνοντας παράλληλα κάποιες συγκρίσεις και έχοντας μία εικόνα του τι συμβαίνει, ορίσαμε ένα κατ’ αρχάς όριο δαπάνης, γιατί έτσι έπρεπε να γίνει –και έτσι θα γίνει- και γι’ αυτήν την κατηγορία.

Θα σας πω μόνο ένα παράδειγμα, κύριε Νικολόπουλε. Δεν είναι δυνατόν οι πέντε χιλιάδες πεντακόσιοι γιατροί της χώρας, που έχει ο ΕΟΠΥΥ ως συμβασιούχους για να καλύψουν τον πληθυσμό πανελλαδικά, να μας κοστίζουν τον χρόνο 110 εκατομμύρια ευρώ και η ειδική αγωγή για κάποιες χιλιάδες παιδιά –σέβομαι απόλυτα το πρόβλημα και θα πω δυο κουβέντες μετά- να μας κοστίζει 105 εκατομμύρια ευρώ. Κάτι συμβαίνει εδώ τώρα. Μην τρελαθούμε.

Πρώτον, δηλώνω ξεκάθαρα –για να το τελειώνουμε- ότι κανένα παιδί, που έχει ανάγκη δεν θα μείνει εκτός θεραπείας. Δεύτερον, θα υπάρξει εξορθολογισμός της δαπάνης, που δίνουμε γι’ αυτές τις ειδικές θεραπείες. Κοιτάξτε, η λογοθεραπεία 15 ευρώ, η εργοθεραπεία 1,23 και η ψυχοθεραπεία 2,26 ευρώ.

Ποιος το έχει κάνει αυτό τόσα χρόνια, κύριε Νικολόπουλε; Δεν ξέρουμε τι συμβαίνει; Ποιος δουλεύει με 1,23 ευρώ; Μην τρελαθούμε. Γράφονται λογοθεραπείες, γίνονται εργοθεραπείες, που πληρώνονται από εκεί. Βέβαια, δεν παίρνουν όλοι μόνο αυτό το ποσό. Παίρνουν και από τις οικογένειες. Δεν συμβαίνει αυτό; Το γράφετε και στην ερώτησή σας.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, υπάρχει και η δευτερολογία. Είσαστε στα έξι λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Πρέπει να το απαντήσω.

**ΠΡΟΕΔΡΕΥΩΝ (Σπυρίδων Λυκούδης):** Αυτό λέω. Υπάρχει και η δευτερολογία.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε με. Εμείς ξέρουμε πολύ καλά τι συμβαίνει, γιατί είμαστε από τα σπλάχνα του συστήματος, δεν είμαστε φυτευτοί. Και ούτε για κοινωνική αναλγησία μπορεί να μας κατηγορήσει κανένας.

Στις 22 του μήνα, που έγινε αυτή η ιστορία, έγινε γιατί τότε έληξε η διαπραγμάτευση, ψηφίστηκαν, και έπρεπε να πάμε την επόμενη χρονιά με αυτόν τον τρόπο.

Μία από τις ελάχιστες κατηγορίες, που αντέδρασε, ήταν αυτή που ήταν εκτός σύμβασης, μέχρι τώρα. Έχετε δει κανέναν από τους άλλους, που είχαν σύμβαση μέχρι τώρα, και που έγινε και ανακατανομή ποσών -τα διαγνωστικά εργαστήρια, τις κλινικές, δεξιά-αριστερά κ.λπ.- να αντιδράσει ότι αφήνουμε ασθενή, που δεν περιθάλπεται ή δεν ξέρω και εγώ τι; Εδώ, όμως, κάτι θα υπάρξει. Έλεος! Είναι σαφές.

Προσέξτε, εγώ το λέω καθαρά. Συγκροτήσαμε την επιτροπή.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, επαναλαμβάνω, υπάρχει δευτερολογία. Παρακαλώ! Είσαστε στα οκτώ λεπτά. Βοηθήστε λίγο. Υπάρχει δευτερολογία!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τελειώνω. Θα πω μόνο αυτή την κουβέντα.

Συγκροτήσαμε, λοιπόν, μια επιτροπή, μετά την ένταση της αντίδρασης. Δεν θεωρούμε ότι κάνουμε λάθος γενικώς –και ευχαριστώ που μείνατε εδώ, κυρία Παπακώστα- δεν θεωρώ ότι κάνουμε λάθος σε κάποια ποσά γενικά. Όμως, πρέπει να συμφωνήσουμε ότι αυτά τα παιδιά, με αυτά τα προβλήματα, έχουν ανάγκη αυτών των θεραπειών, που θα διαρκούν αυτό το χρονικό διάστημα. Διότι μια μεγάλη ένσταση ήταν ότι «αν εσείς αύριο αλλάξετε τον ΕΚΠΥ, τον Κανονισμό Παροχών, τότε εμείς θα βρεθούμε στον «αέρα»».

Για να αφαιρέσουμε, λοιπόν, το οποιοδήποτε επιχείρημα, συγκροτήσαμε μια επιτροπή, στην οποία συμμετέχουν όλοι οι εκπρόσωποι των επαγγελματιών της ειδικής αγωγής και εκπρόσωποι των γονέων και καθηγητές πανεπιστημίου και εκπρόσωποι του Υπουργείου και άνθρωποι που είναι στο ΕΣΥ.

Το πρόβλημα είναι ότι το βασικό επιχείρημα που έλεγαν είναι ότι «εάν εσείς μονομερώς αλλάξετε τους όρους της θεραπείας, εμείς θα βρεθούμε στον «αέρα»». Όχι. Θα συμφωνήσω με…

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, σας παρακαλώ. Είσαστε στα εννιά λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εάν αυτό οδηγήσει -γιατί μπορούμε να κάνουμε λογαριασμούς- από την επιτροπή και με εισήγησή της, που είναι όλοι μέσα, στο ότι αυτό σημαίνει ότι χρειάζεται παραπάνω δαπάνη, θα τη δώσουμε. Να είστε σίγουροι ότι θα τη δώσουμε. Όμως, να είστε, επίσης, σίγουροι ότι δεν θα φτάσει στα 105 που ήταν πριν.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Κύριε Νικολόπουλε, έχετε τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Πρόεδρε, επειδή πολλές ερωτήσεις δεν έγιναν σήμερα, δείξτε λίγη ανοχή. Έδειξαν άλλωστε και οι προηγούμενοι. Το κάνατε ήδη και σας ευχαριστούμε…

**ΠΡΟΕΔΡΕΥΩΝ (Σπυρίδων Λυκούδης):** Η ανοχή είναι δεδομένη, κύριε Νικολόπουλε, αλλά, ξέρετε, όταν τα τρία λεπτά γίνονται δέκα. Στα πέντε λεπτά εντάξει, στα επτά λεπτά εντάξει, αλλά στα δέκα λεπτά!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Σας ευχαριστούμε πάρα πολύ, διότι το κάνατε ήδη.

Κύριε Υπουργέ, θα συμφωνήσω ασφαλώς σε πολλά που είπατε. Νομίζω ότι δεν το έχετε ανάγκη να συμφωνήσω εγώ.

Γνωρίζετε ότι αυτή τη συνεδρίαση είτε τώρα ζωντανά είτε λίγο αργότερα, θα την παρακολουθήσουν οι περισσότεροι των οικογενειών, που έχουν αυτόν τον σταυρό ή αυτή την ευλογία μέσα στο σπίτι τους.

Τώρα, πριν μπω εδώ στη Βουλή, μια αστυφυλακίνα μού είπε «να πείτε στον κ. Πολάκη ότι δίνω 40 ευρώ». Και τη ρώτησα πόσο μεροκάματο παίρνει. Και πόσοι Έλληνες παίρνουν μεροκάματο! Για μία ώρα δίνει 40 ευρώ! Και δεν θέλει να δίνει. Πιστεύετε ότι θέλει; Όμως, για το παιδί της όλα θα τα δώσει, και τη ζωή της. Εκβιαζόμενη; Εξηρτημένη από το ότι είναι ο καλός θεραπευτής;

Όμως, για να δούμε ποιες είναι οι διαφορές, κύριε Υπουργέ. Αυτό το 30 ευρώ -όχι το 40 ευρώ που άκουσα- μπορεί να γίνει 1,50 ευρώ, μπορεί να γίνει 2 ευρώ; Μπορεί;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τόσο είναι τώρα!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Λέω πόσο τους παίρνουν.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εμείς θα κάνουμε 15 τις αποθεραπείες. Και θα ανεβάσουμε την ψυχοθεραπεία.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Καλά κάνετε και τα λέτε. Να ακούγονται αυτά που λέτε, ακριβώς για να βρούμε μια λύση, γιατί θέλουμε να βρούμε σε αυτό όλοι μια λύση. Όπως είπατε, και η παρουσία της κ. Παπακώστα εδώ και με τη θεσμική της ιδιότητα, φαντάζομαι ότι αυτό διατρανώνει και διαδηλώνει, όσον αφορά σε αυτό το θέμα, και χάρηκα.

Άκουσα ότι συγκροτήσατε αυτή την επιτροπή. Υπάρχουν, όμως, πολλά ζητήματα και τα ξέρετε. Δεν θα με πάρει ο χρόνος για να τα αναφέρω. Και δεν θα σας κάνω σοφότερο. Θα δείξω ότι γνωρίζω τα θέματα. Εγγυητικές επιστολές. Ο χρόνος τριάντα λεπτά ξέρετε πόσο…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι το ελάχιστο. Έχετε λάθος πληροφόρηση.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Καλά κάνετε, διορθώστε με.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αυτό είναι το ελάχιστο, το βάζουμε για να υπάρχει. Θέλουν να το πάμε 45 το ελάχιστο. Να το πάμε. Το βάζουμε για το ελάχιστο. Γιατί έχουμε καταγγελίες ότι ο χρόνος μπορεί να είναι δέκα λεπτά και να χρεώνεται. Ως ελάχιστο προς τα κάτω μπαίνει, όχι ως μέγιστο!

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Προβλήματα υπάρχουν, όμως,...

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κι όμως, έχουμε καταγγελίες, κυρία Παπακώστα!

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Πρέπει να το λύσετε αυτό!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Γι’ αυτό το λέμε! Ως ελάχιστο το βάλαμε, όχι ως μέγιστο!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κύριε Υπουργέ, καλά κάνετε και το λέτε, γιατί η ανησυχία είναι ότι θα δημιουργήσει ένα καθεστώς.

Κύριε Πρόεδρε, όπως καταλαβαίνετε, ένα παιδί με αυτισμό μπορεί να χρειάζεται δέκα, δεκαπέντε λεπτά, ώσπου να έρθει να συνεργαστεί.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ώσπου να συνεργαστεί. Το ξέρουμε!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Χαιρόμαστε με αυτό που λέτε και μην έχετε καμμιά αμφιβολία.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μα, έχουμε καταγγελία για το ανάποδο και γι’ αυτό το βάλαμε! Για το ανάποδο έχουμε καταγγελία!

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, δεν γίνεται κατ’ ιδίαν συζήτηση εδώ. Έχετε και δευτερολογία! Ειλικρινά, δηλαδή!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Είναι πολύ σοβαρό και αφορά πολύ κόσμο, κύριε Πρόεδρε!

**ΠΡΟΕΔΡΕΥΩΝ (Σπυρίδων Λυκούδης):** Μα, το ξέρω και είναι και πολύ ενδιαφέρον το θέμα. Και το λέω με πολύ σεβασμό. Όμως, πρέπει να τηρήσουμε σχετικά τον Κανονισμό της Βουλής.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έχετε δίκιο, κύριε Πρόεδρε!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Ευχαριστούμε, κύριε Πρόεδρε, για την ανοχή σας.

Μιλήσατε για την προκλητική ζήτηση.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Προκλητή!

**ΝΙΚΟΛΑΟΣ ΝΙΚΟΛΟΠΟΥΛΟΣ:** Την προκλητή, αλλά και πολλές φορές προκλητική. Πώς θα γίνει;

Εγώ τώρα έρχομαι από τη μεριά των γονέων. Μόνοι τους οι γονείς υπογράφουν το παραπεμπτικό; Του λέει ο γιατρός, κύριε Πρόεδρε, ότι χρειάζεται τόσες συνεδρίες. Τι να κάνει; Να κάνει λιγότερες ο γονιός; Ποιος θα πάρει αυτήν την ευθύνη; Δεν υπάρχει αυτό το φαινόμενο; Βεβαίως, υπάρχει! «Γιατί να το κρύψωμεν άλλωστε;», όπως έλεγε και ο παππούς Μητσοτάκης! Όχι μόνο να μην το κρύψουμε, αλλά και να το πατάξουμε!

Αν είστε σ’ αυτήν την κατεύθυνση, νομίζω ότι και πάλι όλους μαζί σας θα τους βρείτε. Όμως, κάτι πρέπει να κάνετε, γιατί αλλιώς μόνο του δεν λέει κάτι.

Θα κλείσω, λοιπόν, για να έχετε εσείς τον χρόνο να μας πείτε κι άλλα ενδιαφέροντα. Όχι για να μας καθησυχάσετε, αλλά για να μας πείτε τα ειλικρινή, εκείνα που περιμένουν όλοι σήμερα από εσάς.

Νομίζω, λοιπόν, ότι πρέπει να επανεξετάσετε την οικονομική σας πολιτική πάνω σ’ αυτό το θέμα της συνολικής διαδικασίας, γιατί βεβαίως, πρέπει να δούμε πώς θα απαλλαχθούν οι γονείς από αυτά τα έξοδα, ιδιαίτερα στις σημερινές συνθήκες, με τα σημερινά μισθολόγια και ακόμα χειρότερα με τη σημερινή ανεργία.

Όμως, ταυτόχρονα, θα πρέπει να δούμε και όλους εκείνους τους λειτουργούς, όλους εκείνους, που παίζουν αυτόν τον τόσο σημαντικό ρόλο. Και φαντάζομαι ότι αυτό είναι κάτι που κι εσείς αναγνωρίζετε, όσο κι αν αυτήν την ώρα μπορεί να φαίνεται ότι το Υπουργείο ή ο ΕΟΠΥΥ είναι απέναντί τους. Φαντάζομαι πως έχετε να πείτε ότι χωρίς αυτούς δεν θα μπορέσουμε να κάνουμε κανένα βήμα προόδου για τα παιδιά μας.

Σας ευχαριστώ πολύ, κύριε Πρόεδρε, για την ανοχή σας.

**ΠΡΟΕΔΡΕΥΩΝ (Σπυρίδων Λυκούδης):** Κι εμείς ευχαριστούμε, κύριε Νικολόπουλε.

Ορίστε, κύριε Υπουργέ, έχετε τον λόγο.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Νικολόπουλε, είπα πολλά πράγματα στην πρωτομιλία μου. Θα σταθώ σε πολύ λιγότερα στη δευτερομιλία, διότι νομίζω ότι έχετε καταλάβει το πνεύμα, το οποίο μας διακατέχει.

Εγώ δεν είμαι από τους ανθρώπους που πυροδοτούν κοινωνικά αντανακλαστικά και στρέφουν τον έναν εναντίον του άλλου. Όμως, θα πω ένα πράγμα: Εάν δεν έχω σύμβαση, δεν μπορώ να ελέγξω. Είναι δυνατόν να αρνηθώ στον γονέα, ο οποίος έρχεται και καταθέτει παραστατικά και τιμολόγια θεραπειών, μετά από την εκτέλεσή τους και για έναν αριθμό που ξέρουμε -διότι γιατρός είμαι!- όπως ξέρουν και οι υπηρεσίες ότι δεν είναι ο πραγματικός και ότι καλύπτουν άλλες ανάγκες μέσα από αυτόν τον τρόπο;

Είναι δυνατόν να υπάρχουν νησιά, στα οποία μέσα σε δύο, τρία χρόνια έχει τριπλασιαστεί ο αριθμός των ανθρώπων, των παιδιών τα οποία μπαίνουν σε τέτοια προγράμματα; Τι έγινε ξαφνικά; Ξέρουμε ακριβώς τι συμβαίνει! Γι’ αυτό επαναλαμβάνω το κύριο. Την επιτροπή τη συγκροτήσαμε, για να είναι καθαρό. Την επιτροπή τη συγκροτήσαμε…

**ΝΙΚΟΛΑΟΣ ΝΙΚΟΛΟΠΟΥΛΟΣ:** Πρέπει να τους τιμωρήσετε!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ακούστε με, όμως! Για να το τιμωρήσω, κύριε Νικολόπουλε, πρέπει να έχω σχέση μαζί του. Η σχέση είναι η σύμβαση! Πώς αλλιώς να τον τιμωρήσω, όταν μου καταθέτει ο γονιός –και όχι αυτός που κάνει την πράξη- έναν αριθμό εκτελεσμένων πράξεων με τιμολόγιο, μετά που γίνεται; Τι να πω στον γονιό που τα έχει δώσει; «Δεν σου τα εγκρίνω»;

Προσέξτε: Όταν ένας ασθενής μπαίνει σε μία ιδιωτική κλινική, με την οποία έχω σύμβαση, εγώ μπορώ να ελέγξω αν είναι εκεί. Έχω το δικαίωμα να το ελέγξω.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Πιθανολογείτε ότι θα κάνουν συμβάσεις;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κατά τη γνώμη μου, όλοι θα κάνουν τελικά.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Θα μπορέσουν;

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μπορεί σε κάποιες περιοχές να μην κάνουν. Αυτό θα δούμε πώς θα το καλύψουμε.

Να σας πω, όμως, ένα πράγμα; Εάν ίσχυε αυτό που λέτε, ότι είναι κάποιοι που δεν έχουν καμμία ανάγκη, τότε ούτε οι μεγάλες ιδιωτικές κλινικές θα έκαναν συμβάσεις με τον ΕΟΠΥΥ. Αλλά κάνουν όλες, διότι έχουν ανάγκη τη χρηματοδότηση αυτή από τον ΕΟΠΥΥ. Γιατί είναι και αυτό μια αναδιανομή. Και αν το θέλετε, μέσα από αυτό πληρώνονται και οι εργαζόμενοι που δουλεύουν εκεί.

Όμως το νέο κοινωνικό συμβόλαιο θέλει όρους αξιοπιστίας και αξιοπρέπειας. Δεν γίνεται να έχουμε πιο χαμηλά κάποιες άλλες δαπάνες και χωρίς έλεγχο κάποιες άλλες. Δεν γίνεται αυτό το πράγμα. Πρέπει να μπούμε σε άλλη φάση. Κι εγώ το είπα ξεκάθαρα. Γι’ αυτό κάνουμε αυτή την επιτροπή: Για να είναι όλοι παρόντες. Και θα μιλήσουμε εκεί για τις κατηγορίες των ασθενών συγκεκριμένα. Και θα πούμε ότι αυτό το παιδί με αυτό το πρόβλημα, έχει αυτές τις ανάγκες για τόσο -μικρό, μεγάλο, μεγαλύτερο, άπειρο- χρονικό διάστημα. Αυτό το παιδί έχει αυτές τις ανάγκες. Αυτό το παιδί έχει τις άλλες. Και πρέπει να είναι συμφωνημένο αυτό από πριν. Αυτό, λοιπόν, θα παράξει ένα αποτέλεσμα.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κύριε Υπουργέ, τα DRGs ..

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Αφήστε την ιστορία για τα DRGs τώρα. Είναι μια άλλη, πονεμένη ιστορία. Μια πολύ πονεμένη ιστορία. Υπήρχε και το πρόβλημα που δημιουργήθηκε με τα ΚΕΝ εδώ και πώς τιμολογήθηκαν. Κάποια ΚΕΝ είναι πραγματικά, κάποια είναι υποεκτιμημένα και κάποια είναι υπερεκτιμημένα στον Θεό.

Οπότε, με βάση αυτό, αυτό θα παράξει μια οικονομική πρόβλεψη, κύριε Νικολόπουλε. Αυτή η οικονομική πρόβλεψη, αν είναι μεγαλύτερη από αυτό που εμείς έχουμε υπολογίσει -με πραγματικούς όρους, όμως- δεν θα τραβάμε ούτε θα διαστέλλουμε τις ενδείξεις. Τι θέλετε να πω, δηλαδή; Ότι μας έχουν γίνει καταγγελίες ότι σε παιδικούς σταθμούς…

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Προβλήματα υπάρχουν…

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό, γιατί νομίζουν ότι αφήνουμε ακάλυπτη την πραγματική ανάγκη. Τα δύο τρίτα των παιδιών πηγαίνουν με διάσπαση προσοχής και δεν ξέρω τι άλλο σε παιδικούς σταθμούς, δεξιά κι αριστερά. Έχουν στήσει τέτοιες φάμπρικες, δηλαδή. Μπορούμε να ξεκαθαρίσουμε την ήρα από το σιτάρι; Εκεί είναι το θέμα. Ποιος είναι ο σκοπός μας; Να αφήσουμε τα παιδιά του βαριού αυτιστικού φάσματος ή αυτά με τις παραλύσεις εκτός θεραπείας; Είμαστε με τα καλά μας;

Άρα, αυτή η ανάγκη έχει μια πρόβλεψη και μια αμοιβή, με βάση αυτά που μπορούμε να δώσουμε ως χώρα. Δίνουμε στον γιατρό 10 ευρώ την επίσκεψη. Θα μου πεις, αυτό είναι πιο λίγο. Εντάξει. Ξέρετε, όμως, ότι η λογοθεραπεία είχε 15 ευρώ το 1993. Την έβαλαν, δηλαδή, τότε 4.500 δραχμές και την ίδια στιγμή έβαλαν την εργοθεραπεία στις 500 δραχμές. Γιατί; Πώς έγινε αυτό; Και τότε ήταν οι εποχές των παχιών αγελάδων. Και πιο μετά, και το 2000, κ.λπ.. Την ψυχοθεραπεία την έβαλαν στις 800 δραχμές τότε. Και αυτά μεταφράστηκαν μετά σε ευρώ. Ποιος τα έβαλε αυτά; Δεν ήταν θέμα πελατειακού συστήματος; Λιγότερα, δηλαδή, προσφέρει ο εργοθεραπευτής σε ένα παιδί με κινητικά προβλήματα απ’ ό,τι ένας λογοθεραπευτής στο ίδιο παιδί, που έχει και πρόβλημα εκφοράς του λόγου;

Αυτά, λοιπόν, πρέπει να ρυθμίσουμε τώρα. Κάποιοι μπορεί να αντιδρούν, αλλά την πραγματική ανάγκη, εμείς θα την καλύψουμε, θα την ανταμείψουμε αξιοπρεπώς και ισοτίμως στις διάφορες κατηγορίες και θα συμφωνήσουμε κάποια πράγματα. όμως, όριο δαπάνης, όπως σε όλες τις κατηγορίες των παρόχων του ΕΟΠΥΥ, θα υπάρξει. Αν χρειαστεί να το αυξήσουμε, θα το αυξήσουμε.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Προτεραιοποίηση, κύριε Υπουργέ.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Να γίνει προτεραιοποίηση.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Όλα θέλουν προτεραιοποίηση. Δεν διαφωνώ. Ακούστε με, όμως. Στο όνομα…

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** …και ποιότητα στις υπηρεσίες.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Στο όνομα του μεγάλου προβλήματος, αυτό που χρησιμοποιείται ως επιχείρημα είναι «μην ακουμπάτε». Δεν είναι, όμως, έτσι. Διότι, ξέρετε κάτι;

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Ο έλεγχος, έλεγχος και οι υπηρεσίες, υπηρεσίες.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Έχουμε κάνει προτεραιοποίηση. Και κάποια άλλα πράγματα. Εμείς βλέπουμε αυτά τα πράγματα, μετά από έναν χρόνο που έχουμε κάτσει, λίγο καλύτερα και μπορούμε και καταλαβαίνουμε τι μας γίνεται γιατί ισορρόπησε λίγο το σύστημα.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Είναι άλλο ο έλεγχος και άλλο οι υπηρεσίες.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κοιτάξτε. Από τον εκμαυλισμό και το μαύρο χρήμα καμμία κοινωνική κατηγορία στην Ελλάδα δεν γλίτωσε. Δεν υπάρχει εκεί υγειονομική ζώνη. Μην τρελαθούμε. Ξέρετε τι βλέπουμε; Βλέπουμε μια κατάσταση -τα έχω ξαναπεί στη Βουλή- και τα ελέγχουμε τώρα.

Είναι δυνατόν, σε τέσσερα χρόνια, εν μέσω μνημονίων, η δαπάνη, ας πούμε, για τα επιθέματα από τα 13 εκατομμύρια να πηγαίνει στα 55; Κάποιοι τα συνταγογραφούν.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Να ελέγξετε και αυτά.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, να ολοκληρώσετε, παρακαλώ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μισό λεπτό. Κάποιοι τα συνταγογραφούν. Δεν είναι αθώοι του αίματος ούτε αυτοί που συνταγογραφούν ούτε αυτοί που εκτελούν.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, ακούστε με. Το λέω πραγματικά, με ειλικρίνεια, είναι ενδιαφέροντα αυτά που λέτε, αλλά δεν μπορεί με τη συγκεκριμένη ερώτηση να απλωθούμε σε όλο το επίπεδο του θέματος.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Να πω ένα τελευταίο παράδειγμα. Θέλω να απαντήσω με στοιχεία. Αν αγόραζε ο ΕΟΠΥΥ τις ταινίες...

**ΝΙΚΟΛΑΟΣ ΝΙΚΟΛΟΠΟΥΛΟΣ:** Να τα βάλετε με τους ισχυρούς!

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τα βάζουμε. Συγγνώμη, σε μένα το λέτε; Βρείτε κανέναν άλλον.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Εδώ δεν μας λέτε τα ονόματα των Υπουργών, που υπέγραφαν τα δελτία των τιμών φαρμάκων. Όλοι τα ξέρουμε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Νικολόπουλε, ας ολοκληρώσουμε τη συζήτηση στο θέμα.

Κύριε Υπουργέ, έγινε μια ενδιαφέρουσα συζήτηση, μην τη χαλάμε.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Ο κ. Λοβέρδος, ο κ. Σαλμάς, ο κ. Γεωργιάδης, ο κ. Βορίδης, αυτοί υπέγραψαν, από το 2010 και μετά τα δελτία τιμών. Φυσικά, και ξέρω ότι ορισμένα πράγματα ο κ. Μαρτίνης...

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πολύ.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μια κουβέντα μόνο, γιατί με ρώτησε, συγγνώμη.

**ΠΡΟΕΔΡΕΥΩΝ (Σπυρίδων Λυκούδης):** Ναι, αλλά είπατε ότι θα πείτε λιγότερα και φτάσατε πάλι τα εννιά λεπτά.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Νικολόπουλε...

**ΝΙΚΟΛΑΟΣ ΝΙΚΟΛΟΠΟΥΛΟΣ:** ...(δεν ακούστηκε)

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Τα πάντα υπάρχουν. Ακούστε με, κύριε Νικολόπουλε. Η Κυβέρνηση ασκεί τη διακυβέρνηση της χώρας. Η Κυβέρνηση δεν δικάζει και δεν φυλακίζει. Αυτό το κάνει η δικαιοσύνη. Τα έχουμε στείλει.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Τα λεφτά να βρείτε…

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Τα παιδιά μάς ενδιαφέρουν.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πολύ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «ΚΑΠΟΔΙΣΤΡΙΑΣ» που οργανώνει το Ίδρυμα της Βουλής, τριάντα μαθητές και μαθήτριες και τρεις συνοδοί καθηγητές από το 1ο Γενικό Λύκειο Νέας Σμύρνης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Παιδιά, ήρθατε σε μέρα όπου στη Βουλή ασκείται κοινοβουλευτικός έλεγχος, δηλαδή Βουλευτές ερωτούν τους αρμόδιους Υπουργούς για θέματα που τους ενδιαφέρουν και οι Υπουργοί απαντούν. Δυστυχώς, ήρθατε στην τελευταία ερώτηση. Δεν έχουμε περαιτέρω συνεδρίαση. Μπήκατε στην Αίθουσα την ώρα που τελειώνει η τελευταία από τις ερωτήσεις που έγιναν σήμερα. Επομένως, όση ώρα θα καθίσετε εδώ, θα με ακούτε να ανακοινώνω τις ερωτήσεις, που δεν θα απαντηθούν, διότι έχει κώλυμα ο αρμόδιος Υπουργός, και μετά θα λήξει η συνεδρίαση.

Κυρίες και κύριοι συνάδελφοι, η τρίτη με αριθμό 457/7-2-2017 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εσωτερικών,σχετικά με τη μονιμοποίηση των Πυροσβεστών Πενταετούς Υποχρέωσης, δεν θα συζητηθεί, διότι έχει κώλυμα ο Υπουργός και δεν μπορεί να παρίσταται.

Επίσης, η δέκατη πέμπτη με αριθμό 382/23-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδηπρος τον Υπουργό Εσωτερικών,σχετικά με το σχέδιο αποδυνάμωσης της Αστυνομικής και Πυροσβεστικής Δύναμης της Μακεδονίας, δεν θα συζητηθεί για τον ίδιο λόγο.

Η τέταρτη με αριθμό 454/7-2-2017 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Γεωργίου - Δημητρίου Καρρά προς τον Υπουργό Οικονομίας και Ανάπτυξης,σχετικά με την επείγουσα ανάγκη νομοθετικής ρύθμισης των στεγαστικών δανείων σε ελβετικό φράγκο, δεν θα συζητηθεί, λόγω ανειλημμένων υποχρεώσεων του κ. Παπαδημητρίου, ο οποίος δεν μπορεί να είναι παρών.

Η δέκατη τρίτη με αριθμό 328/10-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με την εκπαίδευση των προσφυγόπουλων, δεν θα συζητηθεί λόγω κωλύματος του Υπουργού Παιδείας κ. Κωνσταντίνου Γαβρόγλου.

Η δεύτερη με αριθμό 455/7-2-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα μεγάλα προβλήματα και τις άδικες χρεώσεις υψηλών ασφαλιστικών εισφορών, δεν θα συζητηθεί, λόγω κωλύματος του Υφυπουργού κ. Πετρόπουλου.

Η έκτη με αριθμό 456/7-2-2017 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης**,** σχετικά με τους εργαζόμενους και τους αυτοαπασχολούμενους με Δελτία Παροχής Υπηρεσιών, δεν θα συζητηθεί, λόγω κωλύματος του κυρίου Υπουργού.

Ολοκληρώθηκε η συζήτηση των επίκαιρων ερωτήσεων.

Κύριες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 13.26΄ λύεται η συνεδρίαση για τη Δευτέρα 13 Φεβρουαρίου 2017 και ώρα 18.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**